Zamaanee aalaaithah himeney helicoptereh India in Rajje ah hadhiyaa koffi\nޒަމާނީ އާލާތްތައް ހިމެނޭ ހެލިކޮޕްޓަރެއް އިންޑިޔާއިން ރާއްޖެއަށް ހަދިޔާކޮށްފި\nއެމްއެންޑީއެފްގެ ހެލިކޮޕްޓަރެއް --\nއެންމެ ޒަމާނީ އާލާތްތައް ހިމެނޭ ހެލިކޮޕްޓަރެއް އިންޑިޔާ އިން ރާއްޖެއަށް ހަދިޔާކޮށްފި އެވެ. ދިވެހި އަސްކަރިއްޔާ ތަރައްގީ ކުރުމަށް އިންޑިޔާއިން ދެމުން ގެންދާ އެހީތަކުގެ ދަށުން ހަދިޔާ ކުރި މި ހެލިކޮޕްޓަރު މިއަދު ވަނީ ރާއްޖެ ގެނެސްފަ އެވެ.\nހެލިކޮޕްޓަރު ރާއްޖެ ގެނައުމަށް ބޭއްވި ރަސްމިއްޔާތުގައި އިންޑިޔާއިން ރާއްޖެ ކަނޑައަޅުއްވާފައި ހުންނަވާ ސަފީރު އަކިލޭޝް މިޝްރާ ޑިފެންސް މިނިސްޓަރު އާދަމް ޝަރީފެވެ. އިބްރާހިމް ނާސިރު އިންޓަނޭޝަނަލް އެއާޕޯޓު (އައިއެންއައިއޭ) ގައި ބޭއްވި ރަސްމިއްޔާތުގައި ޑިފެންސް މިނިސްޓަރު ވިދާޅުވީ މި ހެލިކޮޕްޓަރަކީ މަތީ ފަންތީގެ ބޭފުޅުން ވެސް ދަތުރުކުރެވޭ ގޮތަށް އެއާކޯން ކޮށްފައިވާ އުޅަނދެއް ކަމަށެވެ.\n"މި ދަނޑުވަޅުގައި އިންޑިޔާ ސަރުކާރަށާއި އިންޑިޔާއަށް ވަރަށް ބޮޑަށް ޝުކުރު އަދާކުރަން ދިވެހި އަސްކަރިއްޔާ އަށް ދެއްވަމުން ގެންދަވާ އެހީތަކަށް،" ޑިފެންސް މިނިސްޓަރު ވިދާޅުވި އެވެ.\nމިނިސްޓަރު ވިދާޅުވީ މި ހެލިކޮޓަރަކީ ޒަމާނީ ވަސީލަތްތައް ހުރި، ޓެކްނޮލޮޖީ ގޮތުން ފުރިހަމަ އެއްޗެއް ކަމަށެވެ.\n"ދުރުން މީހުން ދެނެގަތުމުގެ ވަސީލަތްތައް ހުރި ހެލިކޮޕްޓަރެއް މިއީ،" ޝަރީފު ވިދާޅުވި އެވެ.\n"މި ހެލިކޮޕްޓަރު ބޭނުން ކުރާނީ ބަލި މީހުން އުފުލުމާއި ރެސްކިއު ކަންކަމުގައި."\nޑިފެންސް މިނިސްޓަރު ވިދާޅުވީ މި ހެލިކޮޕްޓަރު މާދަމާ ލ. ކައްދޫގައި ގާއިމްކޮށްފައިވާ ސިފައިންގެ އެއާ ބޭހަށް ގެންދާނެ ކަމަށެވެ. އަދި ކުރިއަށް އޮތް ދުވަސްތަކުގައި ސިފައިންނަށް އިތުރު ތިން މަތިންދާ ބޯޓު ގެނައުމުގެ މަސައްކަތް ވެސް ކުރަމުންދާ ކަމަށެވެ.\n"މަތިންދާ ބޯޓުތައް ހުންނާނީ ލ. އަތޮޅުގައި. ބޯޓުތައް ހޯދަނީ އިންޑިޔާ ސަރުކާރާއި ޕާކިސްތާނު އާއި ޗައިނާ އިން. މީގެ އިތުރުން އެހެން ގައުމުތަކާވެސް އެބަ ވާހަކަ ދައްކަން އެހީތެރިކަން ހޯދަން." މިނިސްޓަރު ވިދާޅުވި އެވެ.\nއިންޑިޔާއިން ދިވެހި ސިފައިންނަށް އިތުރު ހެލިކޮޕްޓަރެއް ހޯދައިދިންއިރު، މިހާރު ވެސް އިތުރު ބޭނުންކުރަނީ އިންޑިޔާއިން ހަދިޔާކޮށްފައިވާ ހެލިކޮޕްޓަރެކެވެ.\nހުޅުމާލޭގައި އަލިފާނުގެ ހާދިސާއެއް


ސުވިމިން ޕޫލް އަޅާ ބިން ހުސްކުރިތާ ތިން މަސް ފަހުން، ބިން ސާފުކުރަން ފަށައިފި – Haftha\nSat, 11 July, 2020, 7:07 pm\nމާލޭގައި އަޅާ އޮލިމްޕިކް ސައިޒުގެ ސުވިމިން ޕޫލް އަޅާ ބިން ސާފުކުރުމުގެ މަސައްކަތް ފެށުން --- ފޮޓޯ/ ޔޫތް މިނިސްޓްރީ\nސުވިމިން ޕޫލް އަޅާ ބިން ހުސްކުރިތާ ތިން މަސް ފަހުން، ބިން ސާފުކުރަން ފަށައިފި\nމާލޭގައި އަޅާ އޮލިމްޕިކް ސައިޒުގެ ސުވިމިން ޕޫލް އަޅާ ބިން ސާފުކުރުމުގެ މަސައްކަތް ފަށައިފިއެވެ.\nޕޫލް ހަދަނީ ކުޅިވަރު އެކުވެނި ކައިރީގައި ކުރިން ކުނިކޮއްޓަށް ހާއްސަކޮށްފައި އޮތް ބިމުގައެވެ. އެ ބިން ހުސްކުރުމުގެ މަސައްކަތް މިދިޔަ ސެޕްޓެމްބަރު މަހު ކުރީކޮޅު ފެށިއެވެ. އަދި މިއަދު ވަނީ ބިން ސާފު ކުރުމުގެ މަސައްކަތް ރަސްމީކޮށް ފަށައިފައެވެ.\nއެ މަސައްކަތް ހަވާލުކޮށްފައިވަނީ ރަޝީދު ކާޕެޓްރީ އެންޑް ކޮންސްޓުރަކްޝަނާއެވެ. އެ މަސައްކަތް އެ ކުންފުންޏާ ހަވާލުކޮށްފައިވަނީ އެއް މަސް ދުވަހުގެ ތެރޭ ބިން ސާފުކޮށް ނިންމާ ގޮތަށެވެ.\nބިން ސާފުކުރުމުގެ މަސައްކަތް ފެށުމާއި ގުޅޭގޮތުން ނޫސްވެރިންނަށް މައުލޫމާތު ދެއްވަމުން ޔޫތު މިނިސްޓަރު އަހުމަދު މަހުލޫފު ވިދާޅުވީ، އަންނަ އަހަރު ސުވިމިން ޕޫލް އެޅުމުގެ މަސައްކަތް ފަށާނެ ކަމަށާއި އަންނަ އަހަރު ޕޫލްގެ މަސައްކަތް ނިންމައި ބޭނުން ކުރަން ފަށާނެ ކަމަށެވެ.\nސުވިމިން އެސޯސިއޭޝަންގެ ރައީސް މުހައްމަދު އަބްދުއްސައްތާރު ވިދާޅުވީ އަންނަ ފެބްރުއަރީ 15ގެ ކުރިން ސުވިމިން ޕޫލް އަޅާ ބިން ސާފުކޮށް ނިމުމުން، ހަމަ އެމަހުގެ ތެރޭގައި ޕޫލް އެޅުމުގެ އަމަލީ މަސައްކަތް ފެށޭނެ ކަމަށެވެ.\nއަދި މަސައްކަތް ފަށާތާ އަށް މަސް ދުވަސް ތެރޭގައި މަސައްކަތް އެއްކޮށް ނިމޭނެ ކަމަށް ލަފާކުރެވޭ ކަމަށް ވިދާޅުވިއެވެ.\nމި ޕޫލަކީ 50 މީޓަރު ދިގު، 25 މީޓަރު ފުޅާ މިނުގެ 10 ލޭން އޮންނަ ޕޫލެކެއެވެ. އަދި ވޯމްއަޕް ޕޫލެއްގެ ގޮތުގައި 25 މީޓަރުގެ4ލޭން އޮންނަ ޕޫލެއްވެސް އެޅުމަށްވަނީ ހަމަޖެހިފައެވެ. މީގެ އިތުރުން ފެތުންތެރިން ބޭނުން ކުރާނެ ޖިމަކާއި ކޯޗުން ތިބޭނެ ތަނެއްގެ އިތުރުން ސްވިމިން އެސޯސިއޭޝަންގެ އޮފީސް ވެސް އެތަނުގައި ހިމޭނެ ކަމަށް ސައްތާރު ވިދާޅުވިއެވެ.\nއޮލިމްޕިކް ސައިޒު ސުވިމިން ޕޫލް ކޮމްޕުލެކްސްއެއް މާލެ ސަރަހައްދުގައި ހަދަން ފެށުމަކީ ރައީސް އިބްރާހިމް މުހައްމަދު ސޯލިހުގެ ސަރުކާރުގެ 100 ދުވަހުގެ ވައުދުގެ ތެރެއިން ކުރަން ނިންމި ކަމެކެވެ. ނަމަވެސް އެ މުއްދަތުގެ ތެރޭގައި އެ ވައުދެއް ނުފުއްދުނެވެ.\nޔޫތް މިނިސްޓްރީން ބުނާ ގޮތުގައި، އެކަން ފެށުން ލަސްވެން ދިޔައީ ސުވިމިން ޕޫލް އެޅުމަށް ހަމަޖެހިފައިވާ ބިމަކީ އެހެން ފަރާތަކަށް ދީފައިވާ ބިމަކަށްވެފައި، އެ މައްސަލަ އާބިޓްރޭޝަން އޮތުމުގެ ސަބަބުންނެވެ.


Gundogan Ge Nazarugai Enme Molhee Messi Aa De Bruyne - Vaguthu\nގުންޑޮގަންގެ ނަޒަރުގައި އެންމެ މޮޅީ މެސީއާ ޑެބްރައިން\nބާސެލޯނާގެ ތަރި ލަޔަނަލް މެސީ އާއި ޖުވެންޓަސްގެ ތަރި ކްރިސްޓިއާނޯ ރޮނާލްޑޯގެ ތެރެއިން ދުނިޔޭގައި އެންމެ މޮޅު ފުޓްބޯޅަ ކުޅުންތެރިޔަކީ ކާކު ކަމާމެދު ސަޕޯޓަރުން ހިޔާލު ފާޅު ނުކުރާ ދުވަހެއް ނާދެއެވެ. އެއްބަޔަކު މެސީއަށް ތާއީދު ކުރާއިރު އަނެއް ބަޔަކު ބުރަވަނީ ރޮނާލްޑޯގެ ކޮޅަށެވެ. މި ސުވާލަށް ދޭތެރެ ދޭތެރެއިން ފުޓްބޯޅަ ތަރިން ވެސް ޖަވާބުދެއެވެ. އެގޮތުން އެންމެ ފަހުން މިއަށް ޖަވާބު ދިނީ މެންޗެސްޓާ ސިޓީގެ މިޑްފީލްޑަރު ގުންޑޮގަންއެވެ.\nމިވަގުތު ދުނިޔޭގައި ތިބި އެންމެ މޮޅު ތިން ކުޅުންތެރިންނަކީ ކޮބައިތޯ އަހައި ޓްވިޓާގައި މީހަކު ގުންޑޮގަންއާ ކުރި ސުވާލަކަށް ޖަވާބު ދެމުން ޖަރުމަން ކުޅުންތެރިޔާ ބުނީ އޭނާގެ ނަޒަރުގައި އެންމެ މޮޅީ މެސީ ކަމަށާއި ދެވަނަ ކުޅުންތެރިއަކީ ޓީމް މޭޓް ކެވިން ޑްބްރައިން ކަމަށެވެ. އަދި ތިންވަނަ ކުޅުންތެރިއެއްގެ ގޮތުގައި ގުންޑޮގަން ފާހަގަކުރީ ޕީއެސްޖީގެ ޒުވާން ތަރި ކީލިއަން އެމްބާޕެއެވެ.\nގުންޑޮގަންގެ އެއްވަނަ ކުޅުންތެރިޔާ މެސީ އަކީ ގިނަބަޔަކު އިއްތިފާގުވާ ގޮތުން ދުނިޔޭގައި މިހާތަނަށް އުފެދުނު އެންމެ މޮޅު ކުޅުންތެރިޔާއެވެ. ރެކޯޑު އަދަދަކަށް މޮޅު ކުޅުންތެރިޔާގެ އެވޯޑާއި ރަން ބޫޓު ޙާސިލްކޮށްފައިވާ މެސީ އަށް މިސީޒަނުގައި އަދި މިހާތަނަށް އޭނާގެ އަސްލު ފެންވަރެއް ދެއްކިފައިނުވެއެވެ. އެހެން ސީޒަންތަކާ އަޅާބަލާއިރު މިފަހަރު ކުޅުން ދަށްވި ނަމަވެސް މެސީ އަންނަނީ ލީގުގެ ލަނޑު ލިސްޓު ލީޑު ކުރަމުންނެވެ. މި ސީޒަނަށްފަހު މެސީ ބާސާ ދޫކޮށްލަން އުޅޭ ކަމުގެ އަޑުތައް ވެސް އަންނަނީ ގަދަވަމުންނެވެ.\nގުންޑޮގަންގެ އެންމެ މޮޅު ތިން ކުޅުންތެރިންގެ ތެރޭ މެސީގެ އިތުރުން އެމްބާޕެއާ ޑެބްރައިން ހިމެނުނުއިރު މި ލިސްޓުން ޔުވެންޓަސްގެ ފޯވަޑް ރޮނާލްޑޯ ބާކީ ވުމުން ގިނަބަޔަކަށް ވަނީ ހައިރާންކަން ލިބިފައެވެ. އުމުރުން މިހާރު 35 އަހަރު ވެފައިވީ ނަމަވެސް ރޮނާލްޑޯ އަދިވެސް އަންނަނީ އެންމެ މަތީ ފަންތީގައި ކުޅެ އޭނާގެ ހުނަރު ދައްކަމުންނެވެ. ސެރިއާގައި މިސީޒަނުގައި މިހާތަނަށް ކުޅެދިން 22 މެޗުގައި 21 ގޯލު ޖަހައިދީފައިވާ ރޮނާލްޑޯ އަކީ 2020 ވަނަ އަހަރު ފެށުނު ފަހުން ޔޫރަޕްގައި އެންމެ ގިނަ ގޯލު ޖެހި ކުޅުންތެރިޔާއެވެ. ޙާއްސަކޮށް ފްރާންސް ފުޓްބޯޅަ އިން ހޮވި މިދިޔަ އަހަރުގެ އެންމެ މޮޅު ފުޓްބޯޅަ ކުޅުންތެރިޔާގެ އެވޯޑު މެސީ ރެކޯޑު ހަވަނަ ފަހަރަށް މިދިޔަ ޖެނުއަރީ މަހު އުފުލާލި ފަހުން ރޮނާލްޑޯ އަންނަނީ ތަފާތު ދައްކަމުންނެވެ. ސެރިއާގައި ޖެހިޖެހިގެން 11 މެޗުގައި ގޯލް ޖަހައިގެން ރޮނާލްޑޯ ވަނީ އިޓާލިއަން ލީގުގައި ޖެހިޖެހިގެން އެންމެ ގިނަ މެޗުގައި ލަނޑު ޖަހައިގެން 1995/1994 ގެ ސީޒަނުގައި ގެބްރިއަލް ބަޓިސްޓޫޓާ އަދި 2019 ގައި ފަބިއޯ ކުއަގްލިއަރެއްލާ ހެދި ރެކޯޑާ ވެސް އެއްވަރުކޮށްފައެވެ.\nޕްރޮފެޝަނަލް ކެރިއަރުގައި މިހާތަނަށް 1000 މެޗު ކުޅެފައިވާ ރޮނާލްޑޯ އަކީ މިސީޒަނުގެ ބެލޮންޑިއޯ އެވޯޑާއި ޔޫރަޕްގެ ރަން ބޫޓަށް ވެސް އެންމެ ގާތުން ވާދަކުރަމުން އަންނަ އެކެކެވެ.


ފުވައްމުލައް ސިޓީން5ވަނަ މީހަކު ކޮވިޑް-19 އަށް ފައްސި ވެއްޖެ – Mikal News\nފުވައްމުލައް ސިޓީއިން5ވަނަ މީހަކު ކޮވިޑް-19 އަށް ޕޮޒިޓިވް ވެއްޖެ.\nފުވައްމުލައް ސިޓީން5ވަނަ މީހަކު ކޮވިޑް-19އަށް ފައްސި ވެފައިވާކަން ދާދި ދެންމެއަކު ފުވައްމުލަކު ހޮސްޕިޓަލުން ހާމަކުރައްވައެވެ. މިއަދު ބައްޔަށް ޕޮޒިޓިވް ވީ ދިވެހި ފިރިހެނެ ކެވެ.\nމިއަދު ކޮވިޑް-19 އަށް ޕޮޒިޓިވް ވެފައިވަނީ ފުވައްމުލައް ސިޓީގައި ހޯމް ކަރަންޓީނުން ފުރިހަމަކުރަމުންދާ މީހެއްކަމަށާއި އޭގެ ފަރާތުން ކޮވިޑް-19ގެ އަލާމަތްތަކެއް ފެނުމުން އިއްޔެ ނެގި ސާމްޕަލްގެ ނަތީޖާ މިއަދު ލިބުނު އިރު ވަނީ ބައްޔަށް ޕޮޒިޓްވެ ވެފައެވެ.\nހޯމްކަރަންޓީނުގައި އޭނާގެ ޑައިރެކްޓް ކޮންޓެއް ނެތް ކަމަށާއި ރަށަށް ދަތުރުކުރުމުގެ ތެރޭއިން ޑައިރެކްޓް ކޮންޓެޓަކު ހުރިތޯ ބެލުމުގެ މަސައްކަތް ކުރިޔަށްދާކަމަށް ފުވައްމަލަކު ހޮސްޕިޓަލުގެ މެނޭޖަރ އަހުމަދު ސައީދު މައުލޫމާތު ދެއްވިއެވެ.\nހޯމް ކަރަންޓީނުގައި ހުރި މީހަކު ބައްޔަށް ޕޮޒިޓިވް ވުމުން ރަަށުަގއި ދިރިއުޅޭ މީހުން ބަލިފެތުރިދާނެތި އެހާ ކަންބޮޑުވާކަށް ނުޖެހެއެވެ. އެހެނީ އޭނާގެ ކޮންޓެކްޓަކު ހުރިކަމުގައި ވިޔަސް އެއީ ވެސް ކަރަންޓީނުގައި ހުންނާނެ މީހަކަށް ވާނެތީއެވެ. ނޫނީ އޭނާގެ ޑައިރެކްޓް ކޮންޓެކްޓެއް ނުހުންނާނެތީއެވެ.\n5-15 ޖެނުއަރީ 2021 އަށް ހޯމް ކަރަންޓީނުގައި ހުރި ގެތައް\nމިއަދުގެ ޕޮޒިޓިވް ކޭސް އާއެކު ފުވައްމުލަކު ހޮސްޕިޓަލުން އަދި ފުވައްމުލައް ސިޓީ ކައުންސިލުން އިރުޝާދުދީފައިވަނީ “ރައްޔިތުން ކޮވިޑް-19އިގެ ރޯގާއިން ރައްކާތެރިވުމުގައި އިތުރަށް ފަރުވާތެރިކަން ބެހެއްޓެވުމަށާއި ގައިދުރުކަން ބަހައްޓަވައި މީހުން އެއްވާ ތަންތަނުގައި މާސްކް އެޅުއްވުމާއި ގިނަގިނައިން އަތްދޮވެ، ޢާއްމު ސާފުތާހިރުކަމަށް ޚާއްޞަ ސަމާލުކަމެއް ދެއްވުމަށެވެ.”\nމއިަދު އިއުލާންކުރެވުނު ކޮވިދް-195ވަނަ ޕޮޒިޓިވް ކޭސް މިފެނުނީ3މަސްދު ވަސް ފަހުންނެވެ. 4ވަނަ ކޭސް ރިޕޯޓްކޮށްފައިވަނީ 26 އޮކްޓޯބަރު 2020 ގައެވެ. އަދި އެންމެ ފުރަތަމަ ކޭސް ރިޕޯޓްކޮށްފައި ވަނީ5އޮގަސްޓް 2020 ގައެވެ. މިހުރިހާ ކޭސްތަކަކީ ވެސް ހޯމް ކަރަންޓީނުގައި ތިބި މީހުންނެވެ.\nމިދުވަސްކޮޅު މުޅި ރާއްޖެގެ ކޮވިޑް-19 ކޭސްތަކުގެ އަދަދު އަންނަނީ އިތުރުވަމުންނެވެ.\nދިވެހިރާއްޖޭގެ ކޮވިދް-19 ޙާލަތު، 25 ޖެނުއަރީ 2021\nގުޅުންހުރި މައުލޫތައް:ހޯމް ކަރަންޓީން, ކޯވިޑް19, ފުވައްމުލައް ސިޓީ\nފުވައްމުލައް ސިޓީ ހޯމް ކަރަންޓީނުގައި 51 ގެއެއްގައި މީހުން\nހޯމް ކަރަންޓީނު ފުރަތަމަ ގުރޫޕުން ސާމްޕަލް ނަގައި ޓެސްޓް ކުރި 27 މީހުން ނައްސިވެއްޖެ\nހޯމް ކަރަންޓީނަށް ފުރަތަމަ ގްރޫޕުގައި ރަށަށް އައީ 30 މީހުން\nހޯމް ކަރަންޓީނަށް އިތުރު މީހުން މިއަދު ފުވައްމުލައް ސިޓީއަށް އަންނާނެ


Instagram Gai Mash'hooru Kammeh Hoadhamun Anna Umurun Dhuvasvee Dhemafirin - Vaguthu\nއިންސްޓަގްރާމްގައި މަޝްހޫރު ކަމެއް ހޯދަމުން އަންނަ އުމުރުން ދުވަސްވީ ދެމަފިރިން\nއިންސްޓަގްރާމްގައި މަޝްހޫރު ކަމެއް ހޯދަމުން އަންނަ އުމުރުން ދުވަސްވީ ދެ މީހުން - ފޮޓޯ: އޭއެފްޕީ\nޓައިވާނުގައި މިހާރު އެންމެ މަޝްހޫރު ކަމެއް ހޯދަމުން އަންނަ މި ދެމަފިރިންނަކީ ޒުވާނުންނެއްނޫނެވެ. މާބޮޑު ފައިސާއެއް ލިބޭ ބައެއް ނޫނެވެ. އެކަމަކު މި ދެމަފިރިންނަކީ އަމިއްލަ ލަައުންޑަރީ ސާވިސްއެއް ހިންގަމުން އަންނަ، މީހުން ދޫކޮށްލާފައިވާ ހެދުން އަޅައިގެން މޮޑެލް ކުރަމުން އަންނަ ދެމަފިރިންނެވެ.\nއުމުރުން 83 އަހަރުގެ ޗަންގ ވަން،ޖި އާއި އޭނާގެ އަނބިމީހާ އުމުރުން 84 އަހަރުގެ ހިސޫގެ އިންސްޓަގްރާމް އެކައުންޓުގައި މިހާރު 600،000 އަށް ވުރެ ގިނަ މީހުން އެބަތިއްބެވެ. އެއީ އެ މީހުންގެ ފެޝަން ޕޯޓްރެއިޓް ފޮޓޯތައް އާއްމުންނަށް ކަމުދިއުމާއި ގުޅިގެން ކަން ޔަގީނެވެ.\nމިހާރު އެ މީހުން ވަނީ ޓައިވާނީސް އެޑިޝަން އޮފް ވޯގު އިންނާއި މޭރީ ކްލްއިރާއިންވެސް ފީޗާ ކޮށްފައެވެ.\nޓައިޗަންގގައި އަމިއްލަ ލައުންޑަރީ ސާވިސްއެއް ހިންގާތާ އެތައް އަހަރެއް ވެފައިވާ މި ދެމަފިރިން އަޅާ އެ ހެދުންތަކަކީ، ކަސްޓަމަރުން އެތަނަށް ދޫކޮށްލާފައިވާ ހެދުންތަކެވެ. ބައެއް ފަހަރު ބަލާ ނައިސް އަަހަރު ވެފައިވާ އަންނައުނު، ގެންދަން ހަނދާން ނެތި އަހަރުތައް ވެފައިވާ އަންނައުނު.\nއެ މީހުން އެ އަންނައުނުތައް އުކާލަން ބޭނުން ނުވަނީއެވެ.\nއެ އަންނައުނުތައް ލައިގެން ފޮޓޯ ނަގަން އެ މީހުންނަށް ހިޔާލު ދިނީ މާމަ ދަރިފުޅު ރީޗް ދަންގއެވެ. އެ މީހުން ފޫހިވެފައި ތިބޭތީ އެކަމަށް ހައްލެއް ހޯދުމަށެވެ.\n"މާމަ އާއި ކާފަ ތިބެނީ މަގުމަތީގައި އެ މީހުން ވިޔަފާރި ހުއްޓިފައި އޮތީމަ. އެހެންވެ އަހަރެން ބޭނުންވީ އެ މީހުންނަށް ކަމެއް ކޮށްދޭން"\nދެމަފިރިން ކެމެރާ ކުރިމައްޗަށް އަރައިފިއެވެ.\nމޮޑެލް ކުރަން ފެށުމުން އެ މީހުން މާ ޒުވާން ވެއްޖެ ކަމަށް ޗެންގ ބުނެފައި ވެއެވެ.\nއަދި ގިނަބަޔަކު ބުނާގޮތުގައި، މިހާރު އެ މީހުން މަޝްހޫރުވެ ޒުވާންވެސް ވެއްޖެ އެެވެ.\n"އަހަރެން މުސްކުޅިވެއްޖެ، އެކަމަކު އަހަރެންގެ ހިތް އަދި މުސްކުޅިއެއް ނޫން. އަހަރެން ބޭނުންވަނީ ރީތި ހެދުން އަޅައި، ބޭރަށް ގޮސް ސަކަރާތް ޖަހާ ހަދާލަން". ހިސޫ އޭއެފްޕީއަށް ބުނެފައި ވެއެވެ.\nއެ މީހުން އެހެން މީހުންގެ ހެދުން އަޅައިގެން މޮޑެލްކޮށް ފޮޓޯތައް އިންސްޓަގްރާމް ކުރި ފަހުން ބައެއް މީހުން ދަނީ އެ މީހުން ގެންދަން ހަނދާން ނެތިފައި ހުރި އެއްޗެހި ހޯދަން އަންނަމުންނެވެ.އަދި އެއްބަޔަކު އެ މީހުންގެ ގަތަށްވެސް ޒިޔާރަތް ކުރަމުން ދެއެވެ.\nއެ މީހުންގެ އިންސްޓަގްރާމް އެކައުންޓް ހިންގަމުން ރީފް އެވެ.\nދުނިޔޭގެ އެކި ކަންކޮޅުތަކުން މި ދެމަފިރިންނަށް މެސެޖް އާދެއެވެ.


ފޭސްބުކް ބޭނުން ކުރުން ހުއްޓާލުމުން އުފާވެރިކަމާއި ހިތްހަމަޖެހުން ލިބޭ – ދިރާސާ – Ungoofaaru\nބަނޑޭރިގަނޑު/ދިރިއުޅުން/ސައިންސް/ފޭސްބުކް ބޭނުން ކުރުން ހުއްޓާލުމުން އުފާވެރިކަމާއި ހިތްހަމަޖެހުން ލިބޭ – ދިރާސާ\n1 300 މިނެޓެއް ނުވަނިސް ކިޔާލެވޭ\nފޭސްބުކް އަދި ތަފާތު ސޯސަލް މީޑިއާތަކީ އަޅުގަނޑުމެން ދިވެހިން އެޔަށް ވަރަށް ބޮޑަށް އަހުލުވެރި ވެފައިވާ އެޔާ ނުލާ ދިރިއުޅެން އުނދަގުވެފައިވާ އެއްޗެކެވެ. މަސައްކަތުގެ މާހައުލުގައި އާއި އޮފީސް ގަޑީގައި އާއި ކޮފީތަކުގައ ވެސް ފޭސްބުކް، ޓުވިޓާރ ނޫނީ ވައިބާ ބަލައި ނުލާ އިތުރުކަމެއް ނުކުރެވޭ މީހުން ގިނައެވެ. ފޭސްބުކް ފެވައި ވަނީ ދުރުގައިވާ ރަހުމަތްތެރިންނާ ގުޅާލަދޭ މައުލޫމާތު މުއްސަނދުކޮށްދޭ އަދި މުނިފޫހި ފިލުވުމުގެ ބައިވެރިޔަކަށެވެ. ފޭސްބުކުން ކިތަންމެ ހިތްހަމަޖެހުމެއް ލިބުނަސް ފޭސްބުކާއި ދުރުގައި އުޅުމުން މާ އުފާވެރިކަމާއި ހިތްހަމަ ޖެހުން ލިބޭކަމަށް ސައިންސްވެރިން ކުރި ދިރާސާއަކުން ދައްކައެވެ.\nޑެންމާމުގެ ހެޕިނަސް ރިސާޗު އިންސްޓިޓިއުޓުން ކުރި ދިރާސާ އަކުން ދައްކާ ގޮތުގައ ފޭސްބުކް ބޭނުންކުރާ މީހުންނަށްވުރެ ފޭސްބުކް ބޭނުން ކުރުން ހުއްޓާލާފައިވާ މީހުންގެ ދިރިއުޅުން މާ އުފާވެރިއެވެ. މި ދިރާސާގައި ޑެންމާކުގެ ހާހެއްހާ ވޮލެންޓިއަރުން ބައިވެރި ކުރިއެވެ. އޭގެ ތެރެއިން ދެބައިކުޅަ އެއްބައި މީހުން ފޭސްބުކާއި ދުރުގައި ހަފުތާއެއް ހެދަކުރިއެވެ. އަނެއްބައި މީހުން އެހަފުތާ އެއްކޮން ހޭދަކުރީ ފޭސްބުކުގައި ވަރަށް އެކްޓިވްކޮށެވެ. ހަފުތާއެއް ފަހުން ނަތީޖާ ބެލި އިރު ފޭސްބުކް ބޭނުން ކުރިން ހުއްޓާލި މީހުންގެ ތެރެއިން 88 އިންސައްތަ މީހުންގެ ދިރިއުޅުން ފޭސްބުކް ބޭނުން ކުރި އިރަށް ވުރެ އުފާވެރި ކަމަށް އެމީހުން ބުންޏެވެ.\nމީގެ އެންމެ ބޮޑު ސަބަބެއް ކަމުގައި ދިރާސާ ކުރި ޓީމުން ބުނީ ފޭސްބުކްގައި ވަގުތު ހޭދަކުރުން އަމިއްލަ ދިރިއުޅުމަށް ވުރެ އެހެން މީހުންގެ ދިރިއުޅުމުގައި ހިނގާ ކަންކަމަށް އިސްކަންދެވި އެކަން ކަމާ ފިކުރު ކުރެވުމެވެ. ފޭސްބުކާއި ދުރުގައި ހޭދަ ކުރި މީހުން ބުނި ގޮތުގައި އާއިލާއި އާއި ރަހުމަތްތެރިންނާއި އަސްލު ދިރިއުޅުމުގައި ބައްދަލުވެ ވަގުތު ހޭދަކުރުމުން މާ ހިތްހަމަ ޖެހުން ލިބޭ ކަމަށެވެ. އަދި އެކަނިވެރިކަން އިހުސާސްވާލެއް ވެސް މަދުކަމަށެވެ.\nއަނެއް ސަބަބެއް ކަމުގައި ދިރާސާ ކުރި ޓީމުން ބުނެފައި ވަނީ ފޭސްބުކުގައި އެންމެ ވެސް ދައްކަން ބޭނުންވާނީ އެމީހެއްގެ ރަނގަޅު ފަރާތް ކަމަށާއި މިހެން ވުމުން ތިމާގެ ދިރިއުޅުމަށް ވުރު އެހެން މީހުންގެ ދިރިއުޅުން މާ އުފާވެރި ކަމުގައި ދެކެވުމެވެ. މީގެ އިތުރުން ފޭސްބުކު ބޭނުން ކުރުން ހުއްޓާލި ބައިވެރިން ބުނި ގޮތުގައި އޭގެ ސަބަބުން ދިރިއުޅުމުގައި ކުރަން ހުންނަ ކަންކަމަށް ވަގުތު ދެވޭލެއް އިތުރުވެ އެކަން ކަން ނިމޭލެއް އަވަސް ވުމުގެ ސަބަބުން ބޮލަށް ލުއިކަން ލިބެއެވެ.\nފޭސްބުކް ދިރާސާ ސޯސަލް މީޑިއާ\nނަހުލާގެ "4426" އުނގޫފާރުގައި އަޅުވަނީ


ތަވްޙީދު ފިލާވަޅު 23 (ކިތާބުއް ތަވްޙީދުގެ ޝަރަޙަ) – DhiSalafiyyah\nالسَّابِعَةَ عَشَرَة: اسْتِحْبَابُ بِشَارَةِ الْمُسْلِمِ بِمَا يَسُرُّهُ: ސަތާރަވަނައީ: މުސްލިމަކަށް އޭނާ އުފާކުރުވަނިވި ޚަބަރެއްދިނުން މުސްތަޙައްބުވެގެންވުމެވެ.\nالثَّامِنَةَ عَشَرَة: الْخَوْفُ مِنَ الْإِتِّكَالِ عَلَى سَعَةِ رَحْمَةِ اللَّهِ: އަށާރަވަނައީ: ﷲތަޢާލާގެ ތަނަވަސްރަޙުމަތަށް ބަރޯސާވެ ޢަމަލުކުރުންދޫކުރުމަށް ބިރުވެތިވުމެވެ.\nالتَّاسِعَةَ عَشَرَة: قَوْلُ الْمَسْؤُوْلِ عَمَّا لَا يَعْلَمُ: اللَّهُ وَرَسُوْلُهُ أَعْلَمُ: ނަވާރަވަނައީ: ނޭނގޭކަމަކާ ބެހޭގޮތުން ސުވާލުކުރެވިއްޖެނަމަ، اللَّهُ وَرَسُوْلُهُ أَعْلَمُ އޭ ބުނުމެވެ.\nالعِشْرُوْنَ: جَوَازُ تَخْصِيْصِ بَعْضِ النَّاسِ بِالْعِلْمِ دُوْنَ بَعْضٍ: ވިހިވަނައީ: (ބައެއް) ޢިލްމަށް، ބަޔަކު ޚާއްޞަކޮށް އަނެއްބަޔަކަށް އެޢިލްމު ބަޔާންކޮށް ނުދިނުމެވެ.\nالْحَادِيَةُ وَالْعِشْرُوْنَ: تَوَاضُعُهُ صَلَّى اللَّهُ عَلَيْهِ وَسَلَّمَ لِرُكُوْبِ الْحِمَارِ مَعَ الْإِرْدَافِ عَلَيْهِ: އެކާވީސްވަނައީ: ޙިމާރުމައްޗަށް ސަވާރުވެވަޑައިގަތުމާއި، ފަހަތްޕުޅަށް އެހެންބޭކަލަކު ސަވާރުކުރެއްވުގައިވާ ރަސޫލުﷲ ޞައްލަﷲޢަލައިހިވަސައްލަމަގެ ތަވާޟުޢުވެރިކަމެވެ\nالثَّانِيَةُ وَالْعِشْرُوْنَ: جَوَازُ الْإِرْدَافِ عَلَى الدَّابَّةِ: ބާވީސްވަނައީ: ސަވާރީއަކަށް2މީހަކު އެއްފަހަރާ ސަވާރުވުމަކީ ހުއްދަކަމެކެވެ.\nالثَّالِثَةُ وَالْعِشْرُوْنَ: فَضِيْلَةُ مُعَاذِ بْنِ جَبَلٍ: ތޭވީސްވަނައީ: މުޢާޛު ބުނު ޖަބަލް ރަޟިޔަﷲޢަންހުގެ މާތްކަމެވެ.\nالرَّابِعَةُ وَالْعِشْرُوْنَ: عِظَمُ شَأْنِ هَذِهِ الْمَسْأَلَة: ސައުވީސްވަނައީ: ތައުޙީދުގެ އަހަންމިއްޔަތުކަމުގެ ބޮޑުކަމެވެ.\nސަތާރަވަނައީ: މުސްލިމަކަށް އޭނާ އުފާކުރުވަނިވި ޚަބަރެއްދިނުން މުސްތަޙައްބުވެގެންވުމެވެ.\nމިކަމުގެ ދަލީލަކީ، މުޢާޛު ރަޟިޔަﷲޢަންހުގެ ބަސްފުޅު، (أَفَلَا أُبَشِّرُ النَّاسَ) އެވެ. މާނައީ: އެހެންވިއްޔާ ތިމަންކަލޭގެފާނު، މީސްތަކުންނަށް އެކަމުގެ އުފާވެރި ޚަބަރު ނުދެއްވައި ހުންނަވަންވީތޯއެވެ؟\nމުޢާޛު ރަޟިޔަﷲޢަންހަށް އުފާވެރިޚަބަރެއް ލިބިވަޑައިގެންނެވުމާއެކު، އެޚަބަރު އެހެންބޭކަލުންނަށް ބަޔާންކޮށްދެއްވުމަށް އެދިވަޑައިގަތުމުން މިއީ އެދެވިގެންވާ ކަމެއްކަން އެނގިގެންދެއެވެ. އަދިހަމައެހެންމެ، ކީރިތިޤުރުއާނުގެ ބައެއް އާޔަތްތަކުންވެސް އެކަން އެނގިގެންދެއެވެ. އައްޛާރިޔާތު ސޫރަތުގެ 28 ވަނަ އާޔަތުގައި ﷲތަޢާލާ ވަޙީކުރައްވާފައިވެއެވެ. فَأَوْجَسَ مِنْهُمْ خِيفَةً قَالُوا لا تَخَفْ وَبَشَّرُوهُ بِغُلامٍ عَلِيمٍ (الذاريات: ٢٨) “ފަހެ، އެކަލޭގެފާނުގެ (އެބަހީ: އިބްރާހީމްގެފާނުގެ) ހިތްޕުޅަށް އެއުރެންނާމެދު، ބިރުވެރިކަމެއް ވަދެއްޖެއެވެ. އެ މެހުމާނުން ދެންނެވިއެވެ. ކަލޭގެފާނު ބިރުފުޅުގެންވަޑައިނުގަންނަވާށެވެ! (ތިމަންބޭކަލުންނީ، ކަލޭގެފާނުގެ ވެރިއިލާހު ފޮނުއްވި މަލާއިކަތުންނީމުއެވެ.) އަދި އެމެހުމާނުން އެކަލޭގެފާނަށް ޢިލްމުވެރި ދަރިކަލަކު ލިބިވަޑައިގަންނަވާނެކަމުގެ އުފާވެރި ޚަބަރުދެއްވިއެވެ.”\nއަށާރަވަނައީ: ﷲތަޢާލާގެ ތަނަވަސްރަޙުމަތަށް ބަރޯސާވެ ޢަމަލުކުރުންދޫކުރުމަށް ބިރުވެތިވުމެވެ.\nމިކަން އެނގިގެންދިޔައީ ރަސޫލުﷲ ޞައްލަﷲ ޢަލައިހިވަސައްލަމަގެ އަންނަނިވި ބަސްފުޅުންނެވެ. (لَا تُبَشِّرُهُمْ فَيَتَّكِلُوْا) “އެބައިމީހުންނަށް އެކަމުގެ އުފާވެރި ޚަބަރު ނުދެއްވާށެވެ! (ދެއްވައިފިނަމަ) އޭރުން އެބައިމީހުން އެކަމުގެ މައްޗަށް ބަރޯސާކޮށްފައި ޢަމަލުކުރުން ދޫކޮށްފާނެއެވެ.”\nﷲގެ ތަނަވަސްރަޙުމަތަށް ބަރޯސާވެ ޢަމަލުކުރުންދޫކުރާމީހާ، އެހަނދާންނައްތައިލަނީ ނުކިޔަމަންތެރި އަޅުންނަށް އެއިލާހު ތައްޔާރުކުރައްވާފައިވާ ޢަޛާބެވެ. އެހެންކަމުން އެފަދަމީހަކު، ފާފަތައްކުރާކަށް ޖެހިލުމެއްނުވާނެއެވެ.\nއަދި ﷲގެ ރަޙުމަތުން އުއްމީދު ކަނޑައިލާ މީހާ، އެހަނދާންނައްތައިލަނީ އެއިލާހުގެ ތަނަވަސް ރަޙުމަތެވެ. އެފަދަމީހާ ﷲގެ މަގަށް ރުޖޫޢަވުމާއި، ތައުބާވުން ދޫކޮށްލައެވެ. އަދިބައެއްފަހަރު އެފަދަމީހުން އަމިއްލައަށް މަރުވާތަންވެސް އާދެއެވެ.\nއެހެންކަމުން، މުއުމިނުއަޅާ މިދުނިޔޭގެ ދުވަސްތައް ވޭތުކުރަންވާނީ އުއްމީދާއި ބިރުވެތިކަމާއެކުއެވެ. އެއިންއެއްވެސް ކޮޅަކަށް ބުރަވެގެން ނުވާނެއެވެ. އޭގެ ބަދަލުގައި ﷲގެ ރަޙުމަތަށް އުއްމީދުކުރާވަރަށް، އެއީލާހުގެ ޢާޛާބަށް ބިރުވެތިވާންވެސް ވާނެއެވެ. ޢިލްމުވެރިން މިކަމަށް މިޘާލުޖައްސަވަނީ ދޫންޏެއްގެ މިސާލުންނެވެ. އެދޫނީގެ އެއް ވަރައަކީ އުއްމީދެވެ. އަނެއް ވަރައަކީ ބިރުވެތިވުމެވެ. އެއިންއެއްވެސް ވަރައަކަށް ބުރަވެއްޖެނަމަ އެދޫންޏަށް ނުއުދުހެވޭނެއެވެ.\nއަދި، ބައެއްޢިލްމުވެރިން ވިދާޅުވާގޮތުގައި، އޭނާ ޞިއްޙަތު ސަލާމަތުން ހުންނައިރު، އުއްމީދަށްވުރެ، ބިރުވެތިކަން ކުޑަކޮށް އިސްކުރަންވާނެއެވެ. ނަމަވެސް އުއްމީދު އެކީ ދޫކޮށްގެންނުވާނެއެވެ. އަދި، އޭނާބަލިވާހިނދާއި މަރަށްޙާޟިރުވާހިނދު، ބިރުވެތިކަމަށްވުރެ، އުއްމީދު ކުޑަކޮށް އިސްކުރަންޖެހޭނެއެވެ.\nއަދި ބައެއްޢިލްމުވެރިން ވިދާޅުވެއެވެ. އޭނާ އުޚްރަވީ ޙަޔާތާއި، ﷲގެ ރަޙުމަތާމެދު ވިސްނާވަގުތު އުއްމީދު އިސްކުރާށެވެ. އަދި އޭނާގެ ޢަމަލުތަކާމެދު ވިސްނާއިރު ބިރުވެތިކަން އިސްކުރާށެވެ. އޭރުން ތިމާއަށް ތިމާފެނި މާރަނގަޅުމީހެއްކަމަށް ޤަބޫލުކުރެވުމުގެ ނުރައްކާތެރިކަމުން އޭނާ ސަލާމަތްވާނެއެވެ. އަދި އޭނާއަށް ފަރުވާކުޑަކުރެވިފައިވާ ކަންތަކާމެދު ވިސްނައި ތައުބާވުމުގެ ފުރުސަތު ބޮޑުވެގެންދާނެއެވެ.\nނަވާރަވަނައީ: ނޭނގޭކަމަކާ ބެހޭގޮތުން ސުވާލުކުރެވިއްޖެނަމަ، اللَّهُ وَرَسُوْلُهُ أَعْلَمُއޭ ބުނުމެވެ.\nاللَّهُ وَرَسُوْلُهُ أَعْلَمُ ގެ މާނައަކީ: ‘އެންމެމޮޅަށް ދެނެވޮޑިގެންވަނީ ﷲއެވެ. އަދި އެއިލާހުގެ ރަސޫލާއެވެ.’ މިފަދައިން ބުނާނީ ރަސޫލުﷲ ޞައްލަﷲ ޢަލައިހިވަސައްލަމަގެ ޙަޔާތްޕުޅުގައެވެ. އެއީ ޝަރުޢީ ކަމަކާމެދު ސުވާލުކުރެވިއްޖެނަމައެވެ.\nނަމަވެސް ކައުނު ހިނގާގޮތާއި އެފަދަ އެހެނިހެން ކަންތަކާމެދު ސުވާލުކުރެވިއްޖެނަމަ، ﷲއާއި އެއިލާހުގެ ރަސޫލު އެއްފަދަކުރުން ހުއްދަވެގެންނުވެއެވެ. އަދިހަމައެހެންމެ ޝަރުޢީކަމަކާ ބެހޭގޮތުންކަމުގައިވިއަސް، އެކަލޭގެފާނު އަވަހާރަވެވަޑައިގެންނެވުމަށްފަހު ބުނަންވާނީ ހަމައެކަނި اللَّهُ أَعْلَمُ އެވެ.\nވިހިވަނައީ: (ބައެއް) ޢިލްމަށް، ބަޔަކު ޚާއްޞަކޮށް އަނެއްބަޔަކަށް އެޢިލްމު ބަޔާންކޮށް ނުދިނުމެވެ.\nމިކަން އެނގިގެންދިޔައީ، މުޢާޛު ރަޟިޔަﷲޢަންހު ޚާއްޞަކުރައްވައި، އެކަލޭގެފާނަށް، އިސްވެދިޔަ ޙަދީޘް ބަޔާންކޮށްދެއްވުމުންނެވެ.\nބައެއް ޢިލްމުތަކަކީ، ބައެއްމީހުންނަށް ނުވިސްނިދާނެ ޢިލްމުތަކެވެ. އެފަދަ ޢިލްމުތައް ބަޔާންކޮށްދިނުމުން، އެއިން ނޭދެވޭ އަޘަރު ކުރާނެކަމަށް ފެންނަނަމަ، އެބައިމީހުންނަށް އެފަދަޢިލްމެއް ބަޔާންކޮށްދިނުން ރަނގަޅެއްނޫނެވެ. އޭގެކުރިން އެޢިލްމު ބަލައިގަތުމަށް އެބައިމީހުންގެ ނަފްސުތައް ތައްޔާރުކުރުވަންޖެހެއެވެ. ނަމަވެސް އެއިން ނޭދެވޭ އަޘަރުކުރުމުގެ ބަދަލުގައި، މަންފާކުރާނޭ މީހުންނަށް އެޢިލްމު ބަޔާންކޮށްދޭންވާނެއެވެ.\nއެކާވީސްވަނައީ: ޙިމާރުމައްޗަށް ސަވާރުވެވަޑައިގަތުމާއި، ފަހަތްޕުޅަށް އެހެންބޭކަލަކު ސަވާރުކުރެއްވުގައިވާ ރަސޫލުﷲ ޞައްލަﷲޢަލައިހިވަސައްލަމަގެ ތަވާޟުޢުވެރިކަމެވެ.\nނަބިއްޔާ ޞައްލަﷲ ޢަލައިހިވަސައްލަމައަކީ، އެންމެމާތް މަޚްލޫޤެވެ. ނަބީބޭކަލުންގެ އިމާމެވެ. ނަމަވެސް އެކަލޭގެފާނަކީ އެންމެ ތަވާޟުޢުވެރި ސާހިބާއެވެ. އެކަލޭގެފާނު ޙިމާރަކަށް ސަވާރުވެވަޑައިގެންނެވުމުން މިކަން އެނގިގެންދެއެވެ. އަދި ހަމައެހެންމެ، މުޢާޛު ރަޟިޔަﷲޢަންހުއަށް، އެކަލޭގެފާނުގެ ފަހަތްޕުޅުގައި އެޙިމާރަށް ސަވާރުވެލެއްވުމުގެ އިޛުނަދެއްވުމަކީވެސް އެކަލޭގެފާނުގެ ތަވާޟުޢުވެރިކަން އަންގައިދޭ ކަމެކެވެ.\nބާވީސްވަނައީ: ސަވާރީއަކަށް2މީހަކު އެއްފަހަރާ ސަވާރުވުމަކީ ހުއްދަކަމެކެވެ.\nމިކަން އެނގިގެންދިޔައީ މުޢާޛު ރަޟިޔަﷲޢަންހުއަށް، ރަސޫލުﷲ ޞައްލަﷲޢަލައިހިވަސައްލަމަގެ ފަހަތްޕުޅުގައި ޙިމާރަށް ސަވާރުވެލެއްވުމުގެ އިޛުނަދެއްވުމުންނެވެ. ނަމަވެސް ދެމީހަކު އެއްފަހަރާ ސަވާރުވިޔަސް، އެކަން ތަޙައްމަލުކުރެވޭފަދަ ސަވާރީއަކަށް މެނުވީ ދެމީހުން އެއްފަހަރާ ސަވާރުވުން ހުއްދަވެގެންނުވެއެވެ.\nތޭވީސްވަނައީ: މުޢާޛު ބުނު ޖަބަލް ރަޟިޔަﷲޢަންހުގެ މާތްކަމެވެ.\nމިކަންވެސް އެނގިގެންދިޔައީ، ރަސޫލުﷲ ޞައްލަﷲ ޢަލައިހިވަސައްލަމައާއެކު ޙިމާރަށް ސަވާރުވެލެއްވުމުގެ އިޛުނަ، އެކަލޭގެފާނަށް ދެއްވުމުންނެވެ. ހަމައެހެންމެ، އެހެންބޭކަލުންނަށް ނުދެއްވާ ޚަބަރެއް އެކަލޭގެފާނަށް ދެއްވުމުންވެސް މިކަން އެނގިގެންދެއެވެ.\nސައުވީސްވަނައީ: ތައުޙީދުގެ އަހަންމިއްޔަތުކަމުގެ ބޮޑުކަމެވެ.\nމިކަން އެނގިގެންދިޔައީ ތަވްޙީދުގެ އަހުލުވެރިންނަށް (ނަރަކައިގައި ދެމިއޮންނަ މީހެއްގެ ގޮތުގައި) ޢަޛާބު ނުދެއްވާނެކަން ބަޔާންކޮށްދެއްވުމުންނެވެ.\nﷲތަޢާލާގެ ރަޙުމަތުން، މިފިލާވަޅާއެކު ނިމިގެން މިދިޔައީ، ކިތާބުއްތަވްޙީދުގެ މުޤައްދިމާއެއްގެ ގޮތުގައި، އިމާމް މުޙައްމަދު ބިން ޢަބްދިލްވައްހާބް ރަޙިމަހުﷲ ބަޔާންކުރައްވާފައިވާ ބާބުގެ ޝަރަޙައެވެ. ދުޢާއަކީ މިފިލާވަޅުތަކަކީ، އެންމެހައި ލޮބުވެތި އަޚުންނާއި އުޚްތުންނަށް މަންފާކުރާނޭ ފިލާވަޅުތަކެއް ކަމުގައި ލެއްވުމެވެ. އަދި މިޢަމަލުގައި އިޚްލާޞްތެރިކަން ދެއްވައި، މިފޮތުގެ އެހެން ބާބުތައްވެސް ޝަރަޙަކޮށް ނިންމުމުގެ ތަވްފީޤު ދެއްވުމެވެ. އަދި މިއީ، ﷲގެ ފުއްސެވުމާއި ރަޙުމަތަށް މުޙުތާޖުވެގެންވާ މިނިކަމެތި އަޅާއަށް އެއިލާހުގެ ފުއްސެވުމާއި ދިންނެވުން ޙާޞިލުވުމުގެ ސަބަބެއް ކަމުގައި ލެއްވުމެވެ. އަދި މި ޢަމަލުގެ ސަބަބުން މިނިކަމެތި އަޅާ ،ނަރަކައިން މިންޖުކުރައްވައި ސުވަރުގޭގެ އަހުލުވެރިންގެ ތެރެއިން ލެއްވުމެވެ.آمين.\n1-އުފާވެރި ޚަބަރު އެކަކުއަނެކަކަށް ދިނުމަކީ އެދެވިގެންވާކެމެއްކަމުގެ ދަލީލެއް ބަޔާންކުރޭ!\n2-ބިރުވެތިކަމަށްވުރެ އުއްމީދު އިސްކުރަން ޢިލްމުވެރިން ނަޞޭޙަތްދެއްވަވާ2ޙާލަތެއް ބަޔާންކުރޭ!\n3-އުއްމީދަށްވުރެ ބިރުވެތިކަން އިސްކުރަން ޢިލްމުވެރިން ނަޞޭޙަތްދެއްވަވާ2ޙާލަތެއް ބަޔާންކުރޭ!\n4-އުއްމީދާއި ބިރުވެތިކަމުގެ މިޘާލު ޢިލްމުވެރިން ޖައްސަވަނީ ކޮންއެއްޗަކުންކަން ތަފްޞީލާއެކު ބަޔާންކުރޭ!\n5-(اللَّهُ وَرَسُوْلُهُ أَعْلَمُ) މިބަސްފުޅާއި ބެހޭގޮތުން އެނގޭ އެއްޗެއް ބަޔާންކުރޭ!\n6-ނަބިއްޔާ ޞައްލަﷲޢަލައިހިވަސައްލަމަގެ ތަވާޟުޢުވެރިކަން އެނގިގެންދާ2ކަމެއް ބަޔާންކުރޭ!


Raees Yamin minivan kurumah govaalaa UN office kurimatheegai muzaaharaa kohfi\nމާލޭގައި މިއަދު ކުރިއަށް ގެންދިޔަ މުޒާހަރާގެ ތެރެއިން\n10 ޑިސެންބަރ 20192ކޮމެންޓް\nކުރީގެ ރައީސް އަބްދުﷲ ޔާމީން މިނިވަންކުރުމަށް ގޮވާލާ މާލޭގައި ހުންނަ އދގެ މައި އޮފީސް ކުރިމަތީ މުޒާހަރާ ކޮށްފި އެވެ.\nއިދިކޮޅު ޕީޕީއެމްއާއި ޕީއެންސީގެ މެންބަރުން މި މުޒާހަރާ ކުރިއަށް ގެންދިޔައީ ލޯ މަތީގައި ކަޅު ފޮތިކޮޅެއް ބަނދެގެން ތިބެ އެވެ. އަދި އެ މީހުން ތިބީ ދިވެހި ބަހާއި އިނގިރޭސި ބަހުން މެސެޖުތަކެއް ލިޔެފައިވާ ބޯޑުތަކެއް ވެސް ހިފައިގެންނެވެ.\nއެގޮތުން ބޯޑުތަކުގައި ވަނީ ކުށްވެރިން ނޫން މީހުން ހައްޔަރުނުކުރުމަށާއި، އެއްވެއުޅުމުގެ ހައްގު ހަނިނުކުރުމަށާއި، ރައީސް ޔާމީން މިނިވަންކުރުމަށާއި، ޝަރުއީ ދާއިރާއަށް ނުފޫޒު ނުފޯރުވުމަށް ގޮވާލައި މެސެޖުތައް ލިޔެފަ އެވެ.\nމިމުޒާހަރާގެ ބައިވެރިން ވަނީ އެތަނުގައި އިރުކޮޅަކު އެމީހުންގެ ޝުއޫރު ފާޅުކުރުމަށްފަހު އެތަނުން ގޮސްފަ އެވެ.\nއިދިކޮޅު ޕީޕީއެމް / ޕީއެންސީ ކޯލިޝަންގެ އިސް ބައެއް ބޭފުޅުން ވިދާޅުވީ ރައީސް ޔާމީން ޖަލަށްލާފައި ހުރީ ނުހައްގުން ކަމަށްވާތީ އދ އަށް އެކަން އަންގަން ބޭނުންވާތީ އެ އޮފީސް ކުރިމަތީގައި މުޒާހަރާ ކުރީ ކަމަށެވެ.\nމަނީ ލޯންޑަރިންގެ ކުށް ސާބިތުވެ ރައީސް ޔާމީން ފަސް އަހަރަށް ޖަލަށްލުމަށާއި ފަސް މިލިއަން ޑޮލަރުން ޖޫރިމަނާކުރުމަށް ކްރިމިނަލް ކޯޓުން ހުކުމްކުރުމާ ގުޅިގެން އިދިކޮޅު ފަރާތްތަކުން ގެންދަނީ މާލެއާއި އަތޮޅުތަކުގައި ސިލްސިލާ މުޒާހަރާތަކެއް ކުރަމުންނެވެ.\nރައީސް ޔާމީން ޖަލަށްލުމަށް ކުރި ހުކުމް އެމަނިކުފާނުގެ ގާނޫނީ ޓީމުން ވަނީ ހައިކޯޓުގައި އިސްތިއުނާފް ކޮށްފަ އެވެ. ނަމަވެސް އިސްތިއުނާފް އަޑުއެހުންތައް އަދި ފަށާފައެއް ނުވެ އެވެ.\nތިތަނުގައި އެއްވެފައިތިބި މީހުންނަށް ޔާމީން ބުނެފަހުރި ވާހަކަތައް އިއްވާލަދީބަލަ. މިކަމަކީ ރާއްޖޭގެ ދާހިލީ ކަމެކޭ ބޭރުގެ ފަރަންޖީނަކަށް ނުބެހެވޭނޭ، އަހަރެމެންކަންތައްތައް ނިންމާނީއަހަރެމެން އަމިއްލައަށޭ މީ ޔާމީނު އާރާއި ބާރުގައިހުރިއިރު ދައްކަމުންދިޔަ ވާހަކަތައް، ތިބޭފުޅުންވެސް އޭނަގެ ވާހަކަތައް ޤަބޫލްކޮށް އަވަހައް ގެޔައްދޭ، ތިކަމުންވާނެ އެއްވެސް ކަމެއްނޯންނާނެ، ޔާމީނަކީ ބައިނަލް އަޤްވާމީ މުޖުތަމަޢު ބަލައިގަންނަ މީހެއްނޫން\nލަދެއްވެސް ނުގަނޭދޯ ޔާމީނު ވެރިކަމުގަ އެތައްބަޔަކު ޖަލުން ދޫކޮށްލުމަށް އދ އިންގޮވާލީމަ އެވަރުގެ ނުބައި ބަޔަކު ނެތިގެން އެއްޗެހިގޮވާ އދ އިން ވަކިވާން ގޮވިމީހުންނޭތިއީ


ކެލާގެ ބޮޑު ކަނޑޫފާ ބަލާލަން ދާހިތްވޭތަ؟ "ކެލަވަކި ބަގީޗާ" ހުޅުވައިފި\nޢާއިޝަތު ޝާޒްލީން follow me follow me 15 ޖެނުއަރީ 2022\nހއ. ކެލާގައި ކަނޑުފާ ބަލާލާ ފޮޓޯ ނެގޭ ގޮތަށް "ކެލަވަކި ބަގީޗާ" ގެ ނަމުގައި ސަރަހައްދެއް ހުޅުވައިފިއެވެ.\nމިއީ ޔުނައިޓެޑް ނޭޝަންސް ޑިވޮލޮޕްމަންޓް ޕްރޮގްރާމް (ޔޫއެންޑީޕީ) އިން ހިންގާ ގްލޯބަލް އެންވާރަމަންޓް ފެސިލިޓީ، ސްމޯލް ގްރާންޓް ޕްރޮގްރާމުގެ ދަށުން ކެލާގެ ކަނޑުފަލުގައިވާ ދިރުންތަކާ މެދު ރައްޔިތުން ހޭލުންތެރި ކުރުމަށް ކެލާ ޔޫތު ފޯރަމުން ހިންގި މަޝްރޫއެކެވެ.\nމި މަޝްރޫއު ނިންމާ ކެލާ ކައުންސިލާ ހަވާލުކުރުމަށް މިއަދު ވަނި ހާއްސަ ރަސްމިއްޔާތެއް ބާއްވާފައެވެ. މި ރަސްމިއްޔާތު ޝަރަފުވެރިކޮށް ދެއްވާ ކެވަކި ބަގީޗާ ހުޅުވައި ދެއްވީ ކެލާ ކައުންސިލުގެ ރައީސް އަބުދުﷲ އިންފާޒު ރަޝީދެވެ. މި މަޝްރޫއު ނިންމިކަމުގެ ރަމުޒު ކެލާ ކައުންސިލާ ހަވާލުކޮށް ދެއްވީ ކެލާ ޔޫތު ފޯރަމްގެ ރައީސް އިބުރާހީމް އާމިރު އުސްމާނެވެ.\nމި ރަސްމިއްޔާތުގައި ރަށުގެ މުއައްސަސާތަކުގެ އިސްވެރިންނާއި ކެލާ ޔޫތު ފޯރަމުގެ ހިންގާ ކޮމެޓީގެ މެންބަރުންނާއި ގިނަ އަދަދެއްގެ އާންމު މެންބަރުން ބައިވެރިވެފައި ވެއެވެ. އަދި މި ރަސްމިއްޔާތުގައި ވަނީ ރައްޔިތުން ހޭލުންތެރި ކުރުމަށް ތައްޔާރު ކުރި ލީފު ލެޓް ރަށުގެ މުއައްސަސާތަކާ ހަވާލުކޮށްފައެވެ.\nމި ރަސްމިއްޔާތުގައި ކެލަވަކި ބަގީޗާ ފެހި ކުރުމުގެ ގޮތުން ގަސް އިންދުމުގެ ހަރަކާތެއް ވެސް ވަނީ ބާއްވާފައެވެ.\nމި މަޝްރޫއުގެ ދަށުން ވަނީ، ކަނޑޫފާ ފަސޭހައިން ބަލައިލާ ފޮޓޯނެގުމަށް ބޯޑު ވޯކް (ފާލަން) އެއް ހަދައި، ފާލަން ހިމެނޭ ސަރަހައްދަށް ޒިޔާރަތް ކުރާ ފަރާތްތައް މަޑުކޮށްލުމަށް ރެސްޓިން ޕޮއިންޓެއް ވެސް ހަދާފައެވެ. މި މަޝްރޫއުގެ އެްނެމބޮޑު އެއް ބޭނުމަކީ ކަނޑޫފަލުގައި ހެދޭ ބާވަތްތައް ކަމުގައިވާ ކަނޑޫ، ރަނޑޫ، ބޮޑަވަކި، ތަކަފަތި، ކެލަވަކި އަދި ކުއްޅަވައް ފަދަ ގަސްގަހާގެހި ފަލުގައި އިންދާ އާލާކުރުމާއި، ކަނޑޫފަލުގައިވާ ދިރުންތަކާ މެދު ރައްޔިތުން ހޭލުންތެރިކުރުވުމެވެ\nއަރުޝީފަށް ނެގީ 15/01/2022 17:07\nއެންމެފަހުން އަޕްޑޭޓްކުރީ 15/01/2022 17:07\nއަފްޝަން އިސްމާއިލް 40 މިނެޓު ކުރިން\nއަހްމަދު އިޒްމީމް 54 މިނެޓު ކުރިން\nމުހައްމަދު ޔަމީން 1 ގަޑިއިރު ކުރިން


vnews - Hulhumale gai cinema eh hingan Schwack cinema aai havaalu koffi\nހުޅުމާލޭގައި ސިނަމާއެއް ހިންގަން ޝްވެކާ ސިނަމާއާ ހަވާލުކޮށްފި\nޝުވެކް ސިނަމާއާއި އެޗްޑީސީއާ ދެމެދު ސޮއިކުރަން ބޭއްވި ރަސްމިއްޔާތުގެ ތެރެއިން\nހުޅުމާލޭގައި ސިނަމާއެއް ހިންގަން ޝްވެކާ ސިނަމާއާ ހަވާލުކޮށްފި އެވެ.\nހައުސިން ޑިވެލޮޕްމަންޓް ކޯޕަރޭޝަން (އެޗްޑީސީ)ގެ މައި އޮފީހުގައި މިއަދު ބޭއްވި ރަސްމިއްޔާތެއްގައި އެޗްޑީސީގެ ފަރާތުން އެއްބަސްވުމުގައި ސޮއިކުރެއްވީ އެކުންފުނީގެ މެނޭޖިން ޑިރެކްޓަރު މުހައްމަދު ސައިމަން އެވެ. ޝުވެކުގެ ފަރާތުން އެއްްބަސްވުމުގައި ސޮއިކުރެއްވީ އެތަނުގެ މެނޭޖިން ޑިރެކްޓަރު އަހްމަދު އަފްރާޝީމެވެ.\nމި އެއްބަސްވުމުގެ ދަށުން ގާއިމުކުރާ ސިނަމާ ހަދަން ނިންމާފައިވަނީ ހުޅުމާލޭގެ ބާބެކިއު ސަރަހައްދު ހުންނަ ހިސާބުގައި ހަދަމުންދާ ކޮމިއުނިޓީ ސެންޓަރުގަ އެވެ.\nއެޗްޑީސީން ބުނީ ހުޅުމާލޭގައި ފުރަތަމަ ފަހަރަށް ހަދާ ސިނަމާ އަކީ 180 މީހުންގެ ޖާގައިިގެ ސިނަމާއެއް ކަމަށާއި މާލޭގައި ހިންގާ ޝްވެކް ސިނަމާ އަށް ވުރެ ހުޅުމާލޭގައި ހަދާ ސިނަމާގެ ސްކްރީން ދެގުނަ ބޮޑުވާނެ ކަމަށެވެ.\nހުޅުމާލޭގައި ސިނަމާއެއް ހިންގާނެ ފަރާތެއް ހޯދަން އެޗްޑީސީން މިދިޔަ ޖުލައި މަހު ހުޅުވާލި ބީލަން ޝުވެކް ސިނަމާއިން ކާމިޔާބުކޮށްފައިވާތީ ހުޅުމާލޭގައި 10 އަހަރު ދުވަސް ވަންދެން ސިނަމާ ހިންގުމުގެ ހުއްދަ ޝުވެކް ސިނަމާއަށް ލިބިގެންދާނެ އެވެ. މީގެ އިތުރުން ހުޅުމާލެ ސިނަމާއަށް ފުރަތަމަ ހަތަރު މަހު ކުލި ދައްކަން ނުޖެހޭނެ ކަމަށްވެސް އެޗްޑީސީން ބުނެ އެވެ.\nމާލޭގައި ޝުވެކް ސިނަމާގެ ނަމުގައި ސިނަމާ ހިންގަން ފެށީ 2012 ވަނަ އަހަރު އެވެ. ޝުވެކް ސިނަމާއަކީ އެންމެ ފަހުގެ ހިންދީ ފިލްމާއި އިނގިރޭސި ފިލްމުތަކާއި އަދި ބައެއް ދިވެހި ފިލްމުތައް ވެސް އަޅުވާ އަދި ގިނަ ބައެއްގެ ތަރުހީބް ލިބިފައިވާ ސިނަމާ އެކެވެ.


UAE Ah Veleege Thoofaaneh Araane Kamuge Inzaaru Dheefi - Vaguthu\nރާއްޖެއިން ކޮވިޑްގައި އެއްދުވަހުން ފަސް މަރު، ބިރުވެރި އިންޒާރެއް! -2ގަޑިއިރު ކުރިން\nޔޫއޭއީ އަށް ވެލީގެ ތޫފާނެއް އަރާނެ ކަމުގެ އިންޒާރު ދީފި\nޔުނައިޓެޑް އަރަބް އެމިރޭޓްސް (ޔޫއޭއީ) އަށް ގަޑިއަކު 50 މޭލަށް ވައި ގަދަވާނެ ކަމަށް ލަފާކޮށް ވެލީގެ ތޫފާނެއް އަރާނެ ކަމުގެ އިންޒާރު ދީފިއެވެ.\nނޭޝަނަލް ސެންޓާ އޮފް މީޓިއޮރޮޖިކަލް (އެންސީއެމް) އިން ބުނީ މި ތޫފާނުގައި ވައި ގަދަވެ، ވެލިތައް މައްޗަށް އަރައިގެންދާނެ ކަމަށް ބެލެވޭ ކަމަށެވެ. ވެލީގެ ތޫފާން އަރާނެ ކަމުގެ އިންޒާރާ އެކު ރީންދޫ ސަމާލު މިހާރު ވަނީ އެ ގައުމުގައި ނެރެފައެވެ.\nމި ސަމާލު ނެރެފައި ވަނީ އާދިއްތަ ދުވަހުގެ ހެނދުނު 10 އިން ފެށިގެން ރޭގަނޑު އަށެއްގެ ނިޔަލަށެވެ. ހަ ފޫޓުގެ އުސްމިނުގައި ރާޅު ނަގައި ކަނޑު ގަދަވާނެ ކަމުގެ އިންޒާރު ނެރެފައި ވަނީ މިއަދު ހެނދުނު ހަތަކުން ފެށިގެން މާދަމާގެ ހެނދުނު ހަތެއް ޖަހަންދެނެވެ.\nއެންސީއެމް އިން ކޮށްފައިވާ ޓްވީޓެއްގައި ބުނެފައިވަނީ ގަދަ ވަޔާއި އެކު ވެލިތަށް މައްޗަށް އަރައިގެން ދިޔުމުން، 300 މީޓަރަށް ވުރެ ދުރަށް ނުފެންނާނެ ކަމަށް ލަފާކޮށްފައެވެ. އަދި އާންމުން ރައްކާތެރިކަމުގެ ފިޔަވަޅުތައް އެޅުމަށް ކަމާބެހޭ އިދާރާތަކުން ވަނީ ލަފާދީފައެވެ.


އާތިފާގެ ކޮންމެ ޖުމުލައަކުން އަހަރެންގެ ހިތުގެ ތެޅުން އަވަސްވަމުން ދިޔައެވެ. އެކަން ބޭރަށް ނުދައްކާ ވޭތޯ ބަލަމުން ދިޔައީމެވެ.\n"ބޯގޯސް." ފިނާ ހިތްހަމަ ނުޖެހިފައި ހުރެ ބުނެލިއެވެ.\nއަހަންނަށް ފުން ނޭވާއެއް ދޫކޮށްލެވުނެވެ. ފިނާގެ ވިސްނުން އެނގުނީތީއެވެ. އެ ހިތްހަމަ ޖެހުން ލިބުނެވެ.\n"އެ ނިޝާން. އެ ބުނީ ތެދެއްތަ؟" ކަމެއް ހަނދާންވުމުން އަހައިލާ ގޮތަށް ފިނާ އަހައިލިއެވެ.\n"މޮޔައެއްގެ ވާހަކަތައް ގަބޫލުކުރާނީ އެއަށްވުރެ ބޮޑު މޮޔައެކޭ މީހުން ބުނެއެއްނު." އަހަރެން ބެލީ ވާހަކަ ބަދަލުކޮށްލެ ވޭތޯއެވެ.\nލަސް ފިޔަވަޅުތަކެއް އަޅަމުން ގެއާ ހަމައަށް އާދެވުނީ ދިހަވަރަކަށް މިނެޓުވީ ފަހުންނެވެ.\n"މުޅި ދުވަސް ހަރާބު ވެއްޖެ." ކޮޓަރިއަށް ވަދެ ފުން ނޭވާއެއް ދޫކޮށްލުމަށްފަހު ފިނާ ބުނެލިއެވެ.\n"ކާކު މި ގުޅަނީ؟" ފޯނު ވައިބުރޭޓުވާން ފެށުމުން ފޯނު ނަގައި ބަލައިލީމެވެ.\nފިނާ އިށީނީ އެނދުގައެވެ. އޭނާ އިނީ އަހަންނާ ދިމާއަށް ބަލާށެވެ.\n"ދަންނަ ނަންބަރެއްތަ؟" ފިނާއަށް ފޯނު ދައްކާލަމުން އަހައިލީމެވެ.\nފިނާ ބޯ ހޫރައިލިއެވެ. ލޮލަށް ގޮތެއް ހަދައިލަމުން ނިތަށް ދެތިން ރޫ އަރުވާލަމުންނެވެ. ދެ ފިކުރެއްގައި ހުރެ ފޯނު ނެގީމެވެ.\n"ޝަރީ މި ކޮޅަށް އައިސް އަންގައި ވެސް ނުލާ. މަވެސް ރަށުގައޭ މި ހުރީ. ހިނގައިބަލަ ކޮފީއަކަށް އަރަން." ފޯނު ނެގި އިރަށް އެކޮޅުން ވާހަކަދައްކަން ފެށިއެވެ.\n"ކާކުބާ؟" އަހަންނަށް އަހައިލެވުނެވެ.\n"ސާބަސް މީ. ނިޔާއޭ. ނިޔާޒޭ. ހަނދާން ވެއްޖެތަ؟ ގްރޭޑް ދިހައެއްގެ ކުލާހުން، ސްކޫލުގައި އުޅުނު އިރު ދިމާވި. އަހަންނަށް މިއަދު އެނގުނީ ޝަރީ މިކޮޅަށް އައިސް އުޅޭކަން ވެސް. ސިރާ ބުނީމަ އެނގުނީ ވެސް." ގާތް ގޮތަކަށް ނިޔާޒު ބުނެލިއެވެ.\n"އޯހް. ނޭނގޭނެއްނު. ލައްކަ ޒަމާން ވެއްޖެއްނު ނުފެންނަތާ؟" އަހަންނަށް ހީނލެވުނެވެ.\n"މި ހުރީ ތި ގެ ކައިރީގައޭ. ނުކުމެ ބަލަ." ނިޔާޒު ފޯރީގައި ބުނެލިއެވެ.\n"ވައިފާއެކު އޭ މި އުޅެނީ." އަހަންނަށް ބަލައިލެވުނީ ފިނާގެ މޫނަށެވެ.\nފިނާ ވެސް ބަލައިލީ ސީދާ އަހަރެންގެ މޫނަށެވެ. ސުވާލު އުފެދިފައިވާ ނަޒަރަކުންނެވެ. ބުމައިން ދެތިން ހަރަކާތް ކޮށްލަމުން ފިނާ ސުވާލެއް ކޮށްލިހެން ހީވިއެވެ. ފޯނުގެ ސްޕީކަރުގައި އަތް އަޅައިމުން ފިނާއަށް ބުނެދިނީމެވެ.\n"ބޭނުމީ ރެސްޓުކޮށްލަން. ކުޑަކޮށް ވަރުބަލި، ނިދައިލާ ހިތްވަނީ، ޝަރީ ގޮސްލަންވީނު. އަހަރެން ނިދައިލާނަން." މޫނަށް ދެތިން ރޫ އަރުވާލަމުން ލަސްލަހުން ފިނާ ބުނެލިއެވެ.\nނިޔާޒަށް ޖަވާބު ދެމުން ފޯނު ބޭއްވީމެވެ. ފުން ނޭވާއެއް ދޫކޮށްލުމަށް ފަހު ފިނާ ގާތުގައި އިށީނީމެވެ. އޭރު ފިނާ އެނދުގައި އޮށޯވެ ހަމަޖެހިލަނީއެވެ.\n"އޯކޭތަ ހަމަ؟" އަހަރެން ސުވާލު ކޮށްލީމެވެ.\nފިނާގެ ނިތްކުރީގައި ފިރުމައިދެމުންނެވެ. ފިނާ ލޯ މަރައިލިއެވެ. އާއެކޭ ބުނުމުގެ ގޮތުން ބޯ ހަރަކާތްކޮށްލިއެވެ.\n"އަހަރެން ރެސްޓުކޮށްލާން ބޭނުން ވަނީ." ފިނާ ލުއި ގޮތަކަށް ބުނެލިއެވެ.\n"މާ ބޮޑަށް ވިސްނަނީތަ؟" ހިތުގައި ނުބައި ގޮތަކަށް ވިންދު ޖަހައިލިއެވެ.\nކޮންމެވެސް ކަމެއް ގޯސްވަނީއޭ ހިތް ބުނެލިއެވެ. ފުން ނޭވާއެއް ދޫކޮށްލުމަށްފަހު އަނެއްކާ ވެސް ބަލައިލީމެވެ. ފިނާގެ މޫނަށެވެ. އެ މޫނުމަތިން ފެންނަން ހުރީ ހާސްކަމުގެ ކުލަވަރެވެ. ވަރުބަލި ކަމުގެ ނިޝާންތަކެވެ.\n"ހަމަ ދާންވީ؟" ހިތްހަމަ ނުޖެހެވިގެން އަހައިލާ ފަދަ ގޮތަކަށް އަހައިލީމެވެ. "އަނެއްކާ ވެސް ނިޔާ އެ ގުޅަނީ."\n"ދޭބަލަ. އަހަރެން ހިތްހަމަ ނުޖެހިގެންނެއް ނޫނޭ މި ބުނީ. އަހަރެން ނިދައިލަން ބޭނުންވަނީ. އޭރުން ޝަރީ ވެސް ފޫއްސެއް ނުވާނެއްނު."\nކޮޓަރި ނުކުތުމުގެ ކުރިން ވެސް އަހަންނަށް ފިނާގެ މޫނަށް ބަލައިލެވުނެވެ. ފާޑަކަށް ހިތްތެޅެމުންދާތީއެވެ. ބުނަން ނޭނގޭ ކަހަލަ އިހުސާސެއް ކުރެވެމުންދާތީއެވެ. މީހާގެ ވިންދު އަވަސްވާހެން ހީވާތީއެވެ. ދޭތެރެ ދޭތެރެއިން މޭ ތެޅި ގަންނަ ގޮތްވާތީއެވެ.\nނިޔާޒު އިނީ އަހަރެންގެ އިންތިޒާރުގައެވެ. އަހަރެން ފެނުމުން އޭނާ ހިނިތުންވެލިއެވެ. ސައިކަލްގެ ފަހަތަށް އިޝާރާތްކޮށްލިއެވެ. ސައިކަލަށް އެރުމާއެކު އޭނާ ދުއްވަން ފެށިއެވެ.\n"މި ނައްޓައިލީ ކޮފީއަކަށް. އޯކޭ." ސައިކަލް ދުއްވަން ފެށިއިރަށް ނިޔާޒަށް ފޯނެއް އައެވެ.\nއެއް އަތުން ކަންފަތުގައި ފޯނު ޖައްސައިގެން އިނދެ އޭނާ ފޯނަށް ޖަވާބުދިނެވެ.\n"ސިރާ އެ ގުޅީ." ފޯނު ބާއްވަމުން ނިޔާޒު ބުނެލިއެވެ. "ކުޑަކޮށް ރަށުތެރެ ބަލައިލުމަށްފަހު ދޯ ދާނީ."\n"ތި ރަނގަޅު ކަމެއް، އަދި އަލަށް މި ރަށަށް މިއައީ." އަހަރެން ވެސް ބޭނުންވީ އެގޮތެވެ.\nހެޔޮވަރު ދުވެއްޔެއްގައި ސައިކަލް ދުއްވަމުން ދިޔައެވެ. އެއް މަގު ފަސްދީ އަނެއް މަގުންނެވެ. ގޯޅިތަކުންނެވެ. އަހަންނަށް އިނދެވުނީ ބަލާށެވެ. މާހައުލުގެ ހިތްގައިމު ކަމުންނެވެ. އަހަރުމެންގެ ރަށާއި މި ރަށުގައި ހުރި ތަފާތުތަކާ މެދު ވިސްނާށެވެ. މަގުތަކުގެ އަޑިގުޑަންކަމާއި ކޯރު ހެދިފައިވާ ގޮތުން ދުއްވަން އުނދަގޫވާތީ އެކަމާ މެދުގައެވެ.\n"ކިހިނެއް ކޮންތާކުތަ ތި އުޅުނީ؟" ދެމީހުންގެ މެދުގައިވާ ހިމޭންކަން ކަނޑައިލަން ސުވާލުކޮށްލެވުނެވެ.\n"މަ ތަ؟" ނިޔާޒު ހިނިގަނޑެއް ޖަހައިލިއެވެ.\n"އާނ، ދެން ކާކު؟" އަހަރެން ވެސް ހޭން ފެށީމެވެ.\n"މަ އޭރު ކިޔަވާ ނިންމާލި ގޮތަށް ރަށަށް އައީ، ދެން އެގޮތް މިގޮތަށް އުޅުނީ." ނިޔާޒު ސައިކަލް މަޑުކޮށްލިއެވެ.\nއޭނާ އިޝާރާތްކޮށްލީ ކުރިމަތީހުރި އިމާރާތަށެވެ. އަހަންނަށް ބަލައިލެވުނެވެ. އެއީ ތަފާތު ފަރުމާއަކަށް ބިނާކޮށްފައި ހުރި ރީތި ތަނެކެވެ. އިމާރާތަށް ބަލައިލުމުން އެއީ ރެސްޓޯރެންޓެއް ކަން ކަށަވަރުވާނެ ފާހަގަތައް ފެންނަން ހުއްޓެވެ.\n"ހިނގާ އެތެރެއަށް. މި ތަން ތަންކޮޅެއް ސަޅިވާނެ." ނިޔާޒު ހިނގައިގަތެވެ.\nނިޔާޒުގެ ފަހަތުން ހިނގައިގަތީމެވެ. ވަށައިގެން ކަޅި އުކަމުންނެވެ. ދޮރާހަމައަށް ދެވުނު އިރަށް ނޭފަތް އެތެރެއަށް ދަމާލެވުނެވެ. ކޮފީގެ ހިތްގައިމު ވަހުންނެވެ.\n"ކީއްތަ ކުރަނީ މިހާރު؟" މޭޒު ކައިރީ ހަމަޖެހިލަމުން އަހަރެން އަހައިލީމެވެ. "މަށަށް މާ ގިނައިންދޯ ސުވާލު މި ކުރެވެނީ؟"\n"ނޫނޭ. ނުފެނި މިހާ ގިނަ ދުވަސްވީމަ ސުވާލު ހުންނާނެއްނު." ނިޔާޒުގެ ރަސްމީ ރާގުގައި އޭނާ ބުނެލިއެވެ.\n"ޝަރީއަށް އެނގެއެއްނު މަގޮލާ ގޮތް، މަ ގޮލާއަކީ ކާކުކަން،" ނިޔާޒު ލުއި ގޮތަކަށް ހިނިތުންވެލިއެވެ. "މަ މި ޝަރީ ކަހަލަ ސާލިހު މީހެއް ނޫނެއްނު."\n"ހަނދާން ވެއްޖެ. ކިހިނެއްތަ އެކަންތައް ނިމުނީ؟" ނިޔާޒު ދައްކާ ވާހަކަތައް ހަނދާންނަށް އައުމުން އަހައިލީމެވެ.\n"ކަލޯގެޔާ ވީގޮތް އެނގޭތަ؟ އެންމެ ފަހުން ބަޓުވީނު. ހުރިހާ ކަމެއް ފަޅާއަރައިގެން ބޮނޑި ލިބުނީ މަގޮލާއަށް." ސިނގިރޭޓު ރޯކޮށްލަމުން ނިޔާޒު ބުނެލިއެވެ.\n"ތިބުނީ؟" ޝައުޤުވެރިކަމާއެކު އަހަންނަށް ބަލައިލެވުނީ ނިޔާޒުގެ މޫނަށެވެ.\nނިޔާޒު އަމިއްލަ ބޮލުގެ އިސްތަށިގަނޑުގައި އަތްފުނާއަޅައިލިއެވެ. މޫނުމައްޗަށް ވެއްޓިފައި އޮތް އިސްތަށިކޮޅު ނަގައި ކަންފަތުގައި އަޅުވާލިއެވެ. އޭނާގެ ކަރުގައި އަޅައިފައި އޮތް ޗޭނު ފާޑުގެ ފަށަފޫ އޮތީ ގަމީހުން ބޭރުގައެވެ. އޭނާ އޭގައި އިނގިލި އަޅުވާލަމުން ސިނގިރޭޓުގެ ދުންތައް މައްޗަށް ފޮނުވާލިއެވެ.\n"މި ބުނީ އެ ކޭސްގަ މަ ބަޓްވެގެން ޖަލުގަ އޮންނަން ޖެހުނޭ. ދެން ބޭބެމެން އެގޮތް މިގޮތުން އަހަރެއް ވީއިރަށް މަ ގޮލާ ސަލާމަތްކޮށްފި." ފަހުރުވެރި ވެލަމުން ނިޔާޒު ބުނެލިއެވެ.\n"އޭގެ ފަހުން އެކަން ހުއްޓައިލައިފިން." އަނެއްކާ ވެސް ސިނގިރޭޓުގެ ދުންގަނޑު މައްޗަށް ބުރުވާލަމުން އޭނާ އަހަންނަށް ބަލައިލިއެވެ. "މަ ޑީލް ކުރުން ހުއްޓައިލާ ވަރަށް އިސްލާހު ވެއްޖައިން."\n"އަދި ތިކަން ނުވޭ. ސަމުސަލަށް ނާރާ. އަރާ އެއްޗެއް ވެސް ކަމަކު ނުދޭ." ދެ މާނަ ދޭހަވާ ގޮތަށް ނިޔާޒު ބުނެލިއެވެ.\n"ދެން ކީއް ކުރަނީ މިހާރު؟" އަހަންނަށް ބެލުނީ އޭނާގެ މޫނަށެވެ.\n"ކަމެއް ނެތްހަމަ. ވަރަށް ވައި." ނިޔާޒު އަނެއްކާ ވެސް އަހަރެން މޫނަށް ބަލައިލިއެވެ.\n"އެހެންތަ؟" ދައްކަންވީ ވާހަކައެއް ނޭނގުމުން އަހަރެން ބުނެލީމެވެ.\n"ސިރާ ބުނި ވަރަށް ސަޅި މަންޖެއަކާއޭ އިނދެގެން އުޅެނީ. އަހަންނަށް ދައްކާ ވެސް ނުލާނަންތަ؟" ނިޔާޒު ހޭންފެށިއެވެ. "މަ ހީ ކުރީ ޝަރީ މަ ދެކެ ރުޅި އައިސް ހުންނާނެކަމަށް."\n"ކޮން ކަމަކާ؟" އަހަންނަށް ޖަވާބު ދެވުނީ ނިޔާޒުގެ ދެވަނަ ސުވާލަށެވެ.\n"އޭރު ވީކަންތަކާ. މި ބުނީ އެ މަންޖެގެ މައްސަލަގަނޑުގަ."\n"އެ ހަމަ މަށަށް ރަނގަޅަކަށް ވީކަމެއް. މަ ވަރަށް އުފާ ވެސް ވި އެ މަންޖެ ކިބައިން ސަލާމަތްވީމަ. އެހެން ނޫނަސް މަށެއް ނުވެސް އުޅެން. އޭނާ މާ މަތިން ބައިން ޖެހިގެން އުޅުނީނު." ނިޔާޒު ދެއްކި ވާހަކަތައް ހަނދާންވުމުން ބުނެލީމެވެ.\n"ފައްކާ މަންޖެއެއް. ކުޑަކޮށް ސައިކޯ ކަންނޭނގެ. އެހެން ނޫންނަމަ ޓަތްކެއް ޖަހައިލާހާ ފަސޭހައިން ސެޓުވާނެތަ؟" ނިޔާޒު އަނގައިގެ ވަރު އެލުވާލައިގެން އިނދެ ބުނެލިއެވެ.\n"މަށަށް ހީވަނީ ނިޔާ ވެސް ދެން ރަނގަޅު ކުއްޖަކު ހޯދައިގެން ދިރިއުޅުމެއް ފަށަންވީހެން. މިހާރު ޒުވާންކަމުގެ ފައިދާ ވެސް ނެގިއްޖެއްނުދޯ." ނިޔާޒަށް ވިސްނައިދެވޭތޯ ބެލީމެވެ.\n"މަށާ އިންނާނީ ވެސް ކާކު؟" ނިޔާޒު ފާޑަކަށް ހޭންފެށިއެވެ. "މި ހުރީ މަގޮލާ ހުރިގޮތް. ސަޅި ބިޓެއް ގާތު އަހައިލާއިރަށް ބުނާނެ ގައިގަ ގަމީސް ހަރެއް ނުލައޭ، ޖީންސު އޮންނަނީ ސޮހިފައޭ، ދެ ލޯ ނުހުޅުވެޔޭ. އަނގައިގަ ވަރެއް ނުހުރެޔޭ."\n"އެ ކަން ވެސް ރަނގަޅު ކުރެވޭނީ މީހާ ހަރުދަނާ މީހަކަށް ވެގެންނެއްނު." ނިޔާޒަށް ވިސްނައިދެވޭތޯ ބެލީމެވެ.\n"ކިހިނެއްތަ އެގޮލައިންނަށް އެނގޭނީ މަށަށް ކަމެއް ނުވާކަން؟ މަ ވެސް މި ފިރިހެނެކެއްނު."\n"ނިޔާ މިޒަމާނުގަ ކޮންމެ ކުއްޖަކު ވެސް ވިސްނާނެ މެރީކުރުމުގެ ކުރިން. މި ބުނީ ލައިފެއް ފަށަނީ ކުޅޭކަށް ނޫން. އެކު އުޅެން. ދިރިއުޅެން. ކޮންމެ މީހަކު ވެސް ބަލާނެ ދިރިއުޅެވޭނެ ފެންވަރުގެ މީހަކާ އިނދެވޭތޯ. އަމުދުން ކުދިންގެ އާއިލާއިން، މައިންބަފައިން އެކަމަށް ބާރުއަޅާނެ. ތިމާގެ ދަރިފުޅު ދޫކޮށްލެވެނީ ކިހާ ވަރެއްގެ ކިހާ ފެންވަރެއްގެ މީހެއްގެ އަތްމައްޗަށްތޯ އެމީހުން ބަލާނެ." އަހަރެން ފުން ނޭވާއެއް ދޫކޮށްލީމެވެ. "މިރަށަކީ ނުލާހިކު ޢިލްމީ މީހުން ގިނަ ރަށެއް. ތަހުޒީބީ މީހުން އުޅޭ ރަށެއް. ތަރައްގީއަށް ލޯބިކުރާ ހޭލުންތެރި ބަޔަކު އުޅޭ ރަށެއް. އެހެންވީމަ އެމީހުން ލޯބިން ބޮޑެތި ކުރާ ދަރިންނަށް ދެރައެއް ލިބޭނެ ގޮތެއް ވިޔަކަ ނުދޭނެއްނު."\n"ކަލޭގެ ތި ވިސްނުން ބަދަލެއް ނުވޭތަ؟ މަހީކުރީ ވިހި އަހަރު ފަހުން މިހެން ބައްދަލުވާއިރު ކަލޭގެ ވިސްނުން ބަދަލުވާނެ ކަމަށް،" ނިޔާޒު ބަލައިލީ ސީދާ އަހަރެންގެ މޫނަށެވެ. "އިހުލާސްތެރި މީހުންނަށް އަބަދުވެސް ލިބެނީ ބޮނޑި."\nނިޔާޒުގެ ރާގު ބަދަލުވުމުން އަހަރެން ވާހަކަދައްކާ ހިތް ކެނޑުނެވެ. އޭނާގޮތް އެނގޭތީއެވެ.\n"ކައޭއަށް ވެސް ވިސްނޭނީ މި ބުނާއެއްޗެއް މާ ފަހުން،" ނިޔާޒު ތެދުވިއެވެ. "ކޮފީއަކަށް މިހެން އަރައިގެން އޭގެ އަގު ނުލިބޭ ގޮތަކަށް މަ އުޅޭނެތަ؟ ނޫޅޭނެ. މަ މީ އެއަށް ވުރެ މާ އަމިއްލަ އެދުން ބޮޑު މީހެއް. މާ ނުލަފާ މީހެއް. ކައޭއަށް މިކަން އެނގޭނެ." (ނުނިމޭ)


އުރެދުމާއި އަދި ފާފައިން އެކަމުން މުޖްތަމައަށް ކުރާ އަސަރު | Sandhaanu\nއުރެދުމާއި އަދި ފާފައިން އެކަމުން މުޖްތަމައަށް ކުރާ އަސަރު\nއައްޝައިޚް ޢިއްޒައްދީން ޢަދުނާން\nމާރޗް 10, 2021\nلحْـَمْدُ لِلَّهِ رَبِّ الْعَالمَِيْنَ، وَالصَّلاَةُ وَالسَّلاَمُ عَلَى أَشْرَفِ اْلأَنْبِيَاءِ وَالْمُرْسَلِيْنَ، نَبِيُّنَا مُحَمَّدٍ وَعَلَى آلِهِ وَصَحْبِهِ اَجْمَعِيْنَ، مَنْ يَهُدِهِ اللهُ فَلاَ مُضِلِّ لَهُ، وَمَنْ يُضْلِلْ فَلاَ هَادِيَ لَهُ، وَأَشْهَدُ أَلاَّإِلَهَ إِلاَّاللهُ وَأَنَّ مُحَمَّدَا عَبْدُهُ وَرَسُولِهُ صَلىَّ اللهُ عَلَيْهِ وَسَلَّمْ، أَمَّابَعْدُ:\nހަމަކަށަވަރުން މާތްالله އެކަލާނގެ ޚަލްޤުތައް އުފައްދަވާފައިވަނީ އެކަލާނގެއަށް އަޅުކަންކުރުމަށެވެ. އަދި އެޚަލްޤުތަކުންނަށް ރިޒްޤުދެއްވަނީ އެކަލާނގެއަށް ޝުކުރުވެރިވުމަށެވެ. ފަހެ މާތްالله ކީރިތި ޤުރުއާނުގައި ވަޙީކުރައްވާފައިވެއެވެ. الذاريات: ٥٨ الذاريات: ٥٧ الذاريات: ٥٦ މާނައީ: “ޖިންނީންނާއި އިންސީން ތިމަންސުވާމީންގެ ކިބައަށް އަޅުކަން ކުރުމަށް މެނުވީ ނުހައްދަވަމެވެ. އެމީހުންގެ ކިބައަކުން ތިމަންސުވާމީންގެ ރިޒުޤަކަށް އެދިވޮޑިއެއް ނުގަންނަވަމެވެ. އަދި ކާން ދިނުމަކަށްވެސް އެދިވޮޑިއެއްނުގަންނަވަމެވެ. ރިޒުޤުދެއްވާ ރަސްކަލާނގެއީ މާތްالله ކަން ކަށަވަރެވެ. އެކަލާނގެއީ އާރާއި ބާރުގެ ވެރިރަސްކަލާންގެއެވެ.”\nފަހެ ހަމަކަށަވަރުން الله سبحانه وتعالى މިއާޔަތްތަކުގައި ބަޔާންކޮށްދެއްވާފައިވާ ގޮތުގައި އިންސާނާއުފެއްދެވި މަޤްޞަދެއްކަމުގައިވަނީ އެއީ އެކަލާނގެއަށް އަޅުކަންކުރުމަށެވެ. އަދި އެކަލާނގެ ޝަރުޢުކުރެއްވި މަބާދިއުތަކުގައި މިދުނިޔެވީ ޙަޔާތުގައި ހިފަހައްޓައިގެން އުޅުމެވެ. އަދި އެހެނީ ހަމަކަށަވަރުން މި ދުނިޔޭގެ އުފަލާއަރާމަކީ ކުޑައެއްޗެކެވެ. އަދި މިދުނިޔެއަކީ ނެތިގެންދާ އެއްޗެއްކަން ކަށަވަރެވެ. މިގޮތުން ގެއްލިގެންދާނޭ މިދުނިޔެއާއި މިދުނިޔޭގައިވާ ތަކެއްޗަށް ލޯބިކުޅައުމުގައި ހައްދުފަހަނައަޅައި ނުދިއުމަށް އިންޒާރުކުރައްވާފައިވެއެވެ.\nތިޔަބައި މީހުން ދަންނާށެވެ! ދުނިޔޭގެ ދިރިތިބުން ވާކަންކަށަވަރީ ކުޅިވަރެއްކަމުގައެވެ. އަދި ފޫހިފިލުވުމެއް ކަމުގައެވެ. އަދި ޒީނަތެއް ކަމުގައެވެ. އަދި ތިޔަބައި މީހުންގެ މެދުގައި އެކަކު އަނެކެއްގެ މައްޗަށް ބޮޑާވެގަތުން ކަމުގައެވެ. އަދި، މުދައުތަކާއި ދަރީންތަކާއި މެދު، އެކަކު އަނެކަކަށް ވުރެން ގިނަކުރުމެއް ކަމުގައެވެ. ވާރޭފެނެއްގެ މިސާލު ފަދައިންނެވެ. އެފެނުން ފެންލިބިގެން ބިމުން ފެޅިގޮވާމެއް، ކާފިރުން (ދަނޑުވެރީން) ޢަޖައިބުކޮށްފައިވެއެވެ. ދެން އެގޮވާންހެދި، އެއަށް ލިބޭންވީ، އެންމެ ފުރިހަމަކަންލިބެއެވެ. ދެން ފަތްތައް ދޮންވެ، ރީނދޫވެފައި ވަނިކޮށް ފެނެއެވެ. ދެން، އެއަށްފަހު، ހިކިހުއިތަކަކަށްވެއެވެ. އާޚިރަތުގައި ވަނީ، ގަދަފަދަވެގެންވާ ޢަޒާބެވެ. އަދި، މާތް الله ގެ ޙަޟްރަތުން އަންނަ ފާފަފުއްސެވުމާއި ރުއްސެވުމެވެ. ހެއްލުންތެރިވާ ބަޔަކަށް ހިތްހަމަޖެހުމާއި އުފާލިބޭކަމެއް ކަމުގައި ނޫނީ ދުނިޔޭގެ ދިރިތިބުން ނުވެއެވެ.”\nއަދި އުރެދުމާއި ފާފަކުރުން އެއީ ހައްދަވައިގެންގުޅުއްވާ އިލާހު ކޯފާވެވޮޑިގެންވާ ކަމެއްކަމުގައި ވީހިނދު، އަދި އެއީ އެކަލާނގެ ޢަޛާބަށް ވާޞިލްކޮށްދޭ މަގުކަމުގައި ވީހިނދު، އަހަރުމެންގެ ވާޖިބެއްކަމުގައި ވާންވީ އެކަމުން ރައްކައުތެރިވެ، އަދި އެކަމުގެ ނުރައްކާ ބޮޑުކަން ހިތްމައްޗަށް ގެނެސް، އެއީ ކުޑަ ނުވަތަ ބޮޑު ފާފައެއް ކަމުގައިވިޔަސް އެކަމުން ރައްކައުތެރިވުމެވެ.\nއަޅަމެން الله سبحانه وتعالى ޙަޟްރަތުން އެދެނީ އަޅަމެންނަށް ހިދާޔަތާ އަދި ކިޔަމަންތެރިކަން މިންވަރު ކުރެއްވުން! އަދި އަޅަމެންގެ ކުށްތަކަށާއި ފާފަތައް ފުއްސަވާދެއްވުން! ހަމަކަށަވަރުން އެކަލާނގެއީ އަޅުން އެދޭކަންތައްތައް އައްސަވާ އިޖާބަކުރައްވާ ރަސްކަލާނގެއެވެ.\nއުރެދުމާއި އަދި ފާފައިން އެކަމުން މުޖްތަމައަށް ކުރާ އަސަރު:\nހަމަކަށަވަރުން ފާފަ އަދި އުރެދުންތަކުން ކުރާ އަސަރުތައް އެއީ، އެއުރެދުމަކަށް ނުވަތަ ފާފަޔަކަށް އަރައިގަންނަ މީހާގެ މައްޗަށް ހަމައެކަނި ހުއްޓިފައިވާ ކަމެއްނޫނެވެ. ކިއެއްތަ! އޭގެ އަސަރުތައް އެހެންމީހުންނަށް ވެސް ފޯރައެވެ. އެހެނީ އެމީހުންނަކީ ފާފަކުރާ މީހުން ކަމުގައި ނުވިޔަސްއެވެ. ފަހެ، ހަމަކަށަވަރުން ޢުޤޫބާތް ޢާއްމުވެގެންދަނީ މުންކަރާތަށް ނަހީނުކޮށް އަދި ހެޔޮކަންތަކަށް އަމުރުނުކުރާ ކަމުގައި ވަންޏާއެވެ.\nމިގޮތުން ކީރިތިރަސޫލާގެ އަނބިކަބަލެއްކަމަށްވާ ޒައިނަބު ބިންތި ޖަޙުޝު އަރިއަހުން ރިވާވެގެން ޙަދީޘެއްގައިވެއެވެ. ހަމަކަށަވަރުން ރަސޫލާz ކަންބޮޑުވެ މޫނުރަތްވެފައިވާ ޙާލުކޮޅެއްގަ އެކަމަނާގެ ކޮޓަރިކޮޅަށް ވެދެވަޑައިގެން ވިދާޅުވަނީ أَنَّ النَّبِيَّ صَلَّى اللَّهُ عَلَيْهِ وَسَلَّمَ دَخَلَ عَلَيْهَا فَزِعًا يَقُولُ لَا إِلَهَ إِلَّا اللَّهُ وَيْلٌ لِلْعَرَبِ مِنْ شَرٍّ قَدْ اقْتَرَبَ فُتِحَ الْيَوْمَ مِنْ رَدْمِ يَأْجُوجَ وَمأْجُوجَ مِثْلُ هَذَا وَحَلَّقَ بِإِصْبَعِهِ وَبِالَّتِي تَلِيهَا فَقَالَتْ زَيْنَبُ فَقُلْتُ يَا رَسُولَ اللَّهِ أَنَهْلِكُ وَفِينَا الصَّالِحُونَ قَالَ نَعَمْ إِذَا كَثُرَ الْخَبَثُ ( صحيح البخارى: 7135) މާނައީ: الله މެނުވީ ޙައްޤުވެގެން އަޅުކަންވެވޭ އިލާހަކުނުވެއެވެ. އަދި ޢަރަބީންނަށް ހަމަކަށަވަރުން ކައިރިވެއްޖެ ނުބައިކަމަކުން ހަލާކުހުއްޓެވެ. (މިތަނުގައި ޢަރަބީންގެ ނަން ޚާއްޞަ ގޮތެއްގައި އައިސްފައިވަނީ އެދުވަސްވަރު އިސްލާމީ ބޮޑު ބަޔަކީ ޢަރަބީން ކަމަށްވީތީއެވެ. މިތަނުގައި ކައިރިވެއްޖެ ނުބައިކަމޭ ބުނެވެނީ އެކަލޭގެފާނަށްފަހު އުޘްމާނުގެފާނު ޤަތުލުވާނެކަމުގެ އިޝާރާތެކެވެ. އަދި އެއަށްފަހު ޢަރަބީން އުއްމަތްތަކުގެ މެދުގައި ފިތުނަވެރިކަން ބޮޑުވެގެން ދިއުމެވެ. އަދި ޤުރުތުބީ ދެކިލައްވާ ގޮތުގައި އިސްލާމީ ފުތޫޙާތައް ގިނަވުމާއިއެކު މުދާވެރިކަން އިތުރުވެ އެއްބަޔަކު އަނެއްބަޔަކަށް އެކަމުގެ ވާދަވެރިކަމާއި ފިތުނަވެރިކަން އޮތުމެވެ.) يأجىج و مأجىج ބައިގެމީހުން ذوالقرنين ބިނާކުރެއްވި ލޯފާރު ލޯވަޅެއްގެ މިންވަރަށް ހުޅުވިއްޖެއެވެ. (މުރާދަކީ އެމީހުން ޤިޔާމަތްކައިރި ވުމުން މީސްތަކުންގެ މައްޗަށްވާ ފިތުނައެއްގެ ގޮތުން އެފާރު ފޫއަޅުވާލާނެއެވެ. އަދި އެމީހުން ވާނީ ޢާއްމުވެގެންވާ މުސީބާތެއްކަމުގައެވެ.) އަދި އެކަލޭގެފާނު ބޮޑުވާއިނގިލިއާއި ޝަހާދަށް އިނގިލި ގުޅޭގޮތުން ލޯވަޅެއްގެ މިޘާލު ދެއްކެވިއެވެ. ޒައިނަބުގެފާނު ދެންނެވިއެވެ. އޭ اللهގެ ރަސޫލާއެވެ! الله سبحانه وتعالى އަހަރުމެންގެ ތެރޭގައި ރަނގަޅު މީހުންވަނިކޮށް އަހަރުމެން އެންމެން ޝާމިލް ވާނެހެން (ރަނގަޅު މީހުންނާއި ނުބައިމީހުން) ހަލާކުކުރައްވާނުތޯއެވެ؟ ވިދާޅުވިއެވެ. އާނއެކެވެ! ނުބައިކަންތައްތައް ގިނަވެއްޖެކަމުގައި ވެއްޖެއްޔާ ހަލާކުވެދާނެއެވެ.\nابن العربى ވިދާޅުވިއެވެ. އަދި މިޙަދީޘުން ހަމަކަށަވަރުން ބަޔާންވެ އިގޭ ގޮތުގައި ރަނގަޅުމީހުން ނުބައިމީހުންގެ ހަލާކުން ހަލާކުވެދާނެއެވެ. އެނުބައިމީހާގެ ނުބައިކަން ބަދަލުނުކުރާކަމުގައި (މަނާނުކުރާ) ވެއްޖެ ހިނދެއްގައެވެ. އަދި އެގޮތަށް އަދި އެނުބައިކަން ނަހީ ކުރިޔަސް އެނުބައި މީހާ ނުބައިކަން ކުރުމުގައި ދެމިހުރެއްޖެނަމަ، އަދި އެކަން ފެތުރިގެން ދާނެއެވެ. ފަސާދަ ޢާއްމުވެދާނެއެވެ. ފަހެ އެހިނދު މަދުމީހުން ކުޅަ ޢަމަލުގެ ސަބަބުން ގިނަބަޔަކު ހަލާކުވެއެވެ. ދެން އޭގެ ތެރެއިން ކޮންމެ މީހަކުވެސް މަޙްޝަރުކުރެވޭނީ އެމީހެއްގެ ނިޔަތާއި އެއްގޮތަށެވެ. (ބުޚާރީގެ ޟަރަޙަ ފަތުޙުލް ބާރީ)\nއަދި الله الله سبحانه وتعالى ޚަލްޤުތަކުން ނުއުފައްދަވާ އެކަލާނގެއަށް އަޅުކަންކުރުމަށް މެނުވީ، އަދި ރަސޫލުބޭކަލުންނެއް ވެސް ނުފޮނުއްވަވާ އެކަލާނގެއަށް ކިޔަމަންތެރިކަން އަދާކުރުމަށް މެނުވީ، މާތް الله ވަޙީކުރައްވާފައިވެއެވެ: النساء: ٦٤ މާނައީ: މާތް الله އަމުރުފުޅާއިއެކު، ކިޔަމަން ވެވުމަށްޓަކައިމެނުވީ ތިމަންސުވާމީންގެ ރަސޫލަކު ނުފޮނުއްވަމެވެ. އެބައި މީހުން އެބައި މީހުންގެ އަމިއްލަ ނަފްސުތަކަށް އަނިޔާވެރިވީ ހިނދު، ކަލޭގެފާނުންގެ އަރިހަށް އައިސް ތއުުބާވެ އެބައިމީހުންގެ ފާފަފުއްސެވުމަށް މާތް اللهގެ ޙަޟްރަތުން އެދުނުނަމަ، އަދި، ރަސޫލާ އެބައި މީހުންނަށްޓަކައި، އެބައި މީހުންގެ ފާފަ ފުއްސެވުމަށް އެދިވަޑައިގަތްނަމަ، ތައުބާ ޤަބޫލުކުރައްވާ ރަޙްމާންވަންތަ ކަލަކު ކަމުގައި، މާތް الله އެބައިމީހުން ދެކޭނެކަން ކަށަވަރެވެ. (އެބަހީ: އެބައި މީހުންގެ ތައުބާ މާތް الله ޤަބޫލު ކުރައްވާ ރަޙްމަތްލައްވާނެކަން ކަށަވަރެވެ.) ފަހެ އިންސާނާ އާދަމް عليه السلام އުފެއްދެވީއްސުރެން އިންސާނީ ތާރީޚަށް ވިސްނައި ފިކުރު ހިންގާލާފިނަމަ، އަދި މިއަދާ ޖެހެންދެން، ފެންނާނެ އެއްވެސް ޤުދުރަތީ ކާރިޘާއެއް ނުވަތަ މުޞީބާތެއް އުއްމަތްތަކަށާއި އަދި އެއުއްމަތެއްގައި ދިރިއުޅޭމީހުންން އެމީހުންކުރާ ފާފަތަކާއި މާތް اللهގެ އަމުރުފުޅުތަކަށް އުރެދެމުން މެނުވީ،އެމުޞީބާތްތައް ޢާއްމު ނުކުރައްވަތެވެ. ފަހެ، މިގޮތުން އާދަމް عليه السلام އެންމެ ކުށެއްގެ ސަބަބުން ސުވަރުގެއިން ބޭރުކުރެވުނެވެ. މާތް الله ވަޙީކުރައްވަނީ:\nالبقرة: ٣٥ – ٣٦ މާނައީ: އަދި ތިމަންރަސްކަލާނގެ ވަޙީކުރެއްވީމެވެ! އޭ އާދަމްގެފާނެވެ! ކަލޭގެފާނާއި ކަލޭގެފާނުންގެ އަނބިކަބަލުން ސުވަރުގޭގައި ވަޒަންވެރިވާށެވެ! އަދި ތަނަވަސްކަމާއި ފަހިކަމާއިއެކު ތިޔަ ދެކަނބަލުން އެދިވަޑައިގަންނަވާ ގޮތަކަށް އެސުވަރުގެއިން ފަރިކުޅުއްވާށެވެ. ތިޔަ ދެކަނބަލުން މިހިރަ ގަހާއި ކައިރިވެވަޑައި ނުގަންނަވާށެވެ. އެކަންކުރައްވައިފި ނަމަ ތިޔަ ދެކަނބަލުން އަމިއްލަ ނަފްސަށް އަނިޔާކުރާ މީހުންގެ ތެރެއިންވާނެއެވެ. (35). ދެންފަހެ އެދެކަބަލުން އެގަހުގެ ފަރާތުން ކުށުގައި އަޅުއްވައި ސުވަރުގޭގައި އެދެކަނބަލުން އުޅުއްވި ނިޢުމަތްތަކުން އެދެކަނބަލުން ބޭރުކޮށްފިއެވެ. އަދި ތިމަންރަސްކަލާނގެ ވަޙީކުރެއްވީމެވެ. ތިޔަބައި މީހުންގެ އެއްބަޔަކު އަނެއްބަޔަކާއި ޢަދާވާތްތެރިކަމުގައިވާ ޙާލު ތިޔަބައި މީހުން ބިމަށް ފައިބާށެވެ. ބިމުގައި ތިޔަބައި މީހުންނަށްޓަކައި ކަނޑައެޅިފައިވާ ޤަރާރުވުމެއްވެއެވެ. އަދި އަޖަލު އައިސް ޖެހިއްޖެއުމަށް ދާންދެން ކައިބޮއި އުނުއަނދެ އަރާމުކޮށް އުޅުންވެއެވެ. 36.\nއިބުނުލް ޤައްޔިމުހަ رحمه الله تعالى ވިދާޅުވިއެވެ. ހަމަކަށަވަރުން އާދަމް عليه السلام ސުވަރުގެއިން ބޭރުކޮށްލެވުނީ އެންމެ ފާފައެއްގެ ސަބަބުންނެވެ. ފަހެ، ސުވަރުގެއަށް ގިނަފާފަތަކެއްކޮށް ވަންނަން އެދޭމީހާގެ ޙާލުކިހިނެއްވާނެހެއްޔެވެ؟ ހަމަކަށަވަރުން މާތް اللهގެ ޢަދުއްވު އިބްލީސު އޭނާގެ އަމިއްލަ ނަފުސްގެ މައްޗަށް ޢަޙްދުކަށަވަރު ހިފާފައިވަނީ އާދަމުގެ ދަރީން މަގުފުރައްދާ އަދި އެމީހުނަށް އުރެދުމާފާފަތައް ޒީނަތްތެރިކުޅައުމަށެވެ.\nއިބިލީސް ދެންނެވިއެވެ. ހައްދަވާބޮޑުކުރެއްވި ކަލާކޯއެވެ! ތިމަން މަގުފުރައްދަވައި ނަގައިލެއްވިކަމުގެ ސަބަބުން، ބިމުގައި އުރެދި އުޅޭ އަޅުންތައް އެބައި މީހުންނަށް ހަމަކަށަވަރުން ތިމަން ޒީނަތްތެރިކޮށްދޭހުށީމެވެ. އަދި، އެބައި މީހުން އެންމެން މަގުފުރައްދައި ނަގާލާހުށީމެވެ.\nއިބްލީސް އޭނަގެ ހައްދުފަނައަޅާ ދިއުމާއި އަމުރަށް ނުކިޔަމަންތެރިކަމުގެ ވާހަކަ އޭނަ ކިބައިން އައިސްފައިވާގޮތް، الله سبحانه وتعالىގެ ވަޙީބަސްފުޅުގައި ވާރިދުވެފައިވާގޮތް ތަފްސީރު އިބުނު ކަޘީރުގައި ބަޔާންކޮށް އައިސްފައިވަނީ މިފަދައިންނެވެ. “އިބަ الله ތިމަންނާ މަގުފުރައްދަވާ އަދި ގެއްލެނިކުރެއްވި ސަބަބަށްޓަކައި ހަމަކަށަވަރުން އާދަމުގެ ދަރީންނަށް ފާފަތައް ޒީނަތްތެރިކުރާހުށީމެވެ. އަދި އެކަމަށް ލޯބި ޖައްސާ އަދި އެކަމުން އުނދަގޫ ކުރުމަކުން އުނދަގޫކުރާހުށީމެވެ.” (تفسير ابن كثير: 714)\nއަދި الله ގެ ޢަދުއްވު އިބްލީސް އާދަމުގެ ދަރީން މަގުފުރެއްދުމުގައި ދެމިހުއްޓެވެ. ފަހެ ނޫޙު عليه السلام ގެ ޤައުމުގެ މީހުން ހަލާކުވެގެން ދިޔައީ ފާފަކުޅައުމާއި، މާތް اللهގެ އަމުރުފުޅުތަކަށް އުރެދުމުގެ ނަތީޖާއެއްގެ ގޮތުންނެވެ. އަދި الله سبحانه وتعالى ހޫދުގެފާނުގެ ޤައުމުގެ މައްޗަށް ގަދަފަދަ ވައެއް ފޮނުއްވައި އެމީހުން ހަލާކުކުރެއްވީ ފާފައާއި އުރެދުމުގެ ސަބަބުންނެވެ. އަދި ޞާލިޙް عليه السلامގެ ޤައުމުގެ މީހުން ގެމައްޗަށް ވަރުގަދަ އަޑެއްފޮނުއްވައި، ހަލާކުކުރެއްވީވެސް ފާފައާއި އުރެދުމުގެ ސަބަބުންނެވެ. އަދި لوط عليه السلام ގެ ޤައުމުގެ މީހުންވެސް ހަލާކުވެގެން ދިޔައީ ކުރިން ބަޔާންކުރެވުނު އުރެދުމާއި ފާފައިގެ ސަބަބުންނެވެ.\n– ނުނިމޭ …/2\nޒަކީ މާރޗް 10, 2021 At 10:32 ޕމ\nއަލްޙަމްދުލިﷲ، ހެޔޮތަކެތި އިންސާނިއްޔަތަށް އުނގަނައިދެއްވުމާއި ޢަމަލުކުރުމުގެ މަތީ ޝޭޚު ހުންނަވާތީ އުފާކުރަމެވެ. މާތްﷲ ޝެޚު އިއްޒުއްދީން އަށް ފާފަފުއްސަވާ ފުރިހަމަ ސިއްޙަތެއް ދެއްވައި ރަޙުމަތް ލައްވާށިއެވެ. އާމިން.


ފަތުޙު ސޫރަތް ކިޔަވާލަމާ..! – Ilm\nފަތުޙު ސޫރަތް ކިޔަވާލަމާ..!\nޤުރުއާން ކިޔަވަން ކަންނެތްވާނަމަ މި ކަންކަން ހަނދާންކޮށްލާށެވެް.\nއެއް ޞަފްޙާ ކިޔަވައިފިނަމަ، ތިބާއަށް 5000 ހެޔޮކަން ލިބޭނެއެވެ.އެއް ފޮތް ކިޔަވައިފިނަމަ، ތިބާއަށް 100000 ހެޔޮކަން ލިބޭނެއެވެ.ޤުރުއާން ޚަތިމުކުރާ ކޮންމެ ފަހަރަކު 3000000 ހެޔޮކަން ލިބޭނެއެވެ.\nﷲ އިރާދަކުރައްވާ މީހަކަށް މި ދެންނެވި މިންވަރު ތަކުގެ އިތުރަށްވެސް ޘަވާބު ގިނަގުނަ ކުރައްވައެވެ.\n• މުއުމިނުންނަށް ދެއްވާފައިވާ އުފާވެރިކަމުގެ ޚަބަރުތައް މިސާލަކަށް މައްކާ ފަތަޙަވާނެކަމުގެ އުފާވެރި ޚަބަރު މި ސޫރަތުގައި އަންގަވާފައިވެއެވެ.\n• ގަސްދޮށުގައި ރަސޫލާ ޞައްލަﷲ ޢަލައިހި ވަސައްލަމްއަށް ބައިޢަތު ހިއްޕެވި ޞަޙާބީންނާމެދު މާތްﷲ ރުހިވޮޑިގެންފިކަން މި ސޫރަތުގައި އަންގަވާފައިވެއެވެ.\n• އިސްލާމްދީން މަތިވެރިވެގެންދާނެކަމުގެ އުފާވެރި ޚަބަރާއި މައްކާ ފަތަޙަވާނޭކަމުގެ ޚަބަރު މިސޫރަތުގައި ދެވިފައިވެއެވެ. (27 ވަނަ އާޔަތް)\n• ތައުރާތާއި އިންޖީލުގައި ޞަޙާބީންގެ ޒިކުރު އައިސްފައިވާކަން މި ސޫރަތުން އެނގެއެވެ. މިކަމުންވެސް ޞަޙާބީންގެ މާތްކަން ހާމަވެގެންދެއެވެ.


2 Fandiyaarun ge mahsala gai Aadhitha dhuvahu High Court in hukum ivvanee\nއުއްތަމަ ފަނޑިޔާރު އަބްދުﷲ ސައީދާއި ފަނޑިޔާރު އަލީ ހަމީދުގެ މައްޗަށް އިއްވި އެއް އަހަރާއި ހަތް މަހާއި ހަ ދުވަހުގެ ޖަލު ހުކުމްގެ އިސްތިއުނާފު މައްސަލާގެ ހުކުމް އިއްވުމުގެ އަޑުއެހުން އަންނަ އާދިއްތަ ދުވަހަށް ތާވަލުކޮށްފި އެވެ. އެ ހުކުމް ދެ ފަނޑިޔާރުންގެ މައްޗަށް އިއްވާފައިވަނީ ދަށު ކޯޓުތަކުގެ ފަނޑިޔާރުންނަށް ނުފޫޒު ފޯރުވިކަން ސާބިތުވުމުންނެވެ.\nހުކުމް އިއްވުމުގެ އަޑުއެހުން އާދިއްތަ ދުވަހަށް ތާވަލުކުރިއިރު މައްސަލާގައި ތިން އަޑުއެހުމެއް ބޭއްވި އެވެ. އަޑުއެހުންތައް ކުރިއަށް ގެންދިޔައީ ދެ ފަނޑިޔާރުންގެ ވަކިވަކިންނެވެ. އެއް ހަފުތާއެއްގެ ތެރޭގައި ތިން އަޑުއެހުން ކުރިއަށް ގެންދިޔައިރު ފުރަތަމަ ދެ އަޑުއެހުމުގައި ފަނޑިޔާރުންގެ ފަރާތުން ވަނީ އިސްތިއުނާފީ ނުކުތާތައް ތަފްސީލްކޮށްދެއްވާފަ އެވެ. އެއަށްފަހު ދެވަނަ އަޑުއެހުމުގައި ދައުލަތުން ޖަވާބު ދިނެވެ.\nތިންވަނަ އަޑުއެހުމުގައި ދެ ފަރާތުގެ ވާހަކަތަކާ ގުޅޭ ގޮތުން ރައްދުދީ ބަހުސްކޮށްފައިވެ އެވެ.\nއިސްތިއުނާފު މައްސަލަ ބައްލަވަނީ ހައިކޯޓުގެ އިސް ފަނޑިޔާރު އަބްދުﷲ ދީދީ ރިޔާސަތުގައި އިންނަވާ ބެންޗަކުންނެވެ. ބެންޗްގައި ދެން ތިއްބަވަނީ ފަނޑިޔާރު އަބްދުލްޣަނީ މުހައްމަދާއި ފަނޑިޔާރު އަލީ ސަމީރެވެ. އިތުރު ކަމެއް ސާފުކުރަން ނެތްނަމަ ދެން އޮންނާނީ މައްސަލާގެ ހުކުމް އިއްވުން ކަމަށް އެންމެފަހުގެ އަޑުއެހުންތައް ނިންމަވާލައްވަމުން ފަނޑިޔާރު އަބްދުﷲ ދީދީ ވިދާޅުވި އެވެ.


Sentey New ah 100 landu kaamiyaabu kohdheefi | Mihaaru\nނިއު އަށް މި ސީޒަނުގައި ލަނޑެއް ކާމިޔާބު ކޮށްދިނުމަށް ފަހު ސެންޓޭ އުފާފާލުކުރަނީ.-- ފޮޓޯ: ނިޝާން އަލީ/ މިހާރު\n03 އޮކްޓޯބަރ 2018 - 12:042comments\nބ. ފެހެންދޫ ކޮޅަށް ހެދި ހެޓްރިކާ އެކު ސެންޓޭ ވަނީ ނިއު އަށް ޖުމްލަ 101 ލަނޑު ކާމިޔާބު ކޮށްފަ އެވެ. އުމުރުން 30 އަހަރުގެ ސެންޓޭ ވަނީ ރާއްޖޭގެ މޮޅު ކުޅުންތެރިއާގެ މަގާމު ދެ ފަހަރާއި ރަން ބޫޓު ދެ ފަހަރު ހާސިލްކޮށްފަ އެވެ.\nއެންމެ ސަޕޯޓްކުރާ ކްލަބަށް 100 ގޯލު ހަމަކުރެވޭނެ ކަމަށް މީގެ ކުރިން ސެންޓޭ އުއްމީދެއް ނުކުރެ އެވެ. އެކަމަކު ރާއްޖޭގެ އެންމެ ބޮޑު އެއް ކްލަބަށް 100 ލަނޑު ހަމަކުރުމަކީ ކެރިއަރުގައި ފާހަގަކޮށްލެވޭނެ ކާމިޔާބެކެވެ. ނިއު އަށް އެންމެ ފުރަތަމަ 100 ލަނޑު ހަމަކޮށްދިނީ މިދިޔަ ސީޒަނުގައި އަލީ އަޝްފާގު (ދަގަނޑޭ) އެވެ. ދަގަނޑޭ ވަނީ މިހާތަނަށް ނިއު އަށް 128 ލަނޑު ކާމިޔާބު ކޮށްދީފަ އެވެ.\nއޯލްޔޫތުލިންކްއޭޖް (އޭވައިއެލް) އިން ވިދާލި ސެންޓޭ ވެލެންސިއާ އަށް ކުޅުމަށް ފަހު ނިއު އަށް އެންމެ ފުރަތަމަ ބަދަލުވީ 2011 ވަނަ އަހަރެވެ. އެ ސީޒަނުގައި އޭނާ ވަނީ 18 ގޯލު ޖަހައިދީފަ އެވެ. އޭނާ ދެ ވަނަ ފަހަރަށް ނިއު އަށް ބަދަލުވީ 2013 ވަނަ އަހަރު އެވެ. އެ އަހަރު އޭނާ ވަނީ 14 ގޯލު ޖަހައިފަ އެވެ. އަދި 2014 ވަނަ އަހަރު 23 ގޯލު ޖެހިއިރު، 2015 ވަނަ އަހަރު އޭނާ ވަނީ ހަ ގޯލު ޖަހައިފަ އެވެެ. ތިން އަހަރު ނިއު އަށް ކުޅުމަށް ފަހު ސެންޓޭ 2016 ވަނަ އަހަރު ކުޅުނީ ޓީސީ ސްޕޯޓްސް ކްލަބަށެވެ.\nސެންޓޭ ތިން ވަނަ ފަހަރަށް ނިއު އަށް ބަދަލުވީ މިިދިޔަ އަހަރު އެވެ. މިދިޔަ ސީޒަނުގައި ސެންޓޭ ވަނީ އެ ޓީމަށް 21 ލަނޑު ޖަހައިދީފަ އެވެ. މި ސީޒަނުގެ މިހާތަނަށް އޭނާ ވަނީ 19 ގޯލު ކާމިޔާބުކޮށްފަ އެވެ.\nސެންޓޭ ވަނީ ނިއުއާ އެކު ގިނަ ކާމިޔާބީތަކެއް ހޯދައިފަ އެވެ. އެ ގޮތުން 2013 ވަނަ އަހަރު ނިއު އިން ހުރިހާ މެޗެއް ކާމިޔާބުކޮށް ސީޒަނުގެ ހުރިހާ ތައްޓެއް އުފުލާލައި އޭއެފްސީ ކަޕްގެ ކުއާޓާ ފައިނަލަށް ދިޔައިރު ސެންޓޭ އަކީ ޓީމުގެ މުހިއްމު ކުޅުންތެރިއެކެވެ. އޭގެ ފަހުން 2014 އާއި 2015 ވަނަ އަހަރު ލީގު ޗެމްޕިއަންކަން ހޯދި އެވެ. އޭގެ ފަހުން މިދިޔަ ސީޒަނުގައި އަލުން ނިއު އަށް އައިސް އޭނާ ވަނީ އެ ޓީމާ އެކު ލީގާއި އެފްއޭ ކަޕް އަދި ގައުމީ މުބާރާތް ކާމިޔާބު ކޮށްފަ އެވެ.\nމި ވަގުތު ކުޅެމުން އަންނަ ކުޅުންތެރިންނަށް ބަލާއިރު އެއް ޓީމަކަށް 100 ލަނޑު ހަމަކުރި އަނެއް ކުޅުންތެރިއަކީ މާޒިޔާގެ ކެޕްޓަން އަސަދުﷲ އަބްދުﷲ އެވެ. އޭނާ ވަނީ މީގެ އަހަރެއް ކުރިން އެ ޓީމަށް 100 ލަނޑު ހަމަކޮށްދީފަ އެވެ.


Kartik-kiara ge "Bhool Bhulaiyaa 2" shooting fashanee\nކާރްތިކް-ކިއާރާގެ "ބޫލް ބުލައްޔާ 2" ޝޫޓިން ފަށަނީ\nކިއާރާ އާއި ކާތިކް\nކޮރޯނާވައިރަސް ފެތުރޭތީ ބިރުން މިދިޔަ މާޗް 24 ވަނަ ދުވަހުން ފެށިގެން އިންޑިއާ ލޮކްޑައުން ކޮށްފައި ވުމުން ފިލްމީ މަސައްކަތްތައް ހުއްޓި ސިނަމާތައް ވެސް ވަނީ ބަންދު ކޮށްފަ އެވެ. މިހާރު ލޮކްޑައުން ނެގުމުގެ މަސައްކަތް ފަށާފައިވާއިރު ބޮލީވުޑްގެ މަސައްކަތްތައް ވެސް ފަށަން ދަނީ ތައްޔާރު ވަމުންނެވެ.\nފިލްމީ މަސައްކަތްތައް މަނާ ކޮށްފައި އޮތް އޮތުން މިހާރު ނިމުމަކަށް ގެނެސްފައި ވާއިރު ހުއްދަ ނަގައިގެން ފިލްމުތަކުގެ ޝޫޓިންތައް މިހާރު ބޭއްވެ އެވެ. އެހެންވެ އެކި ފިލްމުތައް އުފައްދާ ފަރާތްތަކުން މިހާރު ދަނީ މިފަދަ ހުއްދަތައް ކަމާ ބެހޭ ފަރާތްތަކުން ނެގުމަށް މަސައްކަތް ކުރަމުންނެވެ.\nއެގޮތުން ކާރްތިކް އާރްޔަން އާއި ކިއާރާ އަދުވާނީގެ "ބޫލް ބުލައްޔާ 2" ގެ މަސައްކަތް ސެޕްޓެމްބަރު މަހު ތެރޭ ފެށުމަށް ޕްރޮޑިއުސަރުން މިހާރު ދަނީ ތައްޔާރު ވަމުންނެވެ.\n"ބޫލް ބުލައްޔާ 2"ގެ ލަކަނޫ ޝެޑިއުލް އަކީ އެއް މަސް ދުވަހުގެ މުއްދަތަށް ދެމިގެން ދާނެ ޝެޑިއުލް އެކެވެ. މާޗް މަހު ފިލްމުގެ ޝޫޓިން ހުއްޓާލިއިރު ޝޫޓް ކުރަމުން ދިޔައީ ލަކަނޫގައި ހުރި ވަރަށް ބޮޑު ގަނޑުވަރެއްގެ ތެރޭގައި ކުޅެމުންދިޔަ މަންޒަރު ތަކެކެވެ. މިއީ ފިލްމު ޝޫޓިންގަށް ޚާއްސަކޮށް ތައްޔާރުކުރި ސެޓެކެވެ. އެ ދުވަސްވަރު އެ ހިސާބުގައި ކޮރޯނާވައިރަސް ފެތުރޭ މިންވަރު މާ ބޮޑަށް އިތުރު ވާން ފެށުމުން ޝޫޓިން މެދުކަނޑާލާފައި ފިލްމު ކުރީ އެނބުރި މުމްބާއީއަށް އައީ އެވެ.\nފިލްމުގެ ޑައިރެކްޓަރު އަނިސް ބަޒްމީ ބުނި ގޮތުގައި ފިލްމު ޔުނިޓު އެނބުރި ލަކްނޫއަށް ގޮސް ބާކީ ބައެއް ޝޫޓް ކުރަން ޖެހިފައިވެ އެވެ. އަދި ގަނޑުވަރެއް ގޮތަށް ތައްޔާރުކޮށްފައިވާ ސެޓު ފަޅަށް ހުންނަތާ އެތައް މަހެއް ވެފައިވާތީ މިހާރު އެތަން ހުރި ހާލެއް ވެސް ނޭނގޭ ކަމަށް ޑައިރެކްޓަރު ބުންޏެވެ.\nމިހާރު ޑައިރެކްޓަރާއި ފިލްމުގެ ބައިވެރިން އިންތިޒާރު ކުރަމުން ދަނީ ލަކްނޫގައި ޝޫޓް ކުރުމުގެ ހުއްދަ އުއްތަރު ޕްރަދޭޝް ސަރުކާރުން ލިބޭނެ ދުވަހަކަށެވެ. ޑައިރެކްޓަރު ބުނީ ފިލްމުގެ ބައެއް މަންޒަރުތައް މުމްބައިގައި ނެގި ނަމަވެސް ލަކްނޫއަށް ގޮސްގެން ނޫނީ ހުރިހާ ބައިތަކެއް ފުރިހަމަ ނުކުރެވޭނެ ކަމަށެވެ.\nއަނިސް ބުނި ގޮތުގައި ފިލްމުގެ ބާކީ 35 ދުވަހުގެ ޝޫޓިން އެބައޮތެވެ. އަދި ބޮޑު ބައި ނެގެން އަންނަނީ ލަކްނޫގެ ސެޓުގަ އެވެ.\nފިލްމުގެ ޕްރޮޑިއުސަރު ބޫޝަން ކުމާރު ބުނި ގޮތުގައި އެމީހުން އެންމެ ބޮޑު އިސްކަމެއް ދޭނީ ފިލްމުގެ ކުރޫންގެ ސަލާމަތާއި ރައްކާތެރި ކަމަށެވެ. ޝޫޓްކުރުމުގެ ހުއްދަ ލިބުނުހާ އަވަހަކަށް ބާކީ ހުރި ކަންތައްތައް ރާވާލާނެ ކަމަށް އޭނާ ބުންޏެވެ. އަދި މިހާރު ރާވާފައިވަނީ ސެޕްޓެމްބަރު މަހު ފިލްމުގެ ޝޫޓިން ފަށަން ކަމަށް ވެސް ބޫޝަން ބުންޏެވެ.\nކިއާރާ އަދުވާނީ ކާތިކް އާރްޔާން\n"ބޫލް ބުލައްޔާ 2" އަދިވެސް ނުފެށޭ


2 Vana Division Footboalha Mubaaraathuge Championkan Club Valencia Hoadhaifi - Vaguthu\nދެ ވަނަ ޑިވިޝަނުގެ ޗެމްޕިއަންކަން ވެލެންސިއާ ހޯދައިފި\n7 މަސް ކުރިން ( ފެބުރުއަރީ 21, 2020 )\nވެލެންސިއާ ކުޅުންތެރިން އުފާފާޅުކުރަނީ - ވަގުތު އިމޭޖްސް: މުހައްމަދު އަފްޒަލް\nސުޕަ ޔުނައިޓެޑް ސްޕޯޓްސް ބަލިކޮށް ދެ ވަނަ ޑިވިޝަން ފުޓްބޯޅަ މުބާރާތުގެ ޗެމްޕިއަންކަން ކްލަބް ވެލެންސިއާ އިން ހޯދައިފި އެވެ.\nވެލެންސިއާ އިން ދެވަނަ ޑިވިޝަނުގެ ޗެމްޕިއަންކަން ހޯދީ މިރޭ ކުޅުނު ފައިނަލް މެޗުގައި ފަހަތުން އަރައި ސުޕަ ޔުނައިޓެޑުގެ މައްޗަށް 3-1 އިން ކުރިހޯދައިގެންނެވެ. ގައުމީ ފުޓްބޯޅަ ދަނޑުގައި ކުޅުނު މެޗުގެ ފުރަތަމަ ގޯލު ފުރަތަމަ ހާފުގެ 27 ވަނަ މިނެޓުގައި ޖަހައި ލީޑު ނެގީ ސުޕަ ޔުނައިޓެޑުންނެވެ. އަހުމަދު އަޝްރަފް ޔޫސުފް (ސޮބީ) ތަނަވަސްކޮށްދިން ފުރުސަތެއްގައި މި ގޯލު އެޓީމަށް ކާމިޔާބުކޮށްދިނީ އާދަމް ނިޒާމް (ކިތުނާ) އެވެ. މިއީ މި މުބާރާތުގައި ކިތުނާ ޖެހި ހަތް ވަނަ ގޯލެވެ.\nވެލެންސިއާ އިން މެޗުގެ ނަތީޖާ ހަމަހަމަކުރީ ފުރަތަމަ ހާފު ނިމެން ކައިރިވެފައި ވަނިކޮށެވެ. އޭރިއާ އަރިމަތިންހެން ހުސައިން ނިޔާޒް މުހައްމަދު (ބޮކުރީ) ނަގައިދިން ހުރަހެއްގައި ބޮލުން މި ގޯލު ކާމިޔާބުކޮށްދިނީ ބިދޭސީ ފޯވާޑް ސަމުއެލް ޑެޑީ އެވެ. ވެލެންސިއާ އިން މެޗުގައި ފުރަތަމަ ފަހަރަށް ލީޑު ނެގީ ދެ ވަނަ ހާފު ފެށިގެން ހަވަނަ ވަނަ މިނެޓުގައި އަބްދުﷲ މިދުހަތު ފަހުމީ (ބިޗަޑް) ޖަހައިދިން ގޯލުންނެވެ. ބިޗަޑް މި ގޯލު ޖެހީ ސުޕަ ޔުނައިޓެޑުގެ ގޯލްކީޕަރު އަބްދުﷲ ނާސިހު ކައިރިން ނައްޓާލުމަށްފަހު ފަސޭހަކަމާއެކު ހުސް ގޯލުގެ ތެރެއަށް ބޯޅަ ވައްދާލައިގެންނެވެ.\nމިފަހަރުގެ މުބާރާތުގައި ވެލެންސިއާގެ ޖާޒީގައި މޮޅަށް ކުޅުނު ބިޗަޑްގެ އެހީތެރިކަމާއެކު ވެލެންސިއާގެ ތިން ވަނަ ގޯލު ޖެހީ ސަމުއެލް އެވެ. ސަމުއެލް މި ގޯލު ކާމިޔާބުކުރީ ބިޗަޑް ޖައްސާލި ބޯޅަ ހިފައިގެން އޭރިއާ ތެރެއަށް ވަދެ ކައިރީގައި ހުރި ޑިފެންޑަރު ކައިރިން ނައްޓާލުމަށް ފަހު ގޯލުގެ ކަނަށް ބޯޅަ ވައްދާލައިގެންނެވެ. ސަމުއެލް ވަނީ މުބާރާތުގައި ހަތް ގޯލު ކާމިޔާބުކޮށްފަ އެވެ. އޭނާ ވަނީ ސެމީ ފައިނަލުގައި ޖޭޖޭ ސްޕޯޓްސް އަތުން ވެލެންސިއާ މޮޅުވި މެޗުގައިވެސް ދެ ލަނޑު ޖަހައިފައެވެ.\nމިފަހަރުގެ ދެވަނަ ޑިވިޝަން ފައިނަލްގައި ވާދަކުރި ދެ ޓީމަށް ވެސް އަންނަ ސީޒަނުގެ ފުރަތަމަ ޑިވިޝަނުން ވަނީ ފުރުސަތު ލިބިފަ އެވެ. ވެލެންސިއާ އާއި ސުޕަ ޔުނައިޓެޑަށް ފުރަތަމަ ޑިވިޝަނުން ފުރުސަތު ލިބުނީ ނިއު ރޭޑިއަންޓް ސްޕޯޓްސް ކްލަބާއި ވިކްޓްރީ ސްޕޯޓްސް ކްލަބް ފުޓްބޯޅައިގެ ހުރިހާ ހަރަކާތްތަކުން ސަސްޕެންޑްވެ ދެ ވަނަ ޑިވިޝަނަށް ރެލިގޭޓްވުމުންނެވެ. ނިއު އާއި ވިކްޓްރީ ސަސްޕެންޝަނުގައި އޮތުމުން މިއަހަރުގެ ފުރަތަމަ ޑިވިޝަންގެ ކޮލިފައިން ބުރެއް ނޯންނާނެ އެވެ. ކުރިން ގަވާއިދުގައި އޮތީ ދިރާގު ދިވެހި ލީގުގެ އެންމެ ފުލަށް ދާ ދެ ޓީމާއި ދެ ވަނަ ޑިވިޝަނުގެ ފައިނަލުގައި ކުޅޭ ދެ ޓީމު މެދުގައި ލީގު ބުރެއް ކުޅެގެން އެންމެ ގިނަ ޕޮއިންޓް ހޯދާ ދެ ޓީމެއް ފުރަތަމަ ޑިވިޝަނަށް ކޮލިފައިވާ ގޮތަށެވެ.\nރާއްޖޭގެ ފުޓްބޯޅައިގެ އެންމެ ކާމިޔާބު އެއް ކްލަބް ވެލެންސިއާ އިން ފުރަތަމަ ޑިވިޝަނުން ޖާގަ މި ހޯދީ އަހަރު ދުވަހުގެ މެދުކެނޑުމަކަށްފަހުއެވެ. އެޓީމު ދެވަނަ ޑިވިޝަނަށް ރެލިގޭޓްވީ 2018 ވަނަ އަހަރުގެ މާލޭ ލީގުގެ އެންމެ ފުލަށް ގޮސް ރެލިގޭޝަން ޕްލޭއޮފްގައި ކުޅެގެން ވެސް ބަލިވުމުންނެވެ.\nމިފަހަރުގެ ދެވަނަ ޑިވިޝަން ފުޓްބޯޅަ މުބާރާތުގެ ފެއާ ޕްލޭ ޓީމަކަށް ހޮވުނީ މަހިބަދޫ ސްޕޯޓްސް ކްލަބެވެ. މުބާރާތުގެ އެންމެ މޮޅު ކުޅުންތެރިއަކަށް ހޮވުނީ ސުޕަ ޔުނައިޓެޑުގެ ޖާޒީ ނަންބަރު 26 އާދަމް ނާޒިމް އެވެ. އެންމެ މޮޅު ގޯލްކީޕަރަކަށް ހޮވުނީ ވެލެންސިއާގެ މުހައްމަދު ޖަޒްލާން އެވެ.\nވެލެންސިއާ ބަލިކޮށް އެޓަލަންޓާ ކުއާޓާ އަށް\nދެވަނަ ޑިވިޝަނުގެ މޮޅު ކުޅުންތެރިޔާ، ކިތުނާ ގައުމީ ޓީމަށް\nފެބުރުއަރީ 21, 2020 08:25\nމަރުހަބާ. ޢެންމެ ލޯބިވާ ޓީމް އދިވެސް.\nފެބުރުއަރީ 22, 2020 13:55\nއަލްޙަމްދުލިﷲ ! ވެލެންސިއާ ހޯޕް ހޯޕް !\nފެބުރުއަރީ 23, 2020 17:53\nމާއުގެ ހިތްވަރުން އިރާދަކުރައްވަިގެން މޮޅު ވީ


SunOnline: Story: #Edhiedhihoadheemey -ep28\n1 އަހަރު6މަސް ކުރިން - 26 ޑިސެމްބަރ 2016 3\nދެހިތުގައި އުފެދުނު ޖަޒުބާތުތަކުން ހިލުނު ލައްޒަތުގެ ތޫފާންގަނޑު ހިނދިގެން ދިޔަ އިރު ދެޒުވާނުންނަށް ވެސް އިންތިހާ ދަރަޖައިގެ ވަރުބަލިކަން އިހުސާސްކުރެވެމުން ދިޔަ އެވެ. ފުންނޭވާތައް ދޫކުރެވެމުން ދިޔަ ހިނދު ކޮޓަރިއަށް ވެރިވެފައި އޮތް އޭސީގެ ފިނިކަމުން ސަލާމަތްވުމަށް ރަޖާގަނޑުގެ އެހީއަށް އެދެވުނެވެ. އަވަސްވެފައިވި ނޭވާތަކާއި ހިތުގެ ތެޅުން ހަމައަކަށް އަޅުވަން މަސައްކަތްކުރަމުން އަޒްޔާން ބަތޫލްގެ ހަށިގަނޑުގައި ބައްދާލީ ލޯތްބާއި އޯގާތެރިކަމާ އެކުގައެވެ.\nހިއްސުތައް ހަމައަކަށް އެޅި ވަށައިގެންވި މާހައުލަށް ސަމާލުކަން ދެވުމާއެކު މީގެ އިރުކޮޅެއް ކުރިން ހިނގާ ދިޔަ ހާދިސާގެ މަންޒަރުތައް ސިފަވެ ބަތޫލްގެ މޫނުން ލަދުވެތިކަން ފާޅުވާން ފެށިއެވެ. އެއާއެކު އަޒްޔާންގެ އަތުގެތެރެއިން ނުކުމެ ދުވެފިލަން ވެސް ބަތޫލް ބޭނުން ވިއެވެ. ނަމަވެސް އަޒްޔާނާއި ދުރުވުމުގެ ބަދަލުގައި އިތުރަށް ގާތްވެވުންނޫންކަމެއް ނުކުރެވުނެވެ. އޭނަގެ ހިތް އެކަމަށް އެދޭތީއެވެ. އެއާއެކު އަޒްޔާންގެ މޭގެ ތެރޭގައި އިހުނަށްވުރެ ބޮޑަށް ބަތޫލް މޫނު ފޮރުވާލިއެވެ. ހީވީ އެމޭގެތެރެއަށް ވިރިގެންދާން ބޭނުން ވެފައިވިހެންނެވެ.\nބަތޫލްގެ ލަދުވެތިކަން އެމޫނަށް އަވަސް ނަޒަރެއް ދިން އަޒްޔާނަށް ފާހަގަ ކުރެވުމާއެކު އޭނަގެ ތުންފަތަށް ހިނިތުންވުމެއް ވެރިވިއެވެ. އޭނަގެ ހިތުން ބަތޫލްއަށް ދެވިފައިވި ޖާގައާއި ލޯތްބަށް މުޅިން އައު އިންޤިލާބެއް ވަނީ ގެނުވާފައެވެ. ދުވަހަކު ނުލިބޭ ފަދަ ހިތްހަމަޖެހުމެއް ސިކުނޑިއާއި ނަފުސަށް ލިބިފައިވާ ކަހަލައެވެ. ހިނދުކޮޅަކަށް ވެސް ކުރެވެމުން އައި އައު އިހުސާސްތަކާ ދުރަށްދާން އޭނަގެ ޒަމީރު އެއްބަހެއް ނުވިއެވެ. އެހުރިހާކަމެއްގެ އަސްލާއި ގުޅިފައިވަނީ ބަތޫލް އެވެ. އޭނައަށް ބަތޫލް ގާތު ހުރެވޭ ކޮންމެ ވަގުތަކު ބަޔާންކުރަން ދަތިި އުފާވެރިކަމެއް ހާސިލު ކުރެވެއެވެ. މިހާރު ބަތޫލް އޭނަގެ މިލްކަކަށް ވެނިމިފައިވާއިރު އެ އުފާތައް ދެގުނައަށް އިތުރުވެފައިވާ ފަދައެވެ. މި އަޖައިބެއްފަދަ އަންހެންކުއްޖާ ވަނީ އޭނަގެ ދިރިއުޅުން ބަދަލުކޮށްލާފައިކަން ގައިމެވެ. އޭނައާއި ބަތޫލް ބައްދަލުވި ދުވަސްތައް މަތިން ހަނދާންވެ ހެއްދެވި ފަރާތަށް ޝުކުރެވިވެވުނެވެ. އޭނަ އެންމެ ބޭނުންވި ފަރާތާއި މެދު މިހާއު އެވަނީ ހިތާއި ފުރާނައިގެ ގުޅުމެއް އުފެދިފައެވެ.\nދާނުގެ އަރާމުގެ ތެރޭގައި ގިނައިރު އޮންނަން ބޭނުންވި ކަމުގައި ވިޔަސް ފަތިހުގެ ހަމަހިމޭންކަމުގެ ތެރެއިން އިވެން ފެށި ބަންގީގެ އަޑާއެކު ދެމަފިރިންނަށް ވެސް މަޖުބޫރުވީ ދީނީ ވާޖިބު އަދާކުރުމަށް އަވަސްވެގަންނާށެވެ. ފެންވަރާލުމާއެކު ހަށިގަނޑަށް ލިބިފައިވި ލޮޑުކަން ފިލާ ތާޒާކަން ވެރިވިއެވެ. އެހުރިހާ އިރު ވެސް އަޒްޔާންގެ ލާނެއް ސަމާސާތައް ބަތޫލްއަށް އަމާޒުވިއެވެ. އެއިން ކޮންމެ ފަހަރަކު ބަތޫލްގެ ތުންފަތުގައި ލުއި ހިނިތުންވުމެއް ކުޅެލައެވެ. މޫނާއި ކޯތާފަތުގެ ކުލަވަރުތަކަށް ބަދަލުތައް އާދެއެވެ. ހަމައެއާއެކު އުފާވެރިކަމުގެ އިހުސާސްތައް ވެސް ބަތޫލްގެ ހިތުގައި ކުޅެލަމުން ދިޔަ އެވެ. އަޒްޔާންގެ ފަރާތުން ލިބެމުން އައި ލޯބިން އެހިތް ފުރިބަންޑުންވާހާ ވިއެވެެ.\nއަޒްޔާން ނަމާދަށް މިސްކިތަށް ދިއުމާއެކު ބަތޫލް ވެސް އަވަސްވެގަތީ ނަމާދަށް އެރުމަށެވެ. ނަމާދުން އަވަދިވުމާއެކު މުސައްލަ އޮޅާލަމުން އޭނަ އެނބުރިލީ ކޮޓަރީގައި ހުރި ފޮށިތަކާ ދިމާއަށެވެ. އެއަށްފަހު ފޮށީގައި ހުރި އަންނައުނުތައް އަލަމާރިއަށް ލުމަށް އަތްމަތި އަވަސްކޮށްލިއެވެ. އެމަސައްކަތުން އަވަދިވެ ހިންދެމިލިތަނާ އަޒްޔާން އައިސް ކޮޓަރިއަށް ވަނެވެ.\n''މަންމަ ކީއްވެތަ ރޭގަ ޕާޓީއަށް ނުދިޔައީ؟، ތިއްތަ އެހި މަންމަ ނައީ ކީއްވެގެންހޭ، އަދިވެސް ރުޅިއައިސްފަހެއްޔޯ ހުރީ، މަންމަގެ ޚަބަރެއް ނުވާތީ ދެރަ ވެސް ވެފަ ހުރީ......'' ހެނދުގެ ސަޔަށް ޢާއިލާގެ މެންބަރުންތައް އިންސާފުކުރަމުން ދިޔަ ވަގުތު މީޝެލް އޭނަގެ މަންމައާ ސުވާލުކުރި އެވެ. އެއާއެކު ޝީރީންގެ ބުމަ ގޮށްޖެހި ލޯހަނި ކޮށްލެވިއްޖެ އެވެ. އަތުގައި އޮތް ސައިޖޯޑު ވެސް ތުންފަތާއި ވަކިކޮށްލަމުން މީޝެލްއަށް ބަލާލީ ނުރުހުމާއެކުގަ އެވެ. އެވާހަކަދެއްކުމުން މީޝެލް ކުށްވެރިވި ފަދަ އެވެ.\n''މަށަށް މުހިންމު ކަމަކަށް ނުވާތީ ނުދިޔައީ... މަ ނުދިޔަސް މިގެއިން ދާނެ މީހުން ވިއެއްނު!...'' ހިތްހަމަނުޖެހުމާއެކު ޝީރީން ބުނެލިއެވެ. އިތުރަށް އެމައުޟޫޢުއަށް ވާހަކަދެކެވެން ބޭނުންނުވާކަން އޭނަގެ ރާގުން ވެސް ހާމަކޮށްދެ އެވެ. އެކަން ފާހަގަ ކުރެވުނު ހިނދު މީޝެލް އަމާންކަން ދިނީ މަންމައާއި ޒުވާބެއް ހިނގަން ބޭނުން ނުވާތީ އެވެ. އޭރު ވެސް މަންމަ އައިސްފައި ހުރި ރުޅިގަނޑު ފިނިވެގެން ނުދާކަން މީޝެލްއަށް އެނގުންވެ އޭނައަށް ބޯހޫރާލެވުނީ މަންމަ ގޮތްދޫނުކުރާނެކަން ޔަޤީންވުމުންނެވެ. އޭނައަށް ވިސްނާވިސްނާ ވެސް މަންމަ ބަތޫލްދެކެ ހިތްހަމަނުޖެހެންވީ އަސްލު ސަބަބެއް ނޭގުނެވެ. މަންމަ ދައްކާ އުޒުރުތަކަކީ ތާކުންތާކުޖެހޭ ބަހަނާތަކެއް ވެސް ނޫން މެއެވެ.\nދެކެވުނު ވާހަކައެއްގެ ނުބައިކަމުން ނާޝްތާކުރާ ހިތް ވެސް ކެނޑުމުން ސުފުރާމަތި ދޫކޮށް ޝީރީން ދިޔަ އެވެ. އޭނަ ހުރީ އެކަން މަތިން ހަނދާން ކުރަން ބޭނުން ނުވެފަ އެވެ. ނަމަވެސް މީޝެލްގެ ސަބަބުން އޭނަގެ މޫޑު މުޅިންހެން ޚަރާބު ވެއްޖެ އެވެ. އޭނައާ ދެކޮޅަށް އަޒްޔާނާއި ޒައިނަބު ދިއައީތީ އެވެ. އޭނަގެ ބަހުގެ ތެދުކަން ޤަބޫލުނުކުރިކަމުގެ ނަތީޖާ ފެންނަން ދެން އޭނަ ހުންނާނީ ބަލަހައްޓައިގެންނެވެ. އޭރުން ކޮންމެވެސް އެއްޗެއް ވިސްނޭނެ ނޫން ހެއްޔެވެ؟ ނަމަވެސް އެގޮތް ވެސް އޭނައަށް ކަމަކު ނުދިޔަ އެވެ. ކަންވެ ނިމެންދެން މަންޒަރު ބަލަން ހުންނަން އޭނަގެ ޒަމީރު އެއްބަހެއް ނުވިއެވެ. އާޚިރުގައި ދެރަ ލިބޭނީ ހަމަ އޭނަގެ ޢާއިލާ އަށެވެ.\n''ޒައިނަބު އެއުޅެނީ ކީއްކުރަންތަ؟، އޭނަ އެންމެ ދެކޮޅުހަދަންވީ ކަންތަކަށް އެންމެފަހުން އެއްބަސްވެ އެކަން ވެސް ކުރުވީ، އެއީ އަހަރެން ނަމަ މަގޭ ދުޝްމަނަކު މަގޭ ދަރިއަކާ ވައިއެޅޭ ހިސާބަކަށް ވެސް އައުމުގެ ފުރުސަތެއް ނުދޭނަން، އެހާ ބޮޑަށް އަނިޔާވެރިވިއިރު ވެސް އޭނައަކަށް ނުވިސްނުނީ ކީއްވެ؟، ކޮންކަހަލަ ވިސްނުމެއްތަ ޒައިނަބަށް ލިބިފައި އެވަނީ؟، އެހާ ރަގަޅު މީހުން ދުނިޔެއަކު ނުތިބޭނެ!....... ކަންތައް މިވަނީ ގޯހުންގޯހަށް ގޮސްފައި، ދެން ކުރާނެ ކަމެއް ވެސް އޮތީކީ ނޫން، އަހަރެން ބުނާ ބަހެއް އެކަކު ވެސް އަޑެއް ނާހާނެ...... އަޒްޔާން އެހިނގަނީ އޭނަގެ މަންމަ ދައްކާ މަގުން... އޭނައަށް ވިސްނައިދޭން އުޅުމުން ވެސް ވީކަމެއް ހަރާމުންހަރާން، އެންމެފަހުން އެހުރީ މަދެކެ ވެސް ރުޅިއައިސްފަ...''\nކޮޓަރިއަށް ވަދެ އެކަނިވުމާއެކު ޒައިނަބު ކުދިކިޔަން ފެށިއެވެ. އޭނަގެ ދުލާއި އެއްހަމައެއްގައި އަތްވެސް ހަރަކާތްކުރެއެވެ. މޫނަށް އަރާފައިވާ ކުލަތަކުން އޭނަ ނުރުހިފައިވާވަރު ރަމްޒުކޮށްދެ އެވެ. އޭނަގެ ރުޅީގެ މަސްދަރުކަމުގައިވެފައިވީ ބަސްނުވިކޭ އޮޑިއެއްގެ ދިރުނބާކޮޅަށް އެރިފައިވުމުންނެވެ. ބައެއްފަހަރު ޒައިނަބު އާދަޔާ ޚިލާފު މިޒާޖުގެ ފަހަތުގައި ފޮރުވިފައިވާ ސިއްރެއް ވެދާނެހެން އޭނައަށް ޝައްކުކުރެވެއެވެ. އެހެނަސް މިވީހާ ދުވަހު ޒައިނަބުގެ ފުށުން ފެނިފައިވަނީ އޭނަގެ ހީތަކާ ފުށުއަރާ ޢަމަލުތަކެވެ. ހިތްހެޔޮކަމާއެކު ބަތޫލް ބަލައިގަތީ ދެއްކުންތެރިކަމެއް ނެތިއެވެ. ހަމައެކަނި ފެނުނީ ސާބިތުކަމާއި މަޢާފުކުރުމުގެ ރަގަޅު އުސޫލެވެ.\n''ޒައިނަބުގެ މާޒީ އެނގުމުން ފަހަރެއްގައި އަޒްޔާންގެ ވިސްނުން ބަދަލުވެދާނެހެން މަށަށް ހީވަނީ، އޭރަށް އޭނަ ބޭނުންނުވިޔަސް ބަތޫލްދެކެ ރުޅިއަންނާނެ، ޖައުފަރުގެ ފުށުން ބަދަލުހިފަން ބޭނުންވާނެ، އެކަމަކު ކިހިނެއް އަހަރެން އަޒްޔާނާއި ވާހަކަދައްކާނީ؟، އޭނަ ޤަބޫލުކުރާކަށް ބޭނުމެއް ވެސް ނުވާނެ، އަމުދުން މިހާރު، އޭނަ ހީކުރާނީ އަހަރެން ފިތުނަ އުފައްދަން މަސައްކަތްކުރަނީ ކަމަށް، އެކަމަކު އެއީ ހަޤީޤަތްކަން އަހަރެން ހާމަކުރާނީ ކިހިނެއް؟، ޖައުފަރުގެ ނުބައިކަން ބުނެދޭނީ ކިހިނެއް؟... ފުރަތަމައިނުން ވެސް ހުރިހާ ކަމެއް ހާމަކުރެވުނުނަމަ މިހެން ނުވީސް...'' އެއްވެސް ހާލެއްގައި ބަތޫލްއާއެކު އަޒްޔާން ވާކަށް ޝީރީން ބޭނުމެއް ނުވިއެވެ. އޭނަ ދެކެން ބޭނުންވާހާ ވެސް މަންޒަރަކީ ބަތޫލްއަށް ހިތާމަތައް ލިބޭތަނެވެ. އެއަންހެންކުއްޖާ ދުނިޔެއިން ބާކީވެގެންދާތަނެވެ. އުފާވެރިކަމުގެ ރާހަތުން މަހުރޫމުވާތަނެވެ. އެދުވަހަކުން ޖައުފަރުގެ ނުބައިކަމުގެ ސަޒާ އޭނައަށް ލިބޭނެތާއެވެ. މީހުންގެ ދިރިއުޅުމާކުޅެ ހަލާކުގެ ތެރެއަށް ވައްޓާލުމުގެ ހިތި ނަތީޖާ ފެންނާނެއެވެ. ޖައުފަރުގެ ސަބަބުން ގެއްލިގެން ދިޔައީ ހަމައެކަނި ޒައިނަބުގެ ދިރިއުޅުމެއް ނޫނެވެ. ޒައިނަބަށް ދިމާވި ހިތާމަވެރިކަން ބަރުދާސްތުކުރަން ދަތިވެ އޭނަގެ މުސްކުޅި މަންމަ ވެސް މިފަނާވަނިވި ދުނިޔެ ދޫކޮށް ދިޔައީއެވެ. ހިތާމަޔަކަށްފަހު ހިތާމަޔެއް ލިބުނު ހިނދު ވެސް އެހުރިހާ ކަމެއް ހަނދާން ނައްތާލުން ޒައިނަބަށް އެހާ ފަސޭހަކަމަކަށް ވީ ކީއްވެގެން ހެއްޔެވެ؟ ބަދަލުހިފުމުގެ ރޫޚު އެހިތުގައި އާލާނުވީ ކީއްވެގެން ހެއްޔެވެ؟\n''މީ ރުޅި އިސްކުރަންވީ ވަގުތެއް ނޫން... މީ ފުރިހަމަ ރޭވުމެއް ބިނާކުރަންވީ ވަގުތު، ވެދިޔަ ކަމެއް މަށަށް ބަދަލެއް ނުކުރެވޭނެ، އެކަމަކު އެކަމުން އަމިއްލަ ބޭނުމެއް ފުއްދޭނެހެން ކަންތައް ބަދަލު ކުރެވިދާނެ...'' ފުންނޭވާއެއް ދޫކޮށްލުމަށްފަހު ޝީރީން ހިތާހިތުން ކަމެއް ރާވާލިއެވެ. އޭނަގެ ތުންފަތުން ވިހަ ހިނިތުންވުމެއްގެ އަސަރު ފާޅުވީ ދެނެވެ. އޭނަ ހުންނާނީ ނާޒުކު ދަނޑިވަޅަކަށް ކޮޅުމަތި ބަލަބަލައެވެ. ލިބޭ ކިތަންމެ ހަނި ފުރުސަތުގައި ވެސް އޭނަ ނިޝާނަށް ހަމަލާތައް އަމާޒުކުރާނެއެވެ. ޔަޒްޔާންގެ ހުންނަ ރުޅިވެރި މިޒާޖުގެ ބޭނުން އޭނަ މިފަހަރު ހިފާނީ ހުރިހާ ކަމަކަށް އޮތް ހައްލެއްގެ ގޮތުގައެވެ.\nޓީވީ ބަލަން އިން ހިންދު ސިއްސައިގެން ދިޔައީ ބާރު އަޑުފަށްގަނޑަކާއެކު ލެއްޕުނު ގޭގެ މައިދޮރުގެ ސަބަބުންނެވެ. ހަލަބޮލިކަން ވެރިވިެފައިވި މޭގައި ފިރުމާލަމުން އަވަސްއަވަހަށް އަޑުއައި ދިމާއަށް އޭނަގެ ނަޒަރު ދަތުރުކުރިއެވެ. އޭރު ކަމަކާ މެދު ހިތްހަމަނުޖެހިފައި ހުރި ޖައުފަރު ހަރު ފިޔަވަޅުތަކެއްގައި ކޮޓަރިއަށް ދިއުމަށް މިސްރާބު ޖަހައިފިއެވެ. އޭނަ ދިޔަ ބާރު މިނުން ސޯފާގައި އިން ހިންދު ފާހަގަކުރެވުނު ހެނެއް ވެސް ހިޔެއް ނުވެއެވެ. ހައިރާންކަން ލިބިފައިވި ހިންދުއަށް ބަލަން އިދެވުނެވެ. ކަމެއް ގޯސްވެއްޖެކަމުގެ ސިގުނަލް އޭނަގެ ހަވަނަ ހިއްސު ދޭން ފެށުމާއެކު ދެޚިޔާލެއްގެ މަތީގައި ހުރެ އޭނަ ކޮޓަރީގެ ދޮރަށް ބަލާލިއެވެ. ކުރީދުވަހު ހިނދު ދެބަސްވުމަށްފަހު އޭނަ އެހުންނަނީ ޖައުފަރާއި ވާހަކަ ނުދައްކަން ކަމަށެވެ. އެގެ ސަބަބުން އޭނަގެ ނިންމުން ބަދަލުކޮށްފާނެ ކަމުގެ އުއްމީދުގައެވެ. އެހެނަސް ފެންނަމުންދާ މަންޒަރުތަކުން އިތުރަށް ގޮތުގައި ހިފަހައްޓާލެވިދާނެހެނެއް ހިޔެއް ނުވެއެވެ. ޖައުފަރުގެ ތަބީއަތަށް އައިސްފައިވާ ބަދަލުގެ ފަހަހތގައިވާ ސަބަބުން އެގެން ބޭނުންވީތީ އެވެ.\nޓީވީ ރިމޯޓް ނަގައި ޓީވީ ނިއްވާލުމަށްފަހު ކޮޓަރިއަށްދާން އުޅުނު ހިންދުއަށް ހުއްޓެވުނީ އިވުނު އަޑުފަށްގަނޑެއްގެ ސަބަބުންނެވެ. އެއާއެކު އޭނަގެ ހިތް އަވަސްވެ ނުތަނަވަސްކަން މޫނުމަތިން ފާޅުވެއްޖެއެވެ. ދެފަޔަށް ލެވުނުހާ ބާރަކާއެކު އޭނަ ގޮސް ކޮޓަރީގެ ދޮރު ހުޅުވާލިއެވެ. އޭރު ރުޅިއައިސްފައި ހުރި ޖައުފަރު އޭނަގެ ނަފުސު ހަމައަކަށް ނޭޅިގެން އުޅެއެވެ. ކޮޓަރިއަށް ކުޑަވަރެއްގެ ތޫފާނެއް ވެސް އަރާފައި ވެއެވެ. އަތުގައި ޖެހުނު ހުރިހާ އެއްޗެއް ހޫރާލާ ހިނދު އޭނަގެ ރުޅިވެރިކަމާއި އެތަކެތި ގުޅިފައިވާ ފަދައެވެ. ޖެހިލުންވެ ހުރެ ވެސް ހިންދު އެތެރެއަށް ވަނެވެ. ފެންނަމުންދާ މަންޒަރުތަކުން މަސްލަހަތުގެ ނުބައިކަން އޭނައަށް ތަސައްވަރުކުރެވުނެވެ.\n''ޖައުފަރު!، ކިހިނެއް ވެގެންތަ ތިއުޅެނީ؟...'' ހުރިފިޔަވަޅުމަތީ ހުއްޓި ޖައުފަރަށް ބަލަން ހުރެ ހިންދު އަހާލިއެވެ. ރުޅިވެރިކަމުގެ ކުލަތަކުން ރަތްވެފައިވި ޖައުފަރުގެ ދެލޯ ހިންދުއަށް އަމާޒުވީ ދެނެވެ. އޭގެ ސަބަބުން ހިންދު ބިރުގަތީ އޭނައަށް ހަމަލާއެއް އަމާޒުވެދާނެތީ އެވެ.\n''އޭނަ އެއީ އަަހަރުމެންގެ ދަރިއެއް ނޫން، މިއަދަށް ފަހު ނުބުނާތި މަގޭ ގާތު އޭނަ ހޯދަން ދާށޭ!، އަޑުއިވިއްޖެތަ؟...'' ޖައުފަރު ހަޅޭއްލަވައިގަތެވެ. ޖައުފަރަށް އައިސްފައިވާ ބަދަލުތަކުގެ އަސްލާ ގުޅިފައިވަނީ ބަތޫލަން އެނގުމާއެކު ހިންދުގެ ހިތަށް ނުތަނަވަސްކަން ވެރިވެ ހިތުގައި ސުވާލުތަކެއް އުފެދުނެވެ. ބަތޫލްގެ ފަރާތުން ކުރިމަތިވީ ކޮންކަމެއްކަން އެނގެން އޭނަ ބޭނުން ވިއެވެ.\n''މަ ބަލާނަން އޭނައަށް އަޒްޔާނާ އިނދެގެން އުޅެވޭތޯ، ހާލުގައި ޖެހުނަސް މަށަށް ވަރިހަމަ، މައިންބަފައިންގެ ބަސް ޤަބޫލުނުކުރިކަމުގެ ނަތީޖާ އޭނައަށް ލަހެއް ނުވެ ފެންނާނެ...'' ދަތްތަކަށް ބާރުލަމުން ޖައުފަރު ބުނެލިއެވެ. އެނަ ހީވަނީ ރުޅީގެ ސަބަބުން ރޫޅިދާނެހެންނެވެ.\n''ކީކޭތަ ތިކިޔަނީ، ބަތޫލް... ބަތޫލް އޭނައާއި ކައިވެނި ކުރީތަ؟...'' ހިންދުއަށް އަހާލެވީ ޝޮކެއްގައި ހުރެއެވެ. އޭނަގެ ހިތް އެކަން ދޮގަކަށް ވުމަށް އެދި އޭރު ގޮވަމުން ދިޔަ އެވެ. އެހެން ކަންތައް ވެއްޖެނަމަ އޭނައަށް ބަތޫލް ދުނިއުމުރަށް ގެއްލުނީއެވެ. ޖައުފަރު ދުވަހެއްގެ ކޮޅުން ވެސް ބަތޫލް ޤަބޫލެއް ނުކުރާނެއެވެ.\n''އާނ... އޭނަ ކައިވެނިކޮށްފި!، އޭނައަށް އެއްއިރެއްގައި ވެސް އަހަރުމެން މުހިންމެއް ނުވި!......'' ޖައުފަރު އިއްވާލިއެވެ. އޭނަ މިފަހަރު ސޯފާ ކައިރީ ހުރި ބިއްލޫރި މޭޒުގައި ފައިން ޖެހީނުން އޭތި ދުރަށް ފޮނުވާލިއެވެ. ހިންދުއަށް ކަންފަތުގައި އަތްއަޅާލެވުނީ ބިއްލޫރި މޭޒު ފާރުގައި ޖެހި ކިޔާލި ބާރު އަޑެއްގެ ސަބަބުންނެވެ.\n''މީގެ ފަހުން އޭނައާއި އެއްވެސް ގުޅުމެއް ބާއްވައިގެން ނުވާނެ، އޭނަ ހިތުން ރަގަޅު ބަޔަކު އެވަނީ ލިބިފައި، އެކަމަކު އެއިން އެކަކު ވެސް އޭނައަށް ހެވެއް ނޭދޭނެކަން މަށަށް ޔަޤީން، އެމީހުން އޭނަ ބޭނުން އެކުރަނީ މަގޭ ފުށުން ބަދަލުހިފަން ހަތިޔާރެއްގެ ގޮތުގައި، އެކަމަކު މަގޭ ހިތަށް އޭނައަށް ވާ ގޮތަކުން ދުވަހަކު އަސަރެއް ނުކުރާނެ.... އޭނައަށް އެމީހުންގެ އަސްލު އެނގޭ ދުވަހަކުން ހެޔޮވިސްނުން ލިބިފައި ހުންނާނީ...''\nޖައުފަރަށް އޭނަގެ ރުޅި ކޮންޓްރޯލް ނުކުރެވި އޭނަގެ ދޫ ފުރޮޅުނެވެ. އެކަން އޭނައަށް އެނގުންވި ހިނދު އޭނަގެ ނަޒަރު ގޮސް ހިންދުއަށް ހުއްޓުނެވެ. އޭރު ޖައުފަރު ބުނި ޖުމްލައިގެ މާނައާ މެދު ސުވާލު އުފެދިފައިވި ހިންދުގެ ދެލޮލުން ޖަވާބު ބޭނުންވެފައިވާކަމުގެ ލިސާންތައް ޖައުފަރަށް ފާހަގަކުރެވުނެވެ. އެވަގުތު އެހުރިހާކަމެއްގެ ހައްލެއްގެ ގޮތުގައި އޭނައަށް ފެނުނީ ހިންދުގެ ބޮލުގައި އިލްޒާމު އަޅުވައި އަނިޔާކުރުމެވެ. ހިންދުއަށް ރަގަޅަށް ބަތޫލް ތަރުބިއްޔަތު ކުރެވުނުނަމަ މިއަދު މިފަދަ ދުވަހެއް ދެކޭކަށް ނުޖެހުނީހެވެ. އެއާއެކު ދެފަޔަށް ލެވުނުހާ ބަރަކާއެކުގައި އޭނަ ގޮސް ހިންދުގެ ކުރިމައްޗަށް ހުއްޓުނެވެ. އަދި އަތަށް ބާރުލަމުން ހިންދުގެ ކޯތާފަތުގައި ޖެހިއެވެ. އޭނަ އައިސްފައި ހުރި ސިނގުރުޅިއަށް ޝިފާއެއްކަމުގައި ފެނުނީ އެކަމުގެ ހަސްކާ ހިންދުއަށް ބޭލުމެވެ.\n''ކަލެއަށް ބަތޫލް ބެލުނުނަމަ މިހެން ނުވީސް...''


Dhaganday aai nulai raajjey gaumee team Syria aai dhekolhah mirey nikunnanee\nދަގަނޑޭއާއި ނުލައި ރާއްޖޭ ގައުމީޓީމް ސީރިއާއާއި ދެކޮޅަށް މިރޭ ނިކުންނަނީ\nޝާއިޢުކުރީ: ޙަންނާން ޖޫން 4, 2021, 17:37\nވޯލްޑް ކަޕާއި އޭޝިއަން ކަޕް ޖޮއިންޓް ކޮލިފައިންގައި މިރޭ ސީރިއާ ދެކޮޅަށް ރާއްޖެ ނުކުންނައިރު ރާއްޖޭގެ އެންމެ މޮޅު ފޯވާޑް އަލީ އަޝްފާޤް މިރޭގެ މެޗުގައި ނުކުޅޭނެއެވެ.\nކޮވިޑް-19 އަށް ފައްސިވެ ޑުބާއީގައި ކަރަންޓީންވާން ޖެހުމުގެ ސަބަބުން ރާއްޖޭގެ ގައުމީޓީމް ފުރައިގެން ދިޔައީ އަޝްފާޤާއި ނުލައެވެ. އުމުރުން 35 އަހަރުގެ ދަގަނޑޭ އަކީ ރާއްޖޭގެ ގައުމީޓީމުގެ އެންމެ އިތުބާރު އަދި އެންމެ މުހިނމު ފޯވާޑެވެ. މިރޭގެ މެޗަށް އަޝްފާޤު ނެތުމަކީ ޓީމަށް ލިބޭނެ ހީނަރުކަމެކެވެ. އަޝްފާޤަކީ މިވަގުތު ރާއްޖޭގެ ގައުމީ ޓީމަށް އެންމެ ގިނަ ލަނޑު ޖަހައިދީފައިވާ ކުޅުންތެރިޔާ އެވެ.\nމިރޭގެ މެޗުގައި ރާއްޖޭގެ އެންމް އިތުބާރު ފޯވާޑް އަލީ އަޝްފާޤަށް ނުކުޅެވޭއިރު، ސީރިއާ ޓީމުގެވެސް އެންމެ މުހިންމު ފޯވާޑް އޮމާރް އަލް ސޯމާ އަށް މިރޭ ރާއްޖެއާއި ދެކޮޅަށް ނުކުޅެވޭނެއެވެ. އޭނާއަށް މިރޭގެ މެޗުގައި ނުކުޅެވެނީ އަނިޔާގެ ސަބަބުންނެވެ.\nމިރޭ ސީރިއާއާއި ދެކޮޅަށް ރާއްޖެ ކުޅޭ މި މެޗަކީ ދެ ޓީމަށް ވެސް ވަރަށް މުހިންމު މެޗެކެވެ. އެގޮތުން މިރޭގެ މެޗުން ސީރިއާ މޮޅުވެއްޖެ ނަމަ 2022 ވަނަ އަހަރު ގަތަރުގައި އޮންނަ ވޯލްޑް ކަޕް ކޮލިފައިންގެ ތިން ވަނަ ބުރަށް ދަތުރު ކުރުމަށް އެޓީމަށް ފަސޭހަވެގެން ދާނެއެވެ. އެގޮތުން ތިންވަނަ ބުރަށް ދިއުމަށް ދެން ސީއިރާއަށް ބޭނުންވާނީ ކުރިޔަށް އޮތް ދެމެޗުން އެންމެ ދެ ޕޮއިންޓެވެ.\nމިރޭގެ މެޗުން ސީރިއާ އަތުން ރާއްޖެ މޮޅުވެއްޖެ ނަމަ ތިން ވަނައިގައި އޮތް ފިލިޕީންސް ރާއްޖެއަށް ފަހަތަށް ޖައްސާލެވޭނެ އެވެ. ފިލިޕީންސް ތިން ވަނައިގައި އޮތީ ލިބުނު ހަތް ޕޮއިންޓާ އެކު އެވެ.\nރާއްޖެ ހިމެނޭ ކޮލިފައިން ގުރޫޕް އޭއަށް ބަލާއިރު މި ގުރޫޕުގެ އެއްވަނާގައި އޮތީ 15 ޕޮއިންޓާއި އެކު ސީރިއާއެވެ. ދެވަނާގައި10 ޕޮއިންޓާއި އެކު ޗައިނާ އޮތްއިރު، ތިންވަނާގައި7ޕޮއިންޓާއި އެކު އޮތީ ފިލިޕިންސްއެވެ. ރާއްޖެ އޮތީ6ޕޮއިންޓާއި އެކު ތަހަރުވަނާގައެވެ. އެއްވެސް ޕޮއިންޓެއް ނުލިބި މި ގުރޫޕުގެ ފުލުގައި އޮތީ ގުއާމްއެވެ.\nރާއްޖެ އާއި ސީރިއާ ބައްދަލުކުރާ މެޗު ކުޅުމަށް ހަމަޖެހިފައިވަނީ ރާއްޖޭ ގަޑިން މިރޭ 9:00 ގައެވެ. މި މެޗު ޔެސް ޓީވީން ވަގުތުން ދައްކާނެ ކަމަށް ވަނީ މައުލޫމާތު ލިބިފައެވެ.\nޚިޔާލު 1 on "ދަގަނޑޭއާއި ނުލައި ރާއްޖޭ ގައުމީޓީމް ސީރިއާއާއި ދެކޮޅަށް މިރޭ ނިކުންނަނީ"\nAnonymous | ޖޫން 4, 2021 at 17:52 |\nރަނގަޅު ކާމިޔާބީ އަކަށް އެދެން


SunOnline: Karantu kedumun Mobile hidhumathah buroo araafaane: Dhiraagu\nކަރަންޓު ކެނޑުމުން މޯބައިލް ހިދުމަތަށް ބުރޫއަރާފާނެ: ދިރާގު\nއަހުމަދު ޖައިޝަން 23 Oct 2020, 13:52\nމިއަދު މާލޭގެ ހުރިހާ ސަރަހައްދަކުން ކަރަންޓު ކެނޑުމާ ގުޅިގެން މާލޭގައި ދިރިއުޅޭ ދިރާގު މޯބައިލް ސާވިސް ހޯދާ ފަރާތްތަކަށް ހިދުމަތް ހޯދުމުގައި ދަތިތަކާ ކުރިމަތިވުން އެކަށީގެންވާ ކަމަށް އެކުންފުނީން ބުނެފި އެވެ.\nމިއަދު ހެނދުނުން ފެށިގެން މާލޭގެ ހުރިހާ ސަރަހައްދަކުން ވަނީ ކަރަންޓު ގޮސްފަ އެވެ. ސްޓެލްކޯއިން މައްސަލަ ހައްލުކުރުމަށްފަހު މިހާރު ގިނަ ސަރަހައްދުތަކަށް ވަނީ ކަރަންޓު ފޯރުކޮށްދީފަ އެވެ.\nއެކަމާ ގުޅިގެން ދިރާގުން ދާދި ދެންމެއަކު ބުނެފައިވަނީ މާލެއިން މިއަދު ކަރަންޓު ދިޔުމާ ގުޅިގެން މޯބައިލް ސެލް ސައިޓުތައް އޮޕަރޭޓް ކުރަމުންދަނީ ބެކަޕް ބެޓެރި އާއެކުގައި ކަމަށެވެ.\nއެހެންނަމަވެސް ގިނަ އިރުވަންދެއް ކަރަންޓު ދިޔުމުގެ ސަބަބުން ސެލް ސައިޓުތައް ފެއިލްވުން އެކަށީގެންވާ ކަމަށް ދިރާގުން ވަނީ ބުނެފަ އެވެ. ނަތީޖާއެއްގެ ގޮތުން މާލޭގައި އުޅޭ ދިރާގު މޯބައިލް ސާވިސް ކަސްޓަމަރުންގެ ހިދުމަތަށް ބުރޫ އެރުން އެކަށީގެންވާ ކަމަށް ދިރާގުން ބުނެ އެވެ.\nމުޅި މާލެއިން ކަރަންޓު ކެނޑުމަށްފަހު ބައެއް ސަރަހައްދުތަކަށް ކަރަންޓު އައިސް އަލުން ދިޔުމަށްފަހު މިހާރު ގިނަ ސަރަހައްދުތަކަށް ކަރަންޓު ވަނީ ލިބިފަ އެވެ. ކަރަންޓު ދިޔައީ ޓެކްނިކަލް މައްސަލައެއް ކުރިމަތިވެގެން ކަމަށާއި އެ މައްސަލަ އިތުރަށް ބަލަމުން ގެންދާ ކަމަށް ސްޓެލްކޯއިން ވަނީ ބުނެފަ އެވެ.\nދިރާގުގެ އަހަރީ އާންމު ޖަލްސާ މެއި 20 ވަނަ ދުވަހު\nދިރާގަށް ފައިދާގެ ގޮތުގައި 219 މިލިއަން\nހޮނިހިރު ދުވަހު ދިރާގު އިންޓަނެޓު ހިދުމަތަށް ބުރޫ އަރާފާނެ


Nimmun Badhalukoh Messi Barca Gai Madu Kohfi – adduLIVE\nނިންމުން ބަދަލުކޮށް މެސީ ބާސާގައި މަޑުކޮށްފި\nSep 04, 2020, 21:08 ހަސަން ރަޝީދު\nބާސެލޯނާ ދޫކޮށްލަން ނިންމި ނިންމުން ބަދަލުކޮށް ލިއޮނަލް މެސީ އެ ކްލަބުގައި މަޑުކުރަން އެންމެފަހުން ނިންމައިފިއެވެ.\nމެސީ މިކަން ހާމަކުރީ "ގޯލް ސްޕެއިން" އަށް ދިން އިންޓަވިއުއެއްގައެވެ. އެގޮތުން މެސީ ބުނީ ކްލަބުގައި މަޑުކުރަން ނިންމީ އެ ކްލަބު ގޮވައިގެން ކޯޓަށް ދާން ބޭނުން ނުވާތީ ކަމަށެވެ.\n"އަހަރެން ކްލަބުގައި މަޑުކުރާނަން. ބާސާގެ ރައީސް ބުނެފި 700 މިލިއަން ޔޫރޯ ކްލަބަކުން ދެއްކީމައޭ ދެވޭނީ. އެއީ ވާނެ ކަމެއް ނޫން. ދެން އޮތީ ކްލަބު ގޮވައިގެން ކޯޓަށް ދިޔުން. އެކަމަކު ބާސާއާ ދެކޮޅަށް ދުވަހަކުވެސް ކޯޓަަކަށް ނުދާނަން" މެސީ ބުންޏެވެ.\nމި ޓްރާންސްފާ މާކެޓުގައި ބާސާ ދޫކޮށްލަން ބޭނުންވާކަން މެސީ އެ ކްލަބަށް އެންގީ މިދިޔަ ހަފްތާގެ ތެރޭގައެވެ. މެސީ މެސީ ކްލަބު ދޫކޮށްލަން ބޭނުންވީ ހިލޭ ޓްރާންސްފާއެއްގައި (އެއްވެސް ފީ އަކާއި ނުލައި) ކަމަށްވާއިރު، އޭނާ ބާސާއާއެކު ހަދާފައިވާ ކޮންޓްރެކްޓުގައި ބާކީ އަދި އެއް އަހަރު އެބައޮތެވެ.\nއެހެންކަމުން އެހެން ކްލަބަކަށް އޭނާ އަށް ބަދަލުވެވޭނީ ކޮންޓްރެކްޓުގައިވާ ރިލީޒް ކްލައުސް ކަމަށްވާ 700 މިލިއަން ޔޫރޯ އޭނާ ގެންނަން ބޭނުންވާ ކްލަބުން ދެއްކުމުން ކަމަށް ބާސާ އިން ވަނީ މެސީ އަށް އަންގާފައެވެ. މި މައްސަލައިގައި ބާސާއާ އެއްކޮޅަށް ސްޕެނިޝް ލީގުން ވެސް ވަނީ އަރާފައެވެ.\nމެސީގެ ކޮންޓްރެކްޓް ކުރިއަށް އޮތް ސީޒަނަށްފަހު ނިމޭއިރު، އޭނާ އެހެން ކްލަބަކަށް ބަދަލުވާން ބޭނުންވާނަމަ ދެން ހިލޭ ޓްރާންސްފާއެއްގައި ބަދަލުވެވޭނެއެވެ. ބާސާ ދޫކޮށްލުމަށްފަހު މިފަހަރު މެސީ ބަދަލުވާން މަސައްކަތް ކުރީ އޭނާއަށް ކުރިން ކޯޗުކޮށްދިން ޕެޕް ގާޑިޔޯލާ މިހާރު ހަވާލުވެފައިވާ މެންޗެސްޓަރ ސިޓީ އަށް ކަމަށް ރިޕޯޓުތައް ބުނެއެވެ.


SunOnline: Alia aai Ranbir dhiri ulhenee ekugai?!\nއާލިއާ އާއި ރަންބީރު ދިރިއުޅެނީ އެކުގައި؟!\nއައިމިނަތު ލުބާ 31 Mar 2020, 09:53\nއާލިއާ އާއި ރަންބީރު އެކުގައި....\nއިންޑިއާ 21 ދުވަހަށް ލޮކްޑައުންކޮށްފައިވާއިރު ބަތަލާ އާލިއާ ބަޓް އާއި އޭނާގެ ލޯބިވެރިޔާ ރަންބީރު ކަޕޫރު މިދުވަސްކޮޅު ދިރިއުޅެނީ އެއްކޮށްކަމަށް ހަބަރުތައް ބުނެފި އެވެ.\nހަބަރުތައް ބުނާގޮތުގައި އާލިއާ އާއި ރަންބީރު މިހާރު އުޅެނީ ލިވިން ރިލޭޝަންޝިޕެއްގަ އެވެ. އެ ވާހަކަތަކަށް އިތުރު ބާރެއް ލިބިގެންދިޔައި އާލިއާ އާއި ރަންބީރު އެކުގައި އެޕާޓްމަންޓުން ނުކުންނަ ވީޑިއޯއެއް ވައިރަލްވުމާ ގުޅިގެންނެވެ. އެ ވީޑިއޯގައި އެދެތަރިން ވެސް ތިބީ ވަރަށް އާދައިގެ ގޮތަކަށް ހެދުން އަޅާފައެވެ.\nއާލިއާ މީގެ ކުރިން ލިވިން ރިލޭޝަންޝިޕެއްގައި ނޫޅުނު ނަމަވެސް ރަންބީރު ވަނީ ލިވިންރިލޭޝަންޝިޕެއްގައި އުޅެފަ އެވެ. އޭނާ އެންމެ ފަހުން ލޯބީގެ ގޮތުން ގުޅިގެން އުޅުނު ކެޓްރީނާ ކެއިފްއާ އެކު ވަނީ ދެއަހަރެއްހާ ދުވަސްވަންދެން އެކުގައި ދިރިއުޅެފަ އެވެ. ނަމަވެސް އޭގެ ފަހުން ދެތަރިންވެސް ވަނީ ވަކިވެފަ އެވެ.\nއާލިއާ އާއި ރަންބީރު ލޯބީގެ ގޮތުން ގުޅިގެން އުޅޭކަމަށް އެއްބަސްވީ 2018 ވަނަ އަހަރުގަ އެވެ. ދެތަރިން އެކުގައި ފެނިގެންދާ ފުރަތަމަ ފިލްމު ބުރައްމަސްތުރާ މިއަހަރަށް ތާވަލްކުރި ނަމަވެސް އެ ފިލްމު އަންނަ އަހަރަށް ފަސްކޮށްފައިވާ ކަމަށް ބައެއް ހަބަރުތައް ބުނެ އެވެ.


Anhen Adun Vaahaka Dhakkai Viyafaariverinnah Olhuvaalaa Firiheneh - Vaguthu\nއިންޑިއާގައި ފިރިހެނަކު އަންހެނެއްގެ އަޑުން ފޯނު ކޯލުތަކެއް ކޮށް، ވިޔަފާރިވެރިންނަށް އޮޅުވާލި މީހަކު ހައްޔަރުކޮށްފިއެވެ\nއޭނާ ހައްޔަރުކޮށްފައި ވަނީ ޕަލްގަރް ޑިސްޓްރިކްޓްގެ ނަލަސޯޕާރާ އިންނެވެ. އެ މައްސަލައިގައި ފުލުހުން ހައްޔަރު ކުރީ 44 އަހަރުގެ ފިރިހެނެކެވެ. އެއީ މަނީޝް ޝަޝިކާންތް އަމްބެކަރް އެވެ. މީގެ އިތުރުން އޭނާގެ ބައިވެރިޔާ އެންތޮނީ ތަޔައްޕާ ޖަންގްލީ ވެސް ވަނީ ހައްޔަރުކޮށްފައެވެ.\nޕޮލިސް ކޮމިޝަނަރޭޓް ހެޑްކުއާޓާޒްގައި ބޭއްވި ނޫސްވެރިންގެ ބައްދަލުވުމެއްގައި ޑީސީޕީ (ކްރައިމް) ސުރޭޝް މެންގްޑޭ ވިދާޅުވީ، އަމްބެކަރް އުޅުނީ އޭނާއަކީ އަންހެނެއްގެ ޑޮކްޓަރެއް ކަމަށް ހެދިގެން، މެޑިކަލް ފިހާރަތަކުން ބޭސްއޯޑަރުކޮށް، ރަނާއި ޖަވާހިރު ވިއްކާ ތަންތަނުން ރަނުގެ އޯޑަރު ކުރާ ކަމަށެވެ.\nއަމްބެކަރް ވަނީ އެ ފިހާރަތަކުން މީހުން ފޮނުވައިގެން އެ ތަކެތި އޭނާއާ ހަމައަށް ގެނެސްދިނުމަށްވެސް އެދިފައެވެ. އަދި ފިހާރައިން ފޮނުވާ މީހާ އެތަނަށް އައުމުން، އެ އަންހެން ޑޮކްޓަރުކަމަށް ހެދިގެން އުޅޭ އަމްބެކަރް ފޮނުވި މީހާއާ އެ ތަކެތި ހަވާލު ކުރުމުން އޭނާ ހަވާލުކުރާނީ ފޭކް 2،000 ރުޕީސްގެ ނޫޓެއް ކަމަށް ފުލުހުންގެ އޮފިޝަލް ވިދާޅުވިއެވެ.\nއަދި ބާކީ ފައިސާ ލިބުމުން އެތަނުން ފިލައިގެން ދެއެވެ.\nފުލުހުންނަށް ވަނީ އެފަދަ އެތައް ޝަކުވާއެއް ލިިބިފައެވެ. އެންމެ ފަހުން ފުލުހުން މިކަން ސީރިސް މައްސަލައެއްގެ ގޮތުގައި ތަހުގީގުކޮށް އޭނާ ހައްޔަރު ވަނީ ހައްޔަރުކޮށްފައެވެ.


ވެލެންސިއާ ބަލިކޮށް އީގަލްސްއިން ފަރަގު ކުޑަކޮށްފި ވެލެންސިއާ ބަލިކޮށް އީގަލްސްއިން ފަރަގު ކުޑަކޮށްފި\nވެލެންސިއާ ބަލިކޮށް އީގަލްސްއިން ފަރަގު ކުޑަކޮށްފި\nއީގަލްސް އާއި ވެލެންސިއާ ބައްދަލުކުރި މެޗުގެ ތެރެއިން -- ފޮޓޯ: އަދަދު\nއުރީދޫ ދިވެހި ޕްރިމިއާ ލީގުގައި ކުލަބު ވެލެންސިއާ ބަލިކޮށް ކުލަބު އީގަލްސްއިން ލީގު ތާވަލުގެ އެއްވަނައިގައި އޮތް މާޒިޔާ ސްޕޯޓްސް އެންޑް ރެކްރިއޭޝަނާ ދެ ޕޮއިންޓާ ގާތަށް ޖެހިލައިފިއެވެ.\nގައުމީ ފުޓްބޯޅަ ދަނޑުގައި އަންގާރަ ދުވަހުގެރޭ ކުޅުނު މެޗު އީގަލްސްއިން ކާމިޔާބުކުރީ 3-1 ގެ ނަތީޖާއަކުންނެވެ. މި މެޗަކީ މީގެ ކުރިން ވެލެންސިއާއަށް އިރުޝާދުދިން މުޙައްމަދު އާތިފް (އާތީ)، އީގަލްސްއާ ހަވާލުވި ފަހުން އެ ޓީމުން ކުޅުނު ފުރަތަމަ މެޗެވެ.\nމި މެޗުގެ ވަރަށް ކުރީކޮޅު އީގަލްސްގެ ހަސަން ރާއިފް އަޙްމަދު (ހަންނަ) ލަނޑެއް ޖެހި ނަމަވެސް، އެއީ އޮފްސައިޑް ލަނޑެއް ކަމުގައި ރެފުރީ ވަނީ ނިންމާފައެވެ. އެކަމަކު ބޯ ވިއްސާރާގައި ކުޅުނު މި މެޗުގެ 25 ވަނަ މިނެޓުގައި އީގަލްސްއިން ވަނީ ލަނޑު ޖަހައި ލީޑު ނަގައިފައެވެ. މި ލަނޑު އެ ޓީމަށް ކާމިޔާބުކޮށްދިނީ އަޙްމަދު ހަސަން (އައްމަޑޭ) އެވެ.\nފުރަތަމަ ހާފުގައި ނަތީޖާ ހަމަހަމަ ކުރުމަށް ވެލެންސިއާއަށް ވަނީ ފުރުސަތު ލިބި ބޭކާރުވެފައެވެ. އެގޮތުން ވެލެންސިއާގެ އަބްދުﷲ ޔާމީން (ޔާނު) އާއި މުޙައްމަދު އުމެއިރަށް ވަނީ ލަނޑު ޖަހަން ރަނގަޅު ފުރުސަތުތަކެއް ލިބި ބޭކާރުވެފައެވެ.\nމި މެޗުގެ ދެވަނަ ހާފު ފަށައިގެން ތިންވަނަ މިނެޓުގައި އީގަލްސްއިން ވަނީ ލީޑު ފުޅާކޮށްފައެވެ. ވެލެންސިއާގެ ގޯލްކީޕަރު މުޙައްމަދު ފައިސަލަށް ހެދުނު ގޯހެއްގެ ފައިދާ ނަގައި މި ލަނޑު އެ ޓީމަށް ކާމިޔާބުކޮށްދިނީ އިމްރާން ނަޝީދު (އިންމަ) އެވެ.\nއެކަމަކު މެޗުގެ 55 ވަނަ މިނެޓުގައި ވެލެންސިއާއިން ވަނީ ލަނޑެއް ޖަހައި، ފަރަގު ކުޑަކޮށްފައެވެ. މި ލަނޑު އެ ޓީމަށް ކާމިޔާބުކޮށްދިނީ އުމެއިރެވެ. ނަމަވެސް މެޗުގެ ފަހު މިނެޓުގައި އީގަލްސްއިން ވަނީ އިތުރު ލަނޑެއް ޖަހާ ލީޑު ފުޅާކޮށްފައެވެ. މި ލަނޑުވެސް އެ ޓީމަށް ކާމިޔާބުކޮށްދިނީ އައްމަޑޭއެވެ.\nމި ނަތީޖާއާއެކު ތާވަލުގެ ދެވަނައިގައި އޮތް އީގަލްސްއަށް 13 މެޗުން 31 ޕޮއިންޓް ލިބިފައިވާއިރު، އެއްވަނައިގައި މާޒިޔާ އޮތީ ކުޅުނު 12 މެޗުނެ 33 ޕޮއިންޓް ހޯދައިގެންނެވެ. އަދި މި މެޗުން ބަލިވި ވެލެންސިއާ އޮތީ ލީގު ތާވަލުގެ ފަސްވަނައިގައި 13 މެޗުން 16 ޕޮއިންޓާއެކުގައެވެ.


SunOnline: Israel ge vafudhakaaeku egaumuge mathindhaaboateh Bahrain ah gosfi\nއިސްރާއީލުގެ ވަފުދަކާއެކު އެގައުމުގެ މަތިންދާބޯޓެއް ބަހުރައިންއަށް ގޮސްފި\nރުގިއްޔާ މުހައްމަދު މޫސާ 24 Sep 2020, 08:20\nއިސްރާއީލުގެ ވަފުދަކާއެކު އެގައުމުގެ މަތިންދާބޯޓެއް އިއްޔެ ބަހުރައިންއަށް ގޮސްފައިވާ ކަމަށް ޓައިމްސް އޮފް އިސްރާއީލް އިން ވަނީ ރިޕޯޓުކޮށްފަ -- ފޮޓޯ: ފްލޭޝް90\nގުދުސް (ސެޕްޓެމްބަރު 23): އިސްރާއީލުގެ ވަފުދަކާއެކު އިއްޔެ އެގައުމުގެ މަތިންދާބޯޓެއް ބަހުރައިންއަށް ގޮސްފައިވާ ކަމަށް ޓައިމްސް އޮފް އިސްރާއީލްއިން ރިޕޯޓުކޮށްފި އެވެ.\nއިސްރާއީލާއި ބަހުރައިންއާ ދެމެދު ބޭއްވި އެ ފުރަތަމަ ސީދާ، ކޮމާޝަލް ދަތުރުގައި އިސްރާއީލްގެ ބޮޑުވަޒީރުގެ އޮފީހުގެ ޑިރެކްޓާ ޖެނެރަލް އާއި ފޮރިން މިނިސްޓްރީގެ ޑިރެކްޓާ ޖެނެރަލާއި ގައުމީ ސަލާމަތާ ބެހޭ މަޖިލީހުގެ އިސް އޮފިޝަލުން ހިމެނޭ ކަމަށް ޓައިމްސްގައިވެ އެވެ.\nއެ ފްލައިޓާ ބެހޭ މައުލޫމާތު އިސްރާއީލާއި ބަހުރައިންގެ ސަރުކާރުން ހާމަކޮށްފައި ނުވެ އެވެ. ނަމަވެސް އިއްޔެ ތެލް އަވީވް އިންޓަނޭޝަނަލް އެއާޕޯޓުން ބަހުރައިން އިންޓަނޭޝަނަލް އެއާޕޯޓަށް މަތިންދާބޯޓެއް ދަތުރުކޮށްފައިވާ ކަން ފްލައިޓްރޭޑާ24 ވެބްސައިޓުން ދައްކަ އެވެ. އެ ފްލައިޓު ދަތުރު ކުރީ ސައުދީ އަރަބިއާގެ ވައިގެ ސަރަހައްދު ހުރަސްކޮށްފަ އެވެ.\nއެ ފްލައިޓު ބާއްވާފައި ވަނީ، މިދިޔަ ހަފްތާގެ އަންގާރައިގައި ބަހުރައިން އާއި ޔުނައިޓެޑް އެރެބް އެމިރޭޓްސް (ޔޫއޭއީ)އިން އިސްރާއީލާ އެކު ގުޅުން ގާއިމު ކުރަން އެއްބަސްވުންތަކުގައި ސޮއި ކުރި ފަހުންނެވެ. އެމެރިކާއިން މެދުވެރިވެގެން ބޭއްވި މަޝްވަރާތަކަށް ފަހު ބަހުރައިން އާއި ޔޫއޭއީއިން އިސްރާއީލާ ގުޅުން ބަދަހި ކުރަން އެއްބަސްވުންތަކުގައި ސޮއި ކުރީ ވައިޓް ހައުސްގައި ބޭއްވި ރަސްމިއްޔާތެއްގަ އެވެ.


4 beinnaa gulhun hingi kamah bunaa 75 aharuge meehaa hayyaru koffi | Mihaaru\nހަތަރު ބެއިންނާ ގުޅުން ހިންގި ކަމަށް ބުނާ 75 އަހަރުގެ މީހާ ހައްޔަރުކޮށްފި\nގދ. އަތޮޅުގެ ރަށެއްގައި އެއްބަނޑު އެއްބަފާ ހަތަރު އަންހެން ކުދިންނާ ގަދަކަމުން ޖިންސީ ގުޅުން ހިންގި ކަމަށް ބުނާ 75 އަހަރުގެ މީހާ، މާލޭގައި މީހެއްގެ ސައިކަލެއްގެ ފަހަތުގައި ދަނީ: އޭނާ ރޭ ވަނީ ހައްޔަރުކޮށްފައި\n03 ނޮވެމްބަރ 2017 - 11:51\n"މިހާރު"އަށް އެނގިފައިވާ ގޮތުގައި 75 އަހަރުގެ މީހާ މާލެއިން ހައްޔަރުކުރީ ރޭގެ ވަގުތެއްގައި އޭނާގެ ގޭގައި އުޅެނިކޮށެވެ. ކޯޓު އަމުރެއްގެ ދަށުން އެ މީހާ ހައްޔަރުކޮށްފައިވާކަން ފުލުހުން ވެސް ޔަގީންކޮށްދިނެވެ. އަދި ކުދިންނާ ބެހުނު، މި 75 އަހަރުގެ މީހާގެ ބެލުމުގެ ދަށުގައި ހުންނަ ބިދޭސީއަކު ވެސް ވަނީ ހައްޔަރުކޮށްފަ އެވެ.\nއުމުރުން ދުވަސްވީ މީހާ ރާއްޖެއިން ފުރުން މަނާކޮށް އޮކްޓޫބަރު ފަސް ވަނަ ދުވަހު ވަނީ ޕާސްޕޯޓު ހިފަހައްޓާފަ އެވެ. އެނގިފައިވާ ގޮތުގައި އޭނާގެ ޕާސްޕޯޓު ހިފެހެއްޓީ ބޭސް ފަރުވާއަށް ކަމަށް ބުނެ އިންޑިއާއަށް ފުރަން ތައްޔާރުވަނިކޮށެވެ.\nމިހާރު މާލޭގައި އުޅެމުން އަންނަ އަދި ރަށުގައި ނުފޫޒު ގަދަ ކަމަށް ބުނާ އެ މީހާ މާލެ އައީ، ހަތަރު ކުދިންނާ ގަދަކަމުން ގުޅުން ހިންގި ކަމަށް ބުނާ މައްސަލަ ބެލުމަށް ފުލުހުންނާއި ޖެންޑާ މިނިސްޓްރީން އެ ރަށަށް ދިޔުމުންނެވެ.\nއެނގިފައިވާ ގޮތުގައި އެ ހަތަރު ކުދިންގެ ތެރެއިން އެންމެ ދޮށީ އަންހެން މީހާ ފިލައިގެން މާލެ އައުމުން ދެން އެ ފިރިހެން މީހާގެ ޖިންސީ ޝިކާރައަކަށްވީ ދޮށީ ކުއްޖާގެ ހަގަށް ތިބި ތިން ކޮއްކޮ އެވެ. މީގެ 12 އަހަރު ކުރިއްސުރެ އޭނާ އަންނަނީ އެކި ކުދިންނަށް ޖިންސީ ގޯނާ ކުރަމުން ކަމަށް އޭގެ ތެރެއިން ބައެއް ކުދިން ބުނެ އެވެ.\n"މިހާރު" އާ ވާހަކަ ދައްކަމުން، އެ ހަތަރު ކުދިންގެ މަންމަ ބުނީ އޭނާގެ ދަރިންނަށް، ދުވަސްވީ މީހާ ޖިންސީ ގޯނާ ކުރާކަން އެނގޭ ކަމަށާއި އެކަމަކު އޭނާ ހަނުހުރީ ލިބެމުން ދިޔަ އިންޒާރުތަކުގެ ސަބަބުން ކަމަށެވެ. އަދި އެކަމުގައި އޭނާގެ އިހުމާލް އޮތް ކަމަށް ގަބޫލުކުރާ ކަމަށް ވެސް ބުންޏެވެ.\n"ވަރަށް ބޮޑަށް އިންޒާރުދީ ބިރުދެއްކި. އެއީ އަހަރެން (އެ ވާހަކަ) ބުނެފާނެތީ. އޭނަ ބުނެފައި އޮންނަނީ އެ ކަހަލަ ވާހަކައެއް ދައްކައިފިއްޔާ އަނިޔާކުރާނަމޭ. ދުވަހަކު ވެސް އެ ވާހަކަ ނުދައްކައްޗޭ ކިޔާފައި ބިރު ދައްކާފައި އޮންނަނީ،" މަންމަ ބުންޏެވެ.\nހަތަރުބެއިިންނާ ބަދުއަހްލާގީ އަމަލު ހިންގި ކަމަށް ބުނާ މީހާ ވަނީ އެ ކުދިން އުޅޭ ގެ މަރާމާތުކޮށް، ދިރިއުޅެވޭނެ ގޮތް ހަދައިދީފަ އެވެ. އަދި އެ މީހުން ކައިބޮއި ހެދުމަށް، ދަރަންޏަށް އެއްޗެހި ނަގަނީ އެ މީހާގެ ފިހާރައިންނެވެ. ކުދިންނާ ގުޅުން ހިންގީ އެއީ ސަބަބެއް ކަމަށް ބަލައިގެން ކަމަށް އެ ކުދިން ބުނެ އެވެ.\nކުށްކުރުން ގދ. އަތޮޅު ފުލުހުން ކުދިންނަށް ޖިންސީ ގޯނާކުރުން\n28 ކޮމެންޓް, 193 ރިއެކްޝަންސް\nތިޔަމީހާގެ އާއިލާ ވެސް އޮންނާނެ ދޯ!ލަދު ކޮބާ! އޭނާގެ ދަރިންނަށް މިކަންދިމާވިނަމަ ކުރާނެ އަސަރު ވިސް ނާލަބަލަ !ވީމާ އެމީހުން އޭނާގެ ހިމާޔަތުގައި ތިބެންޖެހޭނެ އެއްވެސް އަސިއްޔަތެއް އޮތްކަމަކަށް ނުދެކެން އެހާ ދަށުދަރަޖައަށް ވެއްޓުމުން' މަށަށް ހީވާގޮތުން އޭނާގެ ޒުވާންކަން އަދި ކިރިޔާ މެދު އުޑުގައި ފިޔަޖަހަން ފެށީ ހެން ހީވަނީ އޭނާގެ މުއްސަނދި ކިމާއި އާރާބާރު އޮތުމުން އެކަމުގެ ނާޖާއިސް ފާއިދާ ނެގުމަށް ފަހު ނިކަމެތިން ނަށް އޭނާގެ ބާރު ދައްކަމުން ތިޔަދަނީ އެއްވެސް އިންސާނިއްޔަތުކަމެއްނެތި އިސްލާމްދީނުގެ ގެޔޮގަޑުން އޭގެ އިމުން ފަހަނައަޅާ؛ ވީމާ އޭނާއަށް ޖެހޭނީ އިސްލާމީ ސަރީއަތުން ދޭންޖެހޭ އެން ބޮޑު އަދަބު ދޭން؛\nޝިފްލީންގެ ޕްރޮފައިލެއް ހިމަނާލަބަލަ. ނޫނޭވާ ފިސާރި ކަނބަލުންނަކީތިޔައީ. ހިތްވަރުކޮށްލާތި މަކޮޔާ.\nޝުކުރިއްޔާ މިހާރު ޓީމް. ތިޔަ ކުރެއްވީ ހަޤީގީ ނޫސްވެރިކަން. ޤައުމުގައި ތިބި މިފަދަ ނުލަފާމީހުން، ވަޒީފާއާއި މަޤާމުގެ ބާރުގެ ބޭނުންކޮށްގެން އާދައިގެ ނިކަމެތިން ނޮޅުމަކީ މިޤައުމުގައި ހިނގާ ކަމެއް. އެއިން އެންމެ ކަމެއް ތިލަކޮށް ކޯޓުތަކުގެ ދޮރުގައި ޓަކިޖަހާލެވޭވަރުކުރުމަކީ މިހާރު ޓީމްގެ ހިތްވަރާއި ކެރުންކަން ކަށަވަރު. ޝުކުރިއްޔާކިޔާ އަތްޖަހަންޖެހެނީ މިކަހަލަ ކަންތަކަށެވެ.\nހަތަރު ކުދިންނާއި ބެހުނު 75 އަހަރުގެ މިމީހާގެ ވާހަކަ މީޑިއާތަކަށް ތިލަކޮށް އެކަން ކަމާބެހޭ އިދާރާތަކާއި އާއްމުންގެ ސަމާލުކަމަށް ގެނައުމަށްޓަކައި 'މިހާރު' ނޫހުން އަދާކުރި ދައުރު އަޅުގަނޑުމެން އެންމެން ފާހަގަކޮށް ޝުކުރުވެރިވާންޖެހޭ. މިއީ ޒިންމާދާރު ނޫސްވެރިކަމަކީ.\nރަމްޒީގޮތުން ހައްޔަރުކުރިކުރުމެއް. ޓިވަރުގެ ޕަވަރ އޮތް މީހަކު ހައްޔަރުކޮށް ހުކުމެއް ނުކުރެވޭނެ. މިސަރުކާރަކަރަކީ އެހާގަޓްޖުރި ސަރުކާރެއް ނޫން\nމިސަރުކާރަށް ކިޔާ އަނެއްނަމަކީވެސް ގަޓް.\nގަޓު ނެތްނަމަ އަދީބުމެން އަދިވެސް ހުރީހީ އަތްޖަހަން. ގާސިމުވެސް ހިތުހުރި ކަމެއްކުރީސް. ސާބަހޭ ފުލުހުންނަށް ތިޔަބޭ ހައްޔަރު ކުރީތީ. ދެންއަވަހށް ދައުވާ ކުރޭ. އަނިޔާލިބުނު ކުދިންނަށް އިންސާފު ހޯދަދީ.\nޕޮކަންޑިމޭން ބުނާހެން ނުލާހިކަ ގަޓު. ހީވެސް ނުވޭ 2.3 ބިލިއަން ރުފިޔާ ކާލިހެން. 15.4 މިލިއަން ރުފިޔާ އެކައުންޓަށްލިހެން.\nއުމުރުން 75 ވާއިރުވެސް އެއުޅެނީ ޒުވާންކަމުގެ މަސްތު ނުފިލައިގެން ،،، ތިޔަބޭފުޅާއާޢި ސުވާލުކޮއްލަންޖެހެނީ ނަމާދުކުރާއިރު ދުއާއުލްއިފްތިތާހްގައި ކިޔާއެއްޗެއްގެ މާނައެނގޭތޯ ؟ އެކަންރަގަޅަށް ހިތައްވަދެފައިހުރިނަމަ އަޅުގަނޑަށް ޔަގީން ތިޔަވަރުގެ ޖަރީމާއެއް ނުހިންގާނެކަން ، އަޅުގަނޑު މިހެން މިދެންނެވީ ސަލާތް އަކީ މީހުން ފާހިޝްއަަަމަލުތަކުން ދުރުކުރާ ވަސީލަތެއްކަމުގައި ގުރުއާންގައި ބަޔާންކުރައްވާފައިވާތީވެ ، ،،، ރަގަޅުގޮތުގައި ސަލާތަ ގާއިމްކުރީމައި އޮޓޯއިން އެކަހަލަ ކަންކަމުން މީހާ ސަލާމަތްކުރައްވާނެ ،، ހަރަކާތްތަކެށްކޮށް އަދި ތުންތެޅިވިޔަކަސް އެކަން ބަރާބަރެއްނުވާނެ ،، މީހާގެ ހިތުގެ އެންމެ ހިމަނާރުން ފެށިގެން ހިތުގެއަޑީން އެކިޔާއެއްޗެއް މީހާއަށް ގެޓްވެގެން ކުރަންެޖެހޭކަމެށް އެއީ ،، އެއީ ސަމާސާކަމެށްނޫން ،، ވަރަށްވެދުން\nސަލާތް އަކީ5ވަގުތު ކުރެވޭ ނަމާދެއް ނޫން. ސަލާތްގެ މާނައަކީ ކަނެކްޝަން. މޯބައިލް ފޯނުވެސް އެއްޗަކަށް ވަނީ ކަނެކްޝަން އިނީމަތާ.\nފިލަންވެސް ނޭގުނީ ދޯ އެވެ؟\nކޯޓުން ދޫކޮށްލާނެ ނިކަން އަވަހަށް.\nކުރިޔަސް އެއްކަލަ 5000ރފ އެކައުންޓަށް ޖަމާ ކުރާތި\nތިމީހާ ހައްޔަރު ކުރިއަސް އަދި ހުއްޓާނުލާތި އިންސާފުވެރިކޮށް ތިކަމެއް ނުދާނެ އެޢީ މިމީހުނަށް މާ މުހިއްމު ބެއެއް! ޖެންޑަރ މިނިސްޓަރ އިސްތިއުފާ ދީފާނެތީ ކަންނޭގެ ހައްޔަރު އެކޮށްލީ ދެން ފުރުވާލާނީ ބޭސްފަރުވާއަށް ބޭރަށް! މިހާރު އެހެރީ ވީއައިޕީ ހައްޔަރެއްގަ!


3 Baaru Miadhu Higanee Eh Kaameyzehge Mathin: Shiyaam - Vaguthu\nތިން ބާރު މިއަދު ހިންގަނީ އެއްކާމޭޒެއްގެ މަތިން: ޝިޔާމް\nތިން ބާރު ވަކިކުރެވިފައިވާ ދައުލަތެއް ގޮތުގައި ގާނޫނު އަސާސީގައި ބަޔާން ކޮށްފައިވީ ނަމަވެސް ދައުލަތް މިހާރު ހިންގަމުން ގެންދަނީ "އެއް ކާމޭޒެއްގެ" މަތިން ކަމަށް އިދިކޮޅު ޕީޕީއެމްގެ ނައިބު ރައީސް އަދި ރައްޔިތުން މަޖިލީހުގެ ނައިފަރު ދާއިރާގެ މެމްބަރު އަހްމަދު ޝިޔާމް ވިދާޅުވެއްޖެއެވެ.\nއިދިކޮޅު ޕީޕީއެމް ޕީއެންސީއިން އިއްޔެއާއި ރޭ މާލޭގައި ކުރި މުޒާހަރާގައި ބައިވެރިވަޑައިގެން ޝިޔާމް ވިދާޅުވީ ގާނޫނު އަސާސީއިން ވަކި ކުރެވިފައިވާ ތިން ބާރުގެ ތެރެއިން ނިންމަން ޖެހޭ ހުރިހާ ނިންމުމެއް ވެސް މިނިވަންކަމާ އެކު ނުނިންމޭ ކަމަށެވެ. އަދި އެ ނިންމުންތައް ނިމިގެން ދަނީ "އެއް ކާމޭޒެއްގެ" މަތީގައި މަޝްވަރާ ކުރުމަށް ފަހުގައި ކަމަށް އޭނާ ވިދާޅުވިއެވެ.\nޝިޔާމް ވިދާޅުވީ ސަރުކާރާއި ރައްޔިތުންގެ މަޖިލީހާއި ޝަރުއީ ދާއިރާގެ ބާރުތައް "މަސްހުނި" ވެ އެއިން ކޮންމެ ބާރެއްގެ ނިންމުންތައް ނިންމަނީ ޖުޑީޝަލް ސާވިސް ކޮމިޝަން (ޖޭއެސްސީ) އިން ކަމަށެވެ. އެއީ ޖޭއެސްސީގެ މެންޑޭޓަށް ވެސް ނުވާއިރު، ޖޭއެސްސީގެ އެކުލެވުން ބަދަލު ކުރުމުގެ ވައުދު ނުފުއްދާ ކަން ޝިޔާމް ފާހަގަކުރެއްވިއެވެ.\n"ކާމޭޒު މަތި" ގޮތުގައި ޝިޔާމް ސިފަ ކުރައްވާފައި ވަނީ ވެސް ޖޭއެސްސީއަށެވެ.\nޖޭއެސްސީގައި މިހާރު އޮތީ ވެރިކަން ކުރާ މައި ޕާޓީ، އެމްޑީޕީގެ މެޖޯރިޓީއެވެ. އެ ކޮމިޝަންގައި ރައްޔިތުންގެ މަޖިލީހުގެ ރައީސްގެ ހައިސިއްޔަތުން އެމްޑީޕީގެ ރައީސް އަދި ރާއްޖޭގެ ކުރީގެ ރައީސް މުހައްމަދު ނަޝީދު ވެސް އިންނަވައެވެ. ތުޅާދޫ ދާއިރާގެ އެމްޑީޕީގެ މެންބަރު ހިސާން ހުސައިނަކީ ކޮމިޝަންގެ ރައީސްއެވެ. ކޮމިޝަންގެ ނައިބު ރައީސް މަސްތޫރު ހުސްނީއަކީ ރައީސް އިބްރާހިމް މުހައްމަދު ސޯލިހްގެ މެންބަރެވެ. ބަންޑާރަ ނައިބު އިބްރާހިމް ރިފްއަތު ވެސް އިންނަވައެވެ.\n"ތިން ބާރު ވަކިކުރެވިފައިވާ ނިޒާމެކޭ ބުނާއިރުގައި، އަޅުގަނޑުމެންނަށް މި ފެންނަނީ މުޅި ދައުލަތް އެއް ކާމޭޒެއްގެ މަތިން ހިންގާތަން." ޝިޔާމް ވިދާޅުވިއެވެ.\nރައީސް ޔާމީންގެ މައްޗަށް ކްރިމިނަލް ކޯޓުން އިއްވާފައިވާ ފަސް އަހަރު ދުވަހުގެ ޖަލު ހުކުމަށް ހައި ކޯޓުން ތާޢީދުކޮށް އެމަނިކުފާނު މިނިވަން ކުރުމަށް އިދިކޮޅު ކޯލިޝަނުން ކުރަމުން ދިޔަ މަސައްކަތަށް ލިބުނު އިތުރު ނާކާމިޔާބީއާއެކު, އެ ކޯލިޝަނުން ވަނީ މަގުމަތީ ހަރަކާތްތަކަށް ނުކުމެފައެވެ. އެ ގޮތުން އިއްޔެއާއި ރޭ މާލެ މަގުމަތީގައި އެ ކޯލިޝަނުން އިހްތިޖާޖް ކޮށްފައި ވަނީ ރައީސް ޔާމީން މިނިވަން ކުރުމަށާއި ލޯކަލް ކައުންސިލް އިންތިހާބު އަވަސް ކުރުމަށް ގޮވާލައެވެ.\nކޮވިޑް-19 ގެ ބަލިމަޑުކަމުގެ ހާލަތު ކުރިމަތިވުމުގެ ސަބަބުން ފަސްކުރެވިފައިވާ ލޯކަލް ކައުންސިލް އިންތިހާބު ބާއްވާނެ ތާރީހު މިއަދު އިއުލާނު ކުރުމަށް ނިންމާފައިވާ ކަމަށް އިލެކްޝަންސް ކޮމިޝަން (އީސީ) އިން ވިދާޅުވެފައެވެ. އަދި އިންތިޚާބާ ގުޅޭ ގޮތުން މަޝްވަރާ ކުރަން ސިޔާސީ ޕާޓީތައް ހިމެނޭ ގޮތަށް އެކުލަވާފައިވާ ގައުމީ ލަފާދޭ ކޮމިޓީގެ މިއަދުގެ ބައްދަލުވުމުގައި އިންތިހާބު ބޭއްވޭނެ ތާރީހެއް ކަނޑައެޅުން އެޖެންޑާކޮށްފައިވެއެވެ.\nމިހާރު ކައުންސިލް އިންތިހާބުގެ ވަގުތީ ގާނޫނަށް ރައްޔިތުންގެ މަޖިލީހުން ވަނީ އިސްލާހެއް ވެސް ގެނެސްފައެވެ. އެއީ އާންމު ސިއްހަތުގެ ކުއްލި ނުރައްކަލުގެ ހާލަތު އުވާނުލިޔަސް އީސީއަށް އިންތިހާބު ބޭއްވޭ ގޮތަށް ގާނޫނަށް ގެނައި އިސްލާހެކެވެ. އީސީއިން އެންމެ ފަހުން ވިދާޅުވެފައިވާ ގޮތުގައި އެ ކޮމިޝަނުން މަސައްކަތް ކުރަނީ އޭޕްރީލް މަހު އިންތިހާބު ބޭއްވުމަށެވެ. އެކަމަކު ޖޫން މަހު އިންތިހާބު ބޭއްވުމަށް ވެސް ޕާޓީތަކާއެކު އެ ކޮމިޝަނުން މަޝްވަރާކުރިއެވެ.\nޖެނުއަރީ 26, 2021 13:41\nޝިޔާމެންކަހަލަ މީހުން ތިކަހަލަ ވާހަކަ ދައްކަން ލަދުގަންޖެހޭނެ ؟\nޖެނުއަރީ 26, 2021 14:48\nނިމިދިޔަ އަނިޔާވެރި 5އަހަރު ތިންބާރު ހިންގީ ފާހާނަ ތަށިމަތީގަތޯ ނޫނީ ތިޖޫރިމަތީގަތޯ؟ ނިމިދިޔަ އަނިޔާވެރި 5އަހަރު ތިބެފުޅާގެ ލޮލާ ހިތްސުތަކަށް ކިހިނެއްވެފަތޯހުރީ؟ ރައްޔިތުންގެ ބައިތުލްމާލް ފެންފޮދަކާނުލާ ވެރިމީހާ ދިރުވާލާ އަމިއްލަގެ ލޮލުކޮޅައް ނުފެންނަވަރައް އުސްކުރަމުންދާއިރު ތިބޭފުޅާއަށް ހަމަނުފެންނަނީތޯ، އެވެރިމީހާއަކީ ފުރަތަމަ މުސާރައިގެ %50 ނަގާނަމޭކިޔާފަ ފަހުން ދަރިފުޅުގެ ފުލެޓައް ލާރިދައްކަންވެގެންނޭކިޔާފަ ފުލްމުސާރަނަގަންފެށި ވެރިއެއް، ިވަރުގެ މީހަކު ކޮންތާކުންހޯދި ފައިސާއަކުންތޯ އަމިއްލަގެ އުސްކުރަމުންއެދަނީ ތިބޭފުޅާ މިވާހަކަނުދައްކަނީކީއްވެތޯ؟ ކުރިންލިބުނު ކަޓްތަކާ ނާޖާއިޒް ފައިދާތައް މިހާރުނުލިބޭތީ އަނގަކަހަނީދެއްތޯ؟


ބިންހިއްކަން އެޗްޑީސީއާ ހަވާލުކުރި ލިސްޓުގައި އޭދަފުއްޓެއް ނެތް؟!\nބ. އޭދަފުށީ ދެކުނުފަރާތު އަތިރިމަތި: ބިންހިއްކަން އެޗްޑީސީއާ ހަވާލުކުރި ރަށްރަށުގެ ލިސްޓުގައި އޭދަފުއްޓެއް ނެތް.– އީޓީފޮޓޯ / އިނާޒު\nސަރުކާރުގެ އެއްފަސްކުރުމުގެ ސިޔާސަތުގެ ދަށުން މިއަހަރު ރާއްޖޭގެ ހަ ރަށެއް ބިން ހިއްކަން ހުޅުމާލޭ ޑިވެލޮޕްމެންޓް ކޯޕަރޭޝަން (އެޗްޑީސީ) އާ ހަވާލުކުރި ލިސްޓުން އޭދަފުށި އުނިވެ، ކ. ތުލުސްދޫއަށް ފުރުސަތު ލިބިއްޖެ އެވެ.\nއޭދަފުށި ލިސްޓުން އުނިވެފައި މިވަނީ އެޗްޑީސީއާ ހަވާލުކޮށްގެން އެއްފަސްކުރުމުގެ ސިޔާސަތުގެ ދަށުން އޭދަފުއްޓާ، ތ. ގުރައިދޫ، ކ. މާފުށި، ދ. ކުޑަހުވަދޫ، ދ. މީދޫ އަދި ކ.ގުރައިދޫ މަސައްކަތް ފެށުމަށް ހަމަޖެހިފައިވާކަމަށް ހައުސިންގް މިނިސްޓްރީގެ އޮފިޝަލަކު މިދިޔަ ހަފްތާތެރޭ ޓީވީއެމްއަށް މައުލޫމާތުދެއްވަމުން ވިދާޅުވެފައިވެސް ވަނިކޮށެވެ. ބުރާސްފަތިދުވަހު އެޗްޑީސީއާއެކު އެއްބަސްވުމުގައި ސޮއިކުރިއިރު އޭދަފުށި އުނިވިނަމަވެސް ކުރިން ހާމަކުރި އަނެއް ފަސްރަށް އެއްބަސްވުމުގައި ހިމެނިފައިވެ އެވެ.\nމިކަމާގުޅިގެން ހައުސިން މިނިސްޓްރީގެ ބަހެއް ހޯދުމަށް މިއަދު އީޓީން ކުރިމަސައްކަތް ވަނީ ކާމިޔާބުވާގޮތް ނުވެފައެވެ.\nއޭދަފުށީގެ ބިންހިއްކުމުގެ މަސައްކަތް އެއްމެގާތުން ބަލަމުންދާ އެއްފަރާތްކަމުގައިވާ އޭދަފުށީ ދާއިރާގެ މެމްބަރު އަހްމަދު ސަލީމް ވިދާޅުވީ މިކަން މިހެންވީ މިނިސްޓްރީގެ އެތެރެއިންކަމަށާއި، އެކަން ވެގެންއުޅޭގޮތް ސާފުކުރުމަށް މިނިސްޓަރާ ފޯނުން އިއްޔެ މަޝްވަރާކުރެއްވި ކަމަށެވެ. އަދި އޭދަފުށީގެ ބިންހިއްކުމުގެ މަޝްރޫއު ވަރަށް އަވަހަށް ބިޑަށްލާނެކަމަށް މިނިސްޓަރ ވިދާޅުވެފައިވާކަމަށްވެސް ސަލީމް ވިދާޅުވި އެވެ.\n“އަޅުގަނޑުވެސް ހަމަ ހައިރާންވި މިރަށް އެއްބަސްވުމުގައި ނެތީމަ. އަޅުގަނޑަށް ހީވަނީ މިއީ ސިޔާސީ ކަމެއްހެން. މިނިސްޓްރީ ތެރޭން ދިމާވި މައްސަލައެއްމީ. އިއްޔެ މިނިސްޓަރ ވިދާޅުވީ އޭދަފުށީގެ ބިންހިއްކުން މިހާރު ކުރިޔަށްގެންދަން ހަމަޖައްސާފައިއޮތީ ބިޑަށް ހުޅުވާލައިގެންނޭ. އަދި އޭޕްރީލްމަހު މަސައްކަތް ފެށޭވަރުވާނެކަމަށްވެސް ވިދާޅުވި”\nބިންފުރި ގޯތި ދޫނުކުރާތާ 23 އަހަރުވެފައިވާ އޭދަފުށީގެ މިހާރުގެ ބޮޑުމިނަކީ 30 ހެކްޓަރުކަމަށް ތަފާސް ހިސާބުތަކުން ދައްކައެވެ. އީޓީއަށް އެނގިފައިވާ ގޮތުގައި އޭދަފުށީގެ ފަޅުން އިތުރަށްހިއްކުމަށް ނިންމާފައިވަނީ 22 ހެކްޓަރގެ ބޮޑު ސަރަހައްދެކެވެ.\nބިމުގެ ދަތިކަން ބޮޑުވުމުގެ ސަބަބުން އޭދަފުށީ ފަޅުހިއްކުމަށް ރައީސް ނަޝީދުގެ ސަރުކާރުން 2011 އަދި 2012 ވަނަ އަހަރުގެ ދައުލަތުގެ ބަޖެޓުގައި އެ މަޝްރޫއު ހިމެނުމަށް އޭރު މަޝްވަރާކޮށްފައިވެ އެވެ. އެހެންނަމަވެސް މި މަޝްރޫއު މިއަހަރުގެ ބަޖެޓްގައިވެސް ހިމެނުނީ މަޖިލިސްތެރޭގައި ބަޖެޓްކޮމެޓީން ކުރިޔަށްގެންދިޔަ މަސައްކަތުގެ ތެރެއިންނެވެ. އޭދަފުށީގެ ބިންހިއްކުމުގެ އިތުރުން ބަނދަރުގެ އިރުމަތީ އެއްގަމުތޮށި މަރާމާތުކުރުމަށްވެސް މިއަހަރު ބަޖެޓްކުރެވިފައިވެ އެވެ.\nޖެނުއަރީ 28, 2013 at 10:36 pm\nބަލަ ހިއްކަން ވީމަ އެކަންވެސް ބޭނުންވެެގެން އެެއުޅެނީ ،،،،، މަ ހަމަ ހީހީ ހަލާކު. ހިއްކާނެ ފަޅެއްހާތަން ނެތް ރަށެއް…. ދެން ތީ ބޮޑުވަރު……\nޖެނުއަރީ 24, 2013 at 7:15 am\nއޭދަފުށީ ފަޅުގައި 22 ހެކްޓަރ (ހިއްކާނެތަން) އެބައޮތްތޯ؟؟؟؟\nއަދި ކޮންތާކުއޮތް ތަފާސް ހިސާބަކުންތޯ އޭދަފުށީގަި މިހާރު 30 ހެކްޓަރ ހުރިކަމަށް ދައްކަނީ؟؟؟\nޖެނުއަރީ 23, 2013 at 10:25 pm\nލިޔުމުގެ ދެވަނަ ޕެރެގްރާފު ވިދާޅުވެލައްވާ.. އެއޮތީ އެއްފަސް ކުރުމުގެ ސިޔާސަތުގެ ދަށުންނޭ. އޭދަފުށީ ބިންހިއްކައިގެން ކުރެވޭނެ އެއްފަހެއް ނެތް. އެހެންވީމަ އޭދަފުށީ ބިން ނުހިއްކާ ގޮތަށް ހަމަޖެހުނީ. ބިން ހިއްކޭނީވެސް ފަޅެއް އޮވެގެން ދޯ. މިހާރު އޭދަފުށީ ފަޅުން ބާކީ އޮތް ތަންކޮޅު ހިއްކައިފިނަމަ މީހަކު އަތިރިޔަކަށް ދާނެހައިވެސް ދެން ނޯންނާނެ.\nޖެނުއަރީ 21, 2013 at 10:14 am\nމިއީ ސަރުކާރުން ކޮއްދެންޖެހޭ ކަމެއްކަމަކަށް ނުދެކެން. އެކަން ކޮއްގެންވެސް ނުވާނެ މިވެރިކަމުގަ. މިކަން ކޮއްދެންޖެހޭނީ އެމް.ޑީ.ޕީ ވެރިކަމުގައި، ސަބަބީ މިހާތަނަށް ތިޔަ ރަށުގައި ކޮއްފައިހުރި ކަންކަމަކީ އެމް.ޑީ.ޕީން ކުރަން ވިސްނާފައި ހުރި ކަންތައްތައް.\nޖެނުއަރީ 20, 2013 at 8:38 am\nފަޅު ނެތް ރަށެއްގެ ބިން ހިއްކާނީ ކިހިނެއް.. ކަޑު ހިއްކަން ވެއްޖެނަމަ ވަރަސް ޚަރަދު ބޮޑުވާނެ.. އެހެންވީމާ ސަރުކާރުން މިހާރުވަނީ އެކަން ހުއްޓާލާފައި…\nޖެނުއަރީ 20, 2013 at 2:02 am\nސައިނޯސާރާއީ ކަހަލަ އިސްކޮޅުން ކުޑަ ހަތަރު ފަހުލަވާނުން ލިބިގެން ނޫނީ އޭދަފުއްޓަށް ކަމެއްވާކަށް ނެތް\nޖެނުއަރީ 20, 2013 at 1:14 am\nސަލީމު ކަލޭމެން ކަނޑާނީ ފޮނި..ކަމެއްނުވާތާ ބަޔަކު ކަމެއް ކުރިޔަވެސް ނުދޭނެ….މައްސަލައަކީ ރަށުގަވެސް މިކަހަލަ މީހުންނަށް އާ، ހޫން ކިޔަން މީހުން ތިބޭތީ!!! ބިމެއްވެސް ނުހިއްކޭނެ..ދަނޑެއްވެސް އެޅިޔަކަ ނުދޭނެ….\nޖެނުއަރީ 19, 2013 at 8:26 pm\nދެން ކިކޭ ދޯ ބުނާނީ އަޅެ؟ ބޯ ހަލާކް!!\nފުށި ބިން މި އަހަރު ނުހިއްކައި ފީއްޔާ ސީދާ ހަރަކާތް ފަށްޓާނަން އަދި ދަނޑު ނަހަދައި ފީއްޔާވެސް!!\nހީވަނީ ދޯ ބޮޑު ގޮނޑީގަ ތިބެވޭނޭ.. ނުތިބެވޭނޭ!!!!!!\nޖެނުއަރީ 19, 2013 at 7:30 pm


Bumaige Isthashi Ufurumakee Konkahala Kameh? ބުމައިގެ އިސްތަށި އުފުރުމަކީ ކޮންކަހަލަ ކަމެއް؟ – Huvadhoo News Bumaige Isthashi Ufurumakee Konkahala Kameh? Huvadhoo News\nބުމައިގެ އިސްތަށި އުފުރުމަކީ ކޮންކަހަލަ ކަމެއް؟\nދަންނަ ހުއްޓެވެ. އިސްތަށިތައް އުފުރުން މަނާ ވެގެންވާ އިސްތަށިތަކެއް ޝަރީޢަތުގައި ކަނޑައެޅިފައިވެ އެވެ. ނަބިއްޔާ صلى الله عليه وسلم ޙަދީޘް ކުރައްވާފައިވެ އެވެ. (لَعَنَ اللهُ الوَاشِماتِ و المُسْتَوْشِماتِ، والنَّامِصاتِ والمُتَنَمِّصاتِ…..)\n”ހަށިގަނޑުގައި ޓެޓޫ ޖަހައިދޭ އަދި ޓެޓޫ ޖެހުމަށް އެދޭ އަދި ބުމައިގެ އިސްތަށި އުފުރާ އަންހެނާ އާއި ބުމައިގެ އިސްތަށި އުފުރައިދިނުމަށް އެދޭ އަންހެނާއަށް ﷲލަޢުނަތް ލެއްވި އެވެ.“ السلسلة الصحيحة 2792\nސަޢުދީ ޢަރަބިއްޔާގެ އެންމެ ބޮޑެތި ޢިލްމުވެރިންގެ ކޮމެޓީގައި ހިމެނިވަޑައިގަންންވާ الشيخ العلامة صالح الفوزان حفظه الله ވިދާޅުވެފައިވެ އެވެ.\n”އެއްވެސް ކަހަލަ ވަޞީލަތެއް ބޭނުންކޮށްގެން ބުމައިގެ އިސްތަށިތައް ނުވަތަ ބައެއް އިސްތަށިތައް އުފުރުން، ކޮށުން (ބޭލުން) މުސްލިމް އަންހެނާއަށް ހުއްދައެއް ނުވާނެ އެވެ. އަދި ބުމައިގެ އިސްތަށި ނައްތާލާނެ އެއްވެސް މާއްދާއެއް (ރިމޫވާ) ބޭނުން ކުރުން ހުއްދައެއް ނުވާނެ އެވެ. އެ ޢަމަލަކަށް ނަބިއްޔާ ލަޢުނަތް ލައްވާފައި ނަމްޞް ކުރުމަކީ މިއެވެ.“ تنبيهات على أحكام تختص بالمؤمنات ص 16\nއަދިވެސް ޝެއިޚް ވިދާޅުވެފައިވެ އެވެ. ””ބޮޑުވެގެންވާ ފާފަތަކުގެ ތެރެއިންވާ މި ނުރައްކާތެރި އާފާތުގައި ނުހަނު ގިނަ އަންހެނުންވަނީ މިއަދު ފިތުނަވެރިވެފަ އެވެ. މިގޮތުން ބުމައިން އިސްތަށި އުފުރުމަކީ ކޮންމެ ދުވަހު ކުރުން ޟަރޫރިވެގެންވާ ކަމެއްގެ ގޮތުގައިވެއްޖެ އެވެ.\nމިކަމަށް ފިރިމީހާ އަމުރުކުރި ކަމުގައިވީނަމަވެސް އަނބިމީހާ މިކަމުގައި އޭނާއަށް ކިޔަމަންވެގެންނުވާނެ އެވެ. ސަބަބަކީ މިއީ ﷲ އަށް އުރެދުމެކެވެ.“ تنبيهات على أحكام تختص بالمؤمنات ص 18\nމިއީ އުފުރުން މަނާވެގެންވާ އިސްތަށިތަކެވެ. އެއްވެސް ޙާލެއްގައި، ޒީނަތްތެރިވުމަށްބުނެ، ފިރިމީހާ އަމުރުކޮށްގެން ބުނެގެންވެސް، މިފަދަ އެއްވެސް ޙާލަތެއްގައި ބުމައިގެ އިސްތަށިތައް އުފުރުން ޙަރާމް ވެގެންވެ އެވެ. އެންމެ ބޮޑެތި ފާފަތަކުގެ ތެރެއިންވާ ފާފަ އެކެވެ. ފަހެ، އުފުރުން މަނާވެގެންވާ އިސްތަށިތައް ފިޔަވައި އެހެނިހެން އިސްތަށިތައް އުފުރުމުގައި މައްސަލައެއްނެތެވެ. ޒީނަތްތެރި ވުމުގެ ބޭނުމުގައި ފަދަ ބޭނުންތަކުގައި ކަމުގައިވިނަމަވެސް އެކަން ހުއްދަވެގެންވެ އެވެ.\nމި މައުޟޫގައި އިތުރު މަޢުލޫމާތުގެ ގޮތުން ބުނެލަމެވެ. އަންހެނުންގެ މޫނުގައި ފަޅާ ބައެއް އިސްތަށިތަކަކީ އަންހެނުން އަޞްލުގައި ޠަބީޢީ ގޮތުގައި ހުންނަ އިސްތަށިތަކެއް ނޫނެވެ. މާނައަކީ، އެއީ އެއިސްތަށިތަކެއް ފެޅުމުގެ ސަބަބުން ފިރިހެނުންނާ ވައްތަރުވެވޭ ސިފައެކެވެ. މިޘާލަކަށް މަތިމަސް ފެޅުމާއި ތުނބުޅީގެ އިސްތަށި ފެޅުމެވެ. المالكية މާލިކީން ދެކެވަޑައިގަންނަވަނީ މިފަދަ އިސްތަށިތައް އަންހެނުން ބޭލުން ވާޖިބުވެގެންވާ ކަމެވެ. الشافعيةِ ދެކެވަޑައިގަންނަވަނީ އެއީ މުސްތަޙައްބުވެގެންވާ ޢަމަލެއްގެ ގޮތުގަ އެވެ. އަދި އިމާމް أحمدَ ގެ މަޛްހަބުގައި ބަޔާންވެގެންވަނީ އުފުރުމުގެ ބަދަލުގައި ބޭލުން ހުއްދަވެގެންވާ ކަމެވެ. އަދި ބައެއް ޢިލްމުވެރިން ފިރިމީހާގެ އިޛުނަ ހޯދުމާއި ފިރިމީހާއަށް އެކަން އެންގުމާއި އެކުގައި ކުރުމަށް ބަޔާންކުރައްވާފައިވެ އެވެ.\nމިފަދައިން އެ އިސްތަށިތައް ހަށިގަނޑާއި ވަކިކުރުމަށް ބަޔާންކޮށްފައިވަނީ ސަބަބަކީ އެއީ އެހިނދު ފިރިހެނުންނާ އެއްވަތްތަރުވެވޭ ސިފައެއް ކަމުގައިވުމުން، އަންހެނުން ފިރިހެނުންނާ އެއްވަތްތަރުވުން ޙަރާމްވެގެންވުމެވެ. ފަހެ، އެހިނދު އެއީ ޝަރީޢަތުގައި އެކަމަށް ބާރުއެޅުވިފައިވާ ޢަމުރެއްގެ ގޮތުގައިވެ އެވެ.\nމަސްދަރު : އަބޫއަނަސްއެމްވީ.ކޮމް